
răia odată o văduvă săracă a cărei colibă se afla în- 
tr-un sat departe de Londra. 

Văduva avea un singur fiu, căruia îi împlinea 
toate dorințele; urmarea a fost că Jack nu prea ținea 
cont de ce-i spunea ea și era cam nechibzuit și risipitor. 

Nebuniile pe care le făcea nu se datorau firii sale rele, ci faptului 
că mama sa nu-l mustrase niciodată. Şi cum ea nu era bogată 
iar el nu voia să muncească, biata femeie se văzu obligată să 
cîștige existenţa amîndurora, vînzînd tot ce avea. În cele din 
urmă nu i-a mai rămas decît o vacă. 

Cu lacrimi în ochi, văduva nu se mai putu stăpîni și-l ocărî 
pe Jack: 

— O! Băiat netrebnic ce ești ! zise ea. Prin traiul tău ne- 
cugetat ne-ai ruinat pe amindoi. Necumpătatule ! Nu mai am 
bani nici măcar pentru un coltuc de pîine; nu mai am decît 
o biată vacă și trebuie s-o vind și pe ea; altfel murim de 
foame ! 

Jack fu impresionat preţ de cîteva minute, dar îi trecu re- 
pede. Apoi, făcîndu-i-se foame, căci nu mîncase nimic, atîta 
o mai bătu la cap pe biata maică-sa să-l lase să vîndă vaca pînă 
ce, în cele din urmă, cu părere de rău, ea se-nvoi. 

În drum spre tîrg, Jack se-ntîlni cu un măcelar care-l în- 
trebă de ce duce vaca de acasă. Jack îi răspunse că are de gînd 
s-o vîndă. Măcelarul avea în desagă niște boabe de fasole fru- 


moase, de toate culorile, pe care Jack le și zărise. Măcelarul observă 
aceasta și, știindu-l pe Jack cam slab de înger, se hotărî să-l 
păcălească și-i oferi fasolea în schimbul vacii. Necugetatului de 
băiat i se păru o ofertă strașnică. Tîrgul a fost încheiat pe loc 
şi vaca dată pe cîteva prăpădite de boabe de fasole. Ajuns în 
grabă acasă, îi povesti maică-si toată tărășenia și-i arătă boabele 
de fasole, pe care ea le aruncă cît colo. Boabele se-mprăștiară 
în toate direcţiile, răspîndindu-se prin toată ograda. 

A doua zi, Jack se sculă dis-de-dimineaţă şi, uitîndu-se pe 
fereastră, văzu ceva ciudat în grădină. Coborî degrabă și des- 
coperi că boabele de fasole încolţiseră și crescuseră de toată 
frumuseţea; erau atît de dese și de încolăcite încît vrejurile 
formau o înlănţuire care, la prima vedere, semăna cu o scară. 

Uitîndu-se în sus, Jack nu putu zări capătul vrejului care pă- 
rea pierdut în nori. Încercă scara; descoperi că era solidă și 
numai bună de urcat. Si pe loc îi veni o idee: sa se caţere pe 
vrejul de fasole să vadă pînă unde a putut să crească. Cu asta 
în minte şi uitînd pînă și de foame, se grăbi să-i spună mamei 
sale intenţia lui. 

În zadar îl imploră biata femeie să renunţe că el porni pe 
dată. Și, după ce urcă cîteva ore, ajunse în virful vrejului de 
fasole, sleit de puteri. Uitîndu-se în jur, descoperi cu uimire că 
se află într-o ţară tare stranie: părea a fi un deșert pustiu; nu se 
zărea nici urmă de pom, tufă, casă sau vietate. 


Jack se așeză îngîndurat pe un bolovan şi se gîndi la mama 
lui; foamea îl încerca și acum îi părea rău că n-o ascultase și se 
căţărase pe vrejul de fasole, împotriva voinţei ei. Se gîndea că 
acum va muri de foame. 

Totuși, merse mai departe în speranţa că va da peste vreo 
casă de unde să ceară ceva de mîncare. Deodată, la o oarecare 
depărtare, zări o tînără și frumoasă femeie. Tare mai era frumos 
îmbrăcată şi în mînă ţinea o nuielușă alba în virful căieia se 
afla un păun din aur curat. Ea se apropie și spuse: 

— Am să-ţi spun o poveste pe care mama ta n-are curajul 
să ţi-o spună. Dar, înainte de a începe, îţi cer să juri că vei face 


întocmai cum îţi voi spune. Eu sînt zînă și, dacă nu vei urma 

sfatul meu, mă vei face să pierd puterea de ate ajuta, și cu si- 
guranță că vei muri în această încercare. 

Jack se cam sperie la auzul acestor cuvinte, dar promise să-i 
urmeze sfatul întocmai. 

— Tatăl tău a fost un om foarte bogat și foarte bun la 
suflet. Niciodată n-a refuzat pe nimeni din preajmă-i care i-a 
cerut ajutorul. Dimpotrivă, îi căuta el pe cei nevoiaşi și neno- 
rociţi. Dar, doar la cîteva mile de casa tatălui, trăia și un uriaș care 
înspăimîntase ţinutul cu cruzimile și răutăţile sale. Ba mai mult, 
creatura aceasta era foarte invidioasă din fire și nu-i plăcea să 
audă povestindu-se despre alţii, vestiți pentru bunătatea şi ome- 
nia lor. Așa că jură să facă rău unei asemenea persoane pentru ca 
faptele bune ale acesteia să nu mai fie pe buzele tuturor. 

Tatăl tău era un om prea bun pentru a se teme de răul ce 
i-l puteau face alţii. Dar, în curînd, crudul uriaș găsi un prilej 
de a-și pune în practică ticăloasele ameninţări. Auzind că 
părinţii tăi aveau de gînd să-și petreacă cîteva zile la un prieten, 
care locuia destul de departe de ei, făcu în așa fel ca să i se 
întindă o cursă tatălui tău și să fie omorît și ca mama ta să fie 
prinsă în drum spre casă. Tu aveai doar cîteva luni cînd s-au 
întîmplat toate astea. Sărmana ta mamă, aproape leșinată de 
frică şi groază, a fost dusă de oamenii uriașului într-o ascunză- 
toare și împreună cu bietul ei prunc ţinută în captivitate multă 
vreme. Neliniștiţi de absenţa părinţilor tăi, servitorii au pornit în 
căutarea lor. Totul a fost însă în zadar, pentru că n-au putut afla 
nimic despre stăpînul lor. Între timp, uriașul a măsluit un testa- 
ment prin care toate bunurile tatălui tău erau trecute pe numele 
lui în calitate de tutore și, prin urmare, își însuși totul fățiș. 

După ce mama ta a stat cîteva luni închisă, uriașul se oferi 
să-i redea libertatea dacă jură că nu va spune nimănui despre 
toate relele pe care i le făcuse. Și pentru ca ea să nu-i poată face 
vreun rău, în cazul în care și-ar fi călcat jurămîntul, uriașul puse 
să fie îmbarcată pe un vas și dusă într-o ţară îndepărtată. O 
lăsă acolo fără nici un ban. Noroc că ea dosise cîteva bijuterii 


din vînzarea cărora v-aţi putut duce zilele. 


ana 

La nașterea tatălui tău, eu i-am fost ursitoare. Dar, vezi tu, 
și zînele au legi cărora trebuie să li se supună ca și muritorii. 
Cu puţin înainte ca tatăl tău să fie omorît, eu am comis o gre- 
șeală. Drept pedeapsă, mi s-a luat puterea pentru un timp; o 
întîmplare cum nu se poate mai nefericită, căci m-a împiedicat 
să-l ajut pe tatăl tău tocmai cînd doream cel mai mult s-o fac. 
Mi-am recăpătat puterea chiar în ziua în care te-ai întîlnit cu 
măcelarul, cînd te duceai să vinzi vaca. Eu am fost cea care, 
fără să știi, te-am făcut să schimbi vaca pe boabele de fasole. 
Datorită puterii mele, vrejul de fasole a crescut atît de înalt și 
a format o scară. Uriașul trăiește în acest ţinut ; tu ești persoana 
ursită să-l pedepsească pentru toate ticăloșiile. Vei avea de în- 
fruntat pericole şi greutăţi dar trebuie să perseverezi în a-ţi 
răzbuna tatăl; altfel nu vei reuși în încercările tale. 


În ce privește bogăţiile uriașului toate sînt de fapt ale tale 
deși acum ești văduvit de ele. Așa că trebuie să iei cît poţi dar 
în același timp trebuie să fii foarte precaut pentru că uriașul este 
atît de ahtiat după aur încît prima lipsă pe care o va observa îl va 
înfuria peste măsură și va deveni după aceea și mai atent. Cu toate 
acestea, va trebui să-l urmărești tot timpul, căci numai prin isteţi- 
me poţi spera să-l dovedeşti vreodată și să-ţi recapeţi bunurile 
de drept, dîndu-i în acest chip și răsplată pentru barbara lui 
crimă. Singurul lucru pe care ţi-l cer este ca pînă cînd ne vom 
revedea să nu-i spui mamei că știi povestea tatălui tău. 

Și-acum, ia-o drept înainte pe acest drum; curînd, vei da 
peste casa în care locuiește aprigul tău dușman. Eu te voi 
apăra și păzi, te voi învăţa ce ai de făcut; dar, ţine minte: 
dacă nu-mi asculţi poruncile, te așteaptă o pedeapsă cumplită. 

De-ndată ce rosti acestea, zîna dispăru, lăsîndu-l pe Jack 
să-și urmeze drumul. Şi el merse pînă după asfinţitul soarelui, 
cînd, spre marea-i bucurie, zări un palat măreț. Această plă- 
cută priveliște îi mai dădu un dram de curaj, așa că iuți pasul 
și ajunse în curînd la palat. La ușă stătea o femeie frumoasă 
căreia i se adresă și o rugă să-i dea un dumicat de pîine și adă- 
post pentru noapte. Femeia se arătă tare uimită să-l vadă acolo 
și-i spuse că era cu totul neobișnuit să întîlnești vreun tînăr 

străin prin partea locului, întrucît era bine știut că soţul ei este 
un uriaș, fioros și puternic, care nu pregetă să se hrănească cu 
carne de om ori de cîte ori vreunul îi iese în cale. 

Această istorisire îl vîri pe Jack în toţi sperieţii, dar își 
aminti de protecţia zînei și spera ca aceasta să-l ferească de 
uriaș. Insistă deci pe lîngă femeie să-l adăpostească numai pentru 
o noapte și să-l ascundă unde socotea ea că e mai nimerit. 

Buna femeie se lăsă convinsă în cele din urmă, căci era mi- 
loasă din fire, și-l conduse în casă. Mai întîi au trecut printr-o 
încăpere somptuoasă, mobilată cu gust; apoi, au străbătut cîteva 
camere spaţioase, care mai de care mai împodobite doar că pă- 
reau cam neglijate și părăsite. După aceea, au dat într-o galerie 
lungă, foarte îngustă și luminată atît de slab doar cît sâ zărești 
că, de ambele părţi, în loc de pereţi erau gratii de fier care o 
despărțţeau de o închisoare întunecoasă. De acolo răzbăteau 
vaietele cîtorva nenorocite de victime pe care aprigul uriaș le 
ținea ca rezervă pentru nepotolita-i poftă de mîncare. 

Ce se mai înspăimâîntă bietul Jack văzînd o asemenea scenă 
oribilă! Îi era teamă că va deveni și el hrană pentru uriaș și 
că nu-și va mai revedea mama niciodată. Amintindu-şi însă de 
zînă, o licărire de speranţă i se aprinse în suflet. 

Ajunseră, în cele din urmă, într-o bucătărie încăpătoare unde 
ardea un foc mare ; femeia cea bună îl pofti pe Jack să ia loc 
și-i dădu să mănînce și să bea pe săturate. Jack fu întrerupt 
din ospăţul său de o bătaie puternică în poartă , atît de puternică, 
de se cutremură casa. Femeia îl ascunse iute în cuptor și alergă 
să-i deschidă bărbatului ei. Jack îl auzi spunîndu-i nevestei 
cu o voce ca un bubuit de tunet: 

— Femeie ! Femeie ! Simt miros de carne proaspătă. 

— Da' de unde ! îi răspunse aceasta. Probabil că simţi mi- 
rosul oamenilor de jos, din închisoare. 

Uriașul păru să-i dea crezare și, în cele din urmă, se așeză 
lîngă foc, în timp ce nevastă-sa îi pregătea cina. 

După un timp, Jack îndrăzni să se uite la monstru printr-o 


mică crăpătură. Se minună foarte tare de cantitatea enormă de 

bucate pe care o devora uriașul și trăi sentimentul că acesta 
nu va sfîrși nicicînd de mîncat și de băut. 

Cînd, în sfîrșit, uriașul termină, fu adusă și pusă pe masă, în 
faţa sa, o găină foarte ciudată. Jack murea de curiozitate să 
vadă ce o să se întîmple. Observă că aceasta stătea liniștită 
înaintea uriașului și ori de cîte ori acesta îi spunea „Ouă-te!" 
găina făcea cîte un ou din aur masiv. Uriașul se distra îndelung 
cu găina. Între timp, nevastă-sa se dusese la culcare. În cele din 
urmă, adormi și el căci se auzeau niște sforăituri ca bubuitul 
unui tun. În zori, văzînd că uriașul încă doarme, Jack se furișă 
din ascunzătoarea sa, înhăţă găina și o luă la fugă cît îl ţineau 
picioarele. Găsi cu ușurință drumul spre vrejul de fasole și cobo- 
ri mai sprinten și mai repede decît se așteptase. 

Mama lui nu mai putu de bucurie cînd îl văzu. 

— Uite, mamă, zise el, ţi-am adus ceva care te va face 
bogată. 

Și găina le-a ouat cîte ouă au vrut și ei au vîndut ouăle și curînd 
aveau tot ce-și puteau dori. 

Timp de cîteva luni, Jack și mama lui au trăit fericiţi. Jack 
însă tînjea să-i mai facă o vizită uriașului. Într-o zi, dis-de-dimi- 
neaţă, se căţără din nou pe vrejul de fasole. Seara tîrziu, ajunse 
la palatul uriașului. Femeia stătea la ușă, ca şi mai înainte. 
Jack îi spuse o poveste duioasă și ceru adăpost pentru noapte. 
Femeia îi spuse că ea a mai făcut cîndva asta pentru un băiat 
flămînd, dar micul nerecunoscător furase una din comorile uria- 
șului și că de atunci ea a avut parte numai de necazuri. Totuși, 
îl duse în bucătărie, îi dădu de mîncare și-l ascunse într-un dulap 
vechi. În curînd, veni și uriașul, își mîncă cina și-i porunci soţiei 
să-i aducă sacii cu aur și argint. Jack se uită pe furiș din ascun- 
zătoarea lui și-l văzu pe uriaș numărîndu-și comorile, după care 
le vîri din nou în saci, adormi și se puse pe sforăit. Jack se furișă 
tiptil din ascunzătoarea sa, se apropie de uriaș, dar un căţeluș 
de sub scaun lătră cu furie. Contrar așteptărilor sale, uriașul nu 
se trezi și cîinele se potoli. Jack înșfăca sacii, ajunse la ușă și 
curînd se văzu teafăr și nevătămat lîngă vrejul de fasole. Cînd 
ajunse la coliba mamei sale, nu găsi pe nimeni înăuntru. Sur- 

prins peste măsură, Jack dădu fuga în sat. O femeie îl îndreptă 
spre o casă unde își găsi mama pe moarte. Auzind de în- 
toarcerea victorioasă a fiului ei, mama sa își reveni curînd. 
Apoi, Jack îi dădu doi saci cu aur și argint. 

Mama își dădea seama că pe Jack îl chinuiau gînduri as- 
cunse și se străduia să afle ce-l frămîntă. Jack ştia însă prea bine 
care ar fi fost urmarea dacă ar fi mărturisit motivul tristeţii 
sale. De aceea, se silea din răsputeri să-și înfrîngă marea dorinţă 
care-l împingea, împotriva voinţei sale, să mai urce o dată 
pe vrejul de fasole. 

Cînd veni ziua cea mai lungă a anului, Jack se sculă cu noaptea în 
cap, urcă pe vrejul de fasole și ajunse în vîrf cu mare greutate. Găsi 
drumul și toate celelalte ca și dăţile trecute. Ajunse la casa uria- 
șului seara și dădu peste nevasta acestuia, stînd în ușă, ca de obicei. 
Jack îi apăru acum sub o altă înfățișare. Se deghizase atît de 
bine încît ea nu păru să-și mai amintească de el. Totuși, cînd o 
rugă să-l primească în palat, reuși s-o convingă cu tare multă 
greutate. În cele din urmă, fu lăsat să intre și femeia îl ascunse 
într-un cazan de aramă. 

Cînd se-ntoarse, uriașul spuse ca de obicei: 

— Femeie ! Femeie ! Simt miros de carne proaspătă. 

Dar Jack nu se neliniști căci uriașul mai spusese așa și mai 
înainte, după care se potolise. De data aceasta însă, uriașul, 
neluînd în seamă vorbele femeii, scotoci prin toată casa. În 
tot acest răstimp, Jack era atît de înspăimântat, încît mai-mai 
să moară de frică şi ar fi dat orice să se vadă din nou acasă. Cînd 
uriașul se apropie de cazan și puse mîna pe capac, Jack era 
sigur că nu mai are mult de trăit. Din fericire uriașul se opri 
din căutat chiar acolo, fără să ridice capacul, şi se așeză li- 
niștit lîngă foc. 

Cînd își termină de mîncat cina, uriașul îi porunci nevestei 
să-i aducă harfa. Jack ridică puţin capacul și văzu o harfă fru- 
moasă cum nici nu vă puteţi imagina. Uriașul o puse pe masă 
și zise : „Cîntă !" Imediat aceasta începu să cînte de una sin- 


sură. Muzica era neobișnuit de frumoasă. Jack fu peste măsură 

de încîntat și parcă-și dorea harfa mai mult decît dorise cele- 
lalte două comori. 

Cum sufletul uriașului nu era făcut pentru armonie, curînd, 
muzica îl adormi buștean. Așa că acum era momentul ca Jack 
să ia harfa căci uriașul părea să doarmă mai adînc ca de obicei. 

Jack se hotărî pe dată, ieși din cazan și puse mîna pe harfă. 
Aceasta însă, fiind sub stăpînirea unei zîne, strigă „Stăpîne, 
stăpîne”. Uriașul se trezi, sări în picioare și încercă să-l prindă 
pe Jack. Din fericire însă băuse atît de mult încît nu se putea 
ține bine pe picioare. Jack alergă cît îl ţineau puterile. Nu 
peste mult timp, uriașul își reveni atît cît să meargă cît de cît, 
mai bine zis să meargă clătinîndu-se pe urmele lui Jack. Dacă 
ar fi fost treaz, ar fi putut să-l ajungă pe băiat într-o clipă. Dar 
așa, Jack ajunse primul la vîrful vrejului de fasole. Tot timpul, pe 
drum, uriașul strigă după el cu o voce ca de tunet și în cîteva rînduri 
era mai-mai să-l prindă. De-ndată ce a coborit de pe vrejul de 
fasole, Jack ceru să i se aducă imediat o secure. Tocmai în clipa 
aceea și uriașul începuse să coboare. Cu toporișca, Jack reteză 
vrejul de fasole de la rădăcină și uriașul căzu lat în grădină. 


Jack o rugă pe mama sa să-l ierte pentru toate necazurile 
și supărările pricinuite, promiţîndu-i din inimă să fie respectuos 
și ascultător pe viitor. Și, într-adevăr, se ţinu de cuvînt căci, de 
atunci, băiat mai iubitor, mai vrednic și mai ascultător ca el 
nu cred să fi fost altul pe pămînt. 

e spune că pe vremea vestitului rege Arthur trăia un 
y | mare magician pe nume Merlin care era, pe atunci, cel 
R „mai învățat şi mai iscusit vrăjitor din cîți existau in 
= - lume. 


— 

Odată, vestitul vrăjitor, care putea să-și ia orice 
înfățișare dorea, călătorea prin țară în chip de sărman cerşetor. 
Și cum era el sleit de puteri de atîta drum, s-a oprit la bordeiul 
unui cinstit plugar să se odihnească și să ceară ceva de mîncare. 
Plugarul tocmai se întorsese de la muncă și se pregătea de cină. 
Deşi era tare ostenit, i-a urat bun venit străinului, chiar dacă 
acesta era un cerșetor cu mult mai zdrenţăros decît alţii. Nevasta 
lui, o femeie tare inimoasă și ospitalieră, l-a poftit să ia cina cu 
ei şi i-a pus pe masă niște lapte, într-un castron de lemn, și un 
coltuc de pîine neagră. 

Tare a mai fost mulțumit Merlin de această cină simplă 
și de generozitatea plugarului și a soţiei sale. Dar Merlin nu a 
putut să nu observe că, deși casa era îndestulată pentru niște 
săraci, perechea părea să fie tare nefericită și abătută. 

— De ce sînteţi așa de necăjiţi? a întrebat el. Ce vă lipsește? 

— Cum să nu fim necăjiţi, răspunse nevasta plugarului, 
cînd eu și bărbatul meu trăim aicea destul de fericiți de mai 
mult de douăzeci de ani și nu avem nici un copil. Ăsta-i marele 
nostru necaz. Tare mi-aş dori să am un fiu, da, un fiu, chiar dacă 
fiul ăsta al nostru n-ar fi mai mare decît degetul cel mare al 
bărbatului meu. Oricît de mic ar fi, nu mi-ar păsa. Numai să 
pot spune că-i al meu și să-l pot eu îngriji cu mîinile mele. 

Auzind aceasta, Merlin n-a spus nimic, dar nu după multă 
vreme și-a luat rămas bun de la gazde. Și, cugetînd la cele spuse 
de femeie, și-a zis : 


— Ar fi o faptă grozav de bună dacă i-aș oferi acestei femei 
exact ceea ce-și dorește. 

Merlin se amuza atît de tare laideea de a le oferi un băieţel 
nu mai mare decît degetul mare al unui om, încît era hotărît 
să-i facă o vizită Crăiesei zînelor și s-o roage să împlinească dorinţa 
femeii. Nostima idee a unei asemenea făpturi în mijlocul oame- 
nilor a încîntat-o mult pe Crăiasa zînelor așa că i-a promis că 
dorinţa lui va fi împlinită. Ca urmare, nu după multă vreme, 
soţia plugarului s-a trezit că are un fiu care, e cam de necrezut, 
dar așa a fost, nu era mai mare decît degetul mare al soţului ei. 
Tare îl mai iubeau pe băieţel. L-au botezat cu numele de Tom 
Degețel și, într-adevăr, micuțul n-a mai crescut nici măcar c-un 
milimetru, rămînînd toată viaţa de mărimea degetului plugarului. 

Crăiasa zînelor, care dorea să-l vadă pe băieţel printre oameni, 
a venit într-o noapte cu lună la fereastră, în timp ce fericita mamă 
stătea de veghe la căpătiiul odorului. Crăiasa zînelor l-a sărutat 
și a poruncit zînelor să-i facă un costum de haine după dorinţa 
ei. I-au făcut o cămașă din pînză de păianjen, o hăinuţă din puf 
de scai, pantaloni din pene, ciorapi din coji de mere şi o pereche 
de pantofiori din piele de șoricel căptușiţi cu blăniţă. Apoi, 
pe virful capului i-a pus o tichie făcută dintr-o frunză de stejar. 
Da, acestea erau hainele pe care Tom le purta iarnă și vară, spre 


marea delectare a mamei și a tuturor vecinilor de prin partea 
locului. 

Dar, deși nu a mai crescut, pe măsură ce treceau anii, Tom 
a devenit din ce în ce mai viclean și mai șugubăţ. Cînd era des- 
tul de mare să se joace cu ceilalți băieţi din sat, se dădea în vînt 
după jocul de-a sîmburele de vișină. Cînd rămînea fără nici un 
sîmbure, Degețel se ducea tîrîndu-se pînă la traistele celorlalţi, 
fura sîmburii, își umplea buzunarele și scăpa neobservat, intrînd 
după aceea din nou în joc. Însă un flăcău cu ochi ageri l-a prins 
asupra faptului, tocmai cînd Tom își băga capul în desagă; a 
strîns sfoara la gură, prinzîndu-i capul și făcîndu-l să răcnească 
de durere. După aceea, flăcăula trîntit sacul atît de tare de 
pămînt încît Tom s-a lovit la picioare şi peste tot corpul era 
numai vînătăi. 

— Aşa o să te înveţi minte să nu mai furi, a spus băiatul 
cu desaga din care Tom încercase să fure sîmburii. 

— N-am să mai fur niciodată, a strigat Tom. Vă rog să-mi 
daţi drumul și n-am să mai fur niciodată! 

Auzind aceasta, băieţii i-au dat drumul și, pentru un timp 
cel puţin, Tom n-a mai furat sîmburi de vișine. 

Tom era atît de mic încît, mama lui care îl iubea din toată 
inima, îl scăpa cîteodată din ochi, mai ales cînd era ocupată. 
Într-o zi, ea frămînta aluatul pentru o budincă și s-a întîmplat 
să plece din bucătărie pentru o clipă. Tom, care era tare curios 
să vadă cum se face budinca, s-a urcat pe marginea castronului, 
dar, din nefericire, i-a alunecat un picior și, pleosc, a căzut și 
s-a scufundat pînă peste cap în aluat. Cînd mama s-a întors, n-a 
observat nimic și a turnat amestecul într-o oală pe care a pus-o 
pe sobă. Gura lui Tom era plină de budincă așa că nu avea cum 
să strige dar, simțind fierbinţeala, a dat din picioare şi s-a zvîr- 
colit atît de tare în cratiţă încît mama, văzînd ce se întîmplă, 
şi-a zis : 

— Cred că budinca asta e vrăjită. Vreun spirit rău o fi 
intrat în ea și nu mai e bună de nimic. 

Așa că luă oala și zvrr... aruncă budinca pe fereastră. Toc- 
mai atunci s-a întîmplat să treacă pe acolo un sărman spoitor 
de cazane care, fiind flămînd, s-a gîndit că budinca picase ca din 
senin pentru că n-avea el nimic de mîncat la prînz. A ridicat-o, 


16 


a pus-o în desagă și a plecat mai departe. Dar Tom, pentru că 
acum nu mai avea aluat în gură, a început să strige cît îl ţineau 
puterile. Tare s-a mai mirat spoitorul. 

— Vai de mine! strigă el. Ce-oi fi avînd în desagă? O fi 
vreun spirit rău care a venit să mă înspăimînte pentru că am 
luat budinca. 

Așa că, fără să se mai uite, a deschis desaga cît a putut de 
repede, a răsturnat totul pe jos, și pe Tom și budinca, și a 
rupt-o la fugă. Cum budinca s-a rupt în bucăţi, Tom s-a strecu- 
rat din ea acoperit tot cu aluat. S-a scuturat cît a putut de bi- 
ne, și-a ridicat de pe jos tichia din frunză de stejar, care-i căzuse, 
și a alergat acasă cît a putut de repede. Şi ce s-a mai bucurat 
mama lui că-l vede din nou, căci era tare îngrijorată. Văzîndu-și 
suflețelul într-o stare atît de jalnică, l-a băgat într-o ceașcă de 
ceai și pe dată a spălat tot aluatul de pe el, după care l-a sărutat 
și l-a băgat în pat să doarmă. 

La scurtă vreme după întîmplarea cu budinca, mama lui 
Tom s-a dus pe islaz să mulgă vaca și a luat și băieţelul cu ea. 
Vîntul bătea cam tare și de teamă să nu-l poarte pe aripile lui 
și pe Tom, mama lui l-a legat cu un fir subţire de aţă de un sca- 
iete. Dar vaca, observînd tichia din frunză de stejar de un verde 
crud, ispititor, a înfulecat scaietele cu Tom cu tot. În timp ce vaca 
mesteca scaietele, Tom a zărit cu spaimă cele două uriașe șiruri 
de dinţi și a strigat cu toată puterea: 

— Mamă, mamă! Ajutor, ajutor! 

— Unde ești, Tommy sufleţelule? a întrebat mama, ridicîn- 
du-se de pe scăunelul pe care se așeza cînd mulgea vaca și cău- 
tînd cu privirea scaietele de care-și legase copilul. 

— Aici, mamă, răspunse el, în gura vacii. 

Mama a început să se văicărească și să-și frămînte mîinile, 
dar vaca, surprinsă de zgomotul ciudat ce venea din gura ei, 
a căscat gura năucită și Tom s-a rostogolit afară. Din fericire, 
mama lui l-a prins în şort la timp, bietul Tom scăpînd astfel de 
o vătămătură zdravănă. 

Următoarea aventură a lui Tom s-a întîmplat cînd s-a dus 
să miîne vitele la păscut cu un bici pe care tatăl lui i l-a făcut 

dintr-un pai de orz. Tom a alu- 
necat şi a căzut între două brazde 
de pămînt. Nici n-a apucat să se 
ridice, că s-a și repezit la el un 
uriaș corb negru care a zburat cu 
el în plisc. Şi a tot zburat peste 
văi şi dealuri și l-a lăsat pe 
turnul cel mai înalt al castelului 
unui uriaș care se afla chiar pe 
malul mării. 

Tom era îngrozit şi nu știa 
ce să facă. Dar groaza lui fu și 
mai mare cînd bătrînul Grumbo, 
uriașul, a ieșit pe terasă să se 
plimbe și l-a zărit pe Tom. L-a 
luat în mînă și l-a înghiţit cît 
ai zice pește. 


Nici nu l-a înghiţit bine pe Tom că uriașul a și început să 
regrete ceea ce făcuse, pentru că micuțul începuse să-l lovească 
cu picioarele în burtă, să sară și să facă tumbe. Durerile erau 
atît de mari încît uriașul l-a aruncat pe Tom din stomac drept 
în mare. Dar un pește uriaș, care-l și zărise, a deschis o 
gură cît o șură și l-a înghiţit. Nu trecu însă multă vreme și niște 
pescari, aflaţi într-o barcă la pescuit, au prins peștele în plasă. 
A doua zi, chiar peştele în care se afla Tom a fost dus la curtea 
regelui Arthur. Cînd bucătarul a tăiat burta peștelui să-l curețe 
și să-l gătească pentru prînzul regelui, mare i-a fost uimirea să 
găsească în măruntaie un băieţel atît de mic. Vă imaginaţi ce 
fericit a fost Tom să-și recapete libertatea. Apoi, bucătarul l-a 
dus la rege care l-a declarat piticul lui. Curînd Tom a devenit fa- 
voritul regelui căci cu giumbușlucurile lui nu amuza numai pe 
rege și regină, dar și pe toţi cavalerii Mesei Rotunde. 

Se spune că atunci cînd regele pleca undeva călare îl lua de 
obicei şi pe Tom care, dacă venea vreo ploaie, se strecura în bu- 
zunarul vestei Maiestăţii Sale pînă ce cerul se însenina din nou. 
Tom era un mister pentru toată lumea căci nimeni nu știa care-i 
este obîrșia. Numai Merlin, vrăjitorul, știa adevărul, dar nu voia 
să spună nimic. 

— Spune-mi, cum îţi sînt părinţii? întrebă regele într-o 
zi. Sînt și ei omuleţi ca și tine? 

— Nu, nici vorbă, răspunse Tom, tatăl și mama mea sînt 
ţărani săraci și harnici ca și cei de pe ogoarele Maiestăţii Voastre. 
Nu sînt nici mai mari, nici mai mici ca ei, poate însă mai săraci 
decît oricare din ei. 

— Atunci, spuse regele, care tare mai ţinea la Tom, du-te 
la vistieria în care-mi ţin toţi banii și ia cît aur și argint poţi 
duce. Apoi, du-te acasă și dăruiește totul sărmanilor tăi părinţi. 

Așa că, bucuros nevoie mare, Tom s-a dus la vistieria re- 
gelui Arthur cu o pungă făcută dintr-o bășică de apă. Dar nu 
a reușit să bage în ea decît o monedă de argint și trei bănuţi 
de aramă și chiar și aşa punga era prea grea pentru el. Cu 
toate acestea, el a pornit cu povara pe spate de-abia tîrîndu-și 
picioarele, reușind să ajungă acasă după două zile și două nopţi 

și după ce a poposit pe drum de mai mult de o sută de ori, deși 
pînă acasă nu era decît vreo verstă. 

Tare au mai fost fericiți părinţii să-l vadă din nou acasă. 
Se mîndreau cu el nevoie mare, mai ales că le cărase pe spate 
atîta amar de bănet. Ca să-l facă să-și tragă sufletul după versta 
pe care o străbătuse, mama lui l-a pus frumușel într-o coajă de 
nucă la gura sobei și l-a hrănit trei zile cu miezul unei alune, ceea 
ce i-a făcut tare rău la stomac pentru că aceasta era, de fapt, 
hrana lui pe o lună. 

Tom şi-a revenit curînd dar, pentru că ploile nu mai con- 
teneau și pămîntul era tare umed, nu s-a putut întoarce imediat 
la curtea regelui Arthur, pînă într-o zi cînd vîntul bătea în di- 
recţia curţii regești. Atunci, mama lui i-a făcut o umbreluţă din- 
tr-o batistuţă de care l-a legat pe Tom și cu o suflare a trimis-o 
spre curtea regelui unde Tom a și ajuns curînd. Regele, regina 
și toţi cavalerii s-au bucurat să-l aibă din nou pe Tom în mij- 
locul lor, pentru că le alunga plictiseala distrîndu-i cu acrobaţiile 
lui în timpul întrecerilor cu lăncii și al turnirurilor. Dar strădania 
lui de a-i distra l-a costat tare scump ; o cumplită boală s-a abă- 
tut asupra lui Tom de era gata să se prăpădească. 


Noroc însă că, auzind de suferinţa lui, Crăiasa zînelor a 
venit la curte într-o caleașca trasă de lilieci și l-a luat cu ea. 
Avîntîndu-se în văzduh şi fără nici un popas, au zburat pînă au 
ajuns la palatul ei. După ce s-a înzdrăvenit şi l-a lăsat să se bu- 
cure de toate distracţiile nemaipomenite de care nu ducea 
lipsă Ţara Zînelor, Crăiasa a poruncit unei rafale de vînt să se 
ridice și să-l ducă pe Tom, care plutea ca un dop de plută pe 
apă, pînă la palatul regelui Arthur. 


Tocmai cînd Tom zbura pe deasupra curţii palatului, bu- 
cătarul îi ducea regelui un vas cu mîncarea lui preferată, grîu 
fiert în lapte. Și nu știu cum s-a făcut dar sărmanul Tom căzu 
drept în mîncare, împroșcînd cu grîu fierbinte faţa bietului bucătar. 

Și era bucătarul acesta un om cam ţifnos că așa se înfurie 
de tare pe Tom, că s-a dus direct la rege și a pretins că Tom a 
sărit în bucatele regale nu din întîmplare, ci din obrăznicie. Re- 
gele s-a mîniat atît de cumplit, încît a ordonat ca Tom să fie 

prins și judecat pentru înaltă trădare. Și cum nu era nimeni 
care să îndrăznească să pună o vorbă bună pentru el, Tom a fost 
condamnat la moarte prin tăierea capului. 

Auzind pronunţindu-se grozava sentință, sărmanul Tom a 
început să tremure de frică, dar dîndu-și seama că nu are nici un 
mijloc de scăpare și văzînd un morar rămas cu gura căscată de 
uimire, aşa cum stau proștii la biîlci, și-a luat avînt și a sărit drept 
în gâtul acestuia. Dar a făcut-o atît de iute încît nimeni nu a 
băgat de seamă. Nici măcar morarul nu observase șiretlicul lui 
Tom. Așa că, fără Tom, curtea s-a împrăștiat și morarul s-a în- 
tors acasă, la moara lui. 

Cînd Tom a auzit huruitul morii şi-a dat seama că este 
departe de curtea regală și a și început să facă tot felul de tumbe 
prin burta morarului care nu-și găsea odihnă și credea că este 
vrăjit. Nemaiavînd liniște a trimis după doctor. 

De îndată ce a sosit doctorul, Tom a început să danseze 
și să cînte. Doctorul s-a înspăimîntat mai dihai decît morarul 
și a trimis în grabă după alţi cinci doctori şi vreo douăzeci de 
învăţaţi. 

Și pe cînd ei își dădeau cu părerea asupra acestui caz ne- 
maivăzut și nemaiîntilnit, s-a întîmplat că morarul a căscat. 
Tom, care aștepta de mult o asemenea ocazie, a mai făcut o 
săritură și a aterizat ușurel, drept în picioare, în mijlocul mesei. 

Morarul, care era amarnic de mînios că a fost chinuit de așa o 
pocitanie, s-a înfuriat atît de tare, încît s-a repezit la Tom și unde 
nu mi l-a prins și aruncat pe geam drept în rîu. În clipa în care 
morarul i-a dat drumul pe fereastră, un somon mare, care toc- 
mai se zbenguia prin rîu, l-a văzut căzînd și l-a înșfăcat pe dată. 
Un pescar a prins peștele nu mult după aceea, l-a dus la piaţă 
și l-a vîndut acolo slujitorului unui mare lord. Lordul, văzînd o 
așa minune de pește, l-a făcut cadou regelui Arthur care, ca și mai 
înainte a comandat să fie preparat pe dată. Cînd bucătarul a spin- 
tecat peştele a şi dat de bietul Tom pe care l-a înhăţat și l-a înfă- 
țișat regelui. Dar Maiestatea Sa era atît de ocupată cu afaceri 
de stat încît a ordonat ca Tom să fie dus și ţinut sub arest pînă 
ce va avea timp să se ocupe de el. 

Bucătarul era hotărît să nu-l mai scape din miîini de data 
aceasta, așa că l-a băgat într-o capcană de șoareci. Și așa a stat 
Tom în capcană, vreme de o săptămînă, pînă ce a trimis regele 
după el. Dar mare-i fu bucuria cînd află că regele l-a iertat pentru 
că sărise în fiertura de grîu cu lapte și că-l luase din nou sub ari- 
pa lui ocrotitoare. Datorită faptelor sale, Tom a fost făcut cava- 
ler și a primit titlul de prea-vestitul Sir Thomas Degețel. Dar 
cum hainele lui Tom avuseseră mult de suferit trecînd din bu- 
dincă în gura vacii și apoi în fiertura de grîu, din măruntaiele 
uriașului în ale morarului, ca să nu mai spunem de cei doi pești, 
Maiestatea Sa i-a comandat un nou costum pentru ceremonia 
învestirii titlului de cavaler. Așa că vestiţii croitori ai curţii 
i-au făcut o cămașă de zale din aripi de fluturaș, iar cizmarii i-au 
făcut ghete din piele de pui. Apoi, a fost făcut cavaler în fața 
întregii curţi care se adunase acolo, primind un ac drept sabie 
și un șoricel alb ca neaua în loc de cal. 


Și mare era uimirea celor care-l vedeau pe Tom în noul lui 
costum, călare pe un șoarece, însoţindu-l pe rege şi pe ceilalţi 
nobili la vînătoare. Nobililor însă, nu le scăpa nici o ocazie să-și 
bată joc de Tom și de bidiviul lui care tare mîndru mai cabra. 

Într-o zi, pe cînd treceau ei așa pe lîngă o fermă, un mo- 
tan uriaș, care pîndea de după o ușă, a făcut un salt să-l înhaţe 
pe Tom și pe șoricel. Dar Tom a scos vitejește sabia și a atacat 
motanul cu atîta îndîrjire încît acesta le-a dat drumul la amîndoi. 
Apoi, unul din nobili l-a pus pe Tom în pălărie și l-a așezat pe 
un pătuţ de puf într-o cutiuţă de fildeș. 

Regele a mai poruncit ca lui Tom să i se facă un tron mic, 
pe care să stea la masa regală pentru a o amuza pe regină în 
timpul mesei, și unpalat de aur mic, mic de o șchioapă, cu o uşă tot 
micuță ca să aibă şi el unde să locuiască. Dar Sir Thomas Degețel, 
cu toate că era așa de bogat, nu și-a uitat niciodată părinţii. Se 
ducea o dată pe lună, călare pe șoarecele lui alb, pînă la căsuţa lor 
de la ţară unde-i distra pe bătrînii săi părinţi cu poveşti și cu tot 
felul de istorioare de la curtea regelui Arthur. Nu e de mirare că 
sărmanul plugar cu nevasta lui erau tare mîndri de micuțul lor 
fiu care fusese zămislit prin magia marelui Merlin, bătrînul și 
sărmanul cerșetor pe care cu mulţi ani în urmă îl ospătaseră, 
fără să știe cine este. 

A D 
d Ph Py, 


R axe 
l Păţania Ciresicii din 
Zennor 


aa ătrînul Honey locuia cu nevasta și familia într-un 
s [ | sărman bordei alcătuit din două camere și o prispă pe 
| [ | marginea stîncoasă a rîului Trereen în Zennor. Cei doi 
èl „ bătrîni aveau o groază de copii şi îi crescuseră pe toți, 
~ în acel loc. Trăiau cum puteau din roadele cîtorva acri 
de pămînt care era prea sărac pînă și pentru a hrăni cum se 
cuvine o capră. După grămezile de cochilii de moluște din jurul 
casei ai fi zis că hrana lor de bază erau aceste vietăţi marine și 
melcii. Totuşi, ei mîncau pește și cartofi aproape zilnic și carne 
de porc și borş, din cînd în cînd duminica. De sărbători mîncau şi 
pîine albă. 

Cu toate acestea în tot satul nu găseai familie mai sănătoasă și 
mai arătoasă ca a bătrînului Honey. Totuși pe noi ne interesează 
doar o persoană din familie, anume, fiica sa, Cireșica. Ea era iute 
de picior ca un iepure și era tot timpul pusă pe șotii și pozne. 

Ori de cîte ori băiatul morarului venea la „oraș”, își lega 
calul de căpiţa de grozamă și intra în cîrciumă să vadă dacă vrea 
cineva să trimită grîu la moară. Atunci, Cireșica sărea pe cal 
și galopa departe înspre stînci. Cînd băiatul morarului o urmă- 
rea și ea nu mai putea călări dincolo de coasta stîncoasă, o lua 
înspre pietrele de hotar și nici cîinele cel mai iute de picior nu o 
putea prinde; cu atît mai puţin băiatul morarului. 

Dar, de-ndată ce deveni fetișcană, Cireșica era tot mai ne- 
mulțumită căci, în fiecare an, maică-sa îi promitea în zadar o 
rochie nouă ca să poată merge și ea la fel de mîndru îmbrăcată 
ca toate semenele ei „cîte trei călare pe un cal la bilciul din 

Morva". Cum banii în casă se-mpuţinau pe zi ce trecea, Cireşica 
nu avea nimic mai acătării de îmbrăcat. Nu se putea duce nici 
la biîlci, nici la biserică și nici măcar la vreo șezătoare. 

Cireșica avea șaisprezece ani. Una dintre tovarășele ei de 
joacă avea o rochie nouă, frumos împodobită cu funde și aceasta 
îi povesti fetei cum fusese la Nancledry la horă și că mai mulţi 
flăcăi au condus-o acasă. Aceasta stîrni și mai mult dorinţa de 
a se găti în flușturatica Cireșica. Ea-i spuse mamei ei că va mer- 
ge în „ara de jos” să caute de lucru ca să-și poată face rochii 
ca și celelalte fete. Mama ei ar fi dorit ca Cireșica să se ducă 
mai degrabă la Towednack ca s-o mai poată vedea din cînd în 
cînd duminica. 

— Nu, nu, refuză Cireșşica. N-am să merg să trăiesc în- 
tr-un sat unde vaca a mîncat funia clopotului de la biserică și 
unde se mănîncă pește și cartofi în fiecare zi și plăcintă de ţiri 
duminica, ca să se zică că se mai mănîncă și altceva. 

Într-o dimineaţă însorită, Cireșica își legă cîteva lucrușoare 
într-o boccea și se pregăti de plecare. Promise tatălui ei că-și 
va găsi de lucru cît mai aproape de casă și că va veni să-i vadă 
cu primul prilej. Bătrînul, gîndindu-se că fata trebuie să fie sub 
puterea unei vrăji, o rugă să se păzească să nu fie răpită de ma- 
rinari sau pirați și o lăsă să plece. Cireșica o apucă pe drumul 
care duce înspre Ludgvan și Gulval. Cînd nu mai văzu hornurile 
caselor din Trereen, curajul o părăsi și îi trecu prin gînd să se 
întoarcă acasă. Dar, alungîndu-și gîndurile negre, își continuă 
drumul. 

În cele din urmă, ajunse la Dunele Doamnei, se aşeză pe o 
piatră la marginea drumului și plînse cu jale, gîndindu-se la casa 
pe care s-ar putea să n-o mai revadă. 

În sfîrșit, se potoli din plîns și se hotărî să meargă acasă și 
să se descurce cum o putea. 

După ce-și șterse ochii și-și ridică fruntea, mare-i fu mirarea 
să vadă un bărbat care se-ndrepta spre ea. Și nu-și putea da 
seama de unde venea căci cu cîteva minute în urmă nu văzuse 


pe nimeni pe dune. 

Bărbatul îi ură bună dimineaţa, se interesă de drumul 
spre Towednack și o întrebă unde merge. Cireșica îi povesti că 
plecase de acasă în dimineaţa aceea ca să-și caute slujbă dar 
că nu mai avea curaj să meargă mai departe și că se-ntoarce la 
Zennor luînd-o peste dealuri. 

— Nu m-așteptam să dau peste un asemenea noroc, spuse 
bărbatul. Sînt plecat de azi dimineaţă în căutarea unei fete 
curate și drăguţe care să-mi ţină casa şi iată că am găsit-o. 

Apoi, el îi spuse Cireșicii că rămăsese de curînd văduv, că 
avea un băieţel la care ţinea ca la ochii din cap şi pe care fata 
va trebui să-l îngrijească. Cireșica era tocmai fata care-i trebuia. 
Era arătoasă și curăţică. Se putea vedea că hainele ei erau atît 
de cîrpite că nu se mai deosebea petec de petec. Totuși, era fra- 
gedă ca o piersică și toată apa mării n-ar fi putut-o face mai 
curată decît era. Biata Cireșica spunea: „Da, domnule”, la orice 
zicea el cu toate că nu pricepea nici măcar pe sfert din ce spunea 
acesta. Maică-sa o povăţuise să spună „Da, domnule” preotului 
sau oricărui domn cînd, ca și dînsa, nu pricepea ceva. Băr- 
batul spuse că locuia prin apropiere, la vale, în Ţara de jos; 
că ea va avea puţină treabă de făcut, doar să mulgă vaca și să 
vadă de copil. Așa că Cireșica fu de acord și pe dată au și purces 
la drum. El vorbea atît de frumos, încît Cireșica nici nu-și dădu 
seama cum fuge timpul, uitînd cu totul ce distanţă au străbătut. 

În cele din urmă, au ajuns pe niște cărări atît de umbrite 
de copaci, încît cîte o pată de soare de-abia dacă licărea pe drum. 
Cît vedeai cu ochii se zăreau numai copaci și flori. Trandafiri 
sălbatici și caprifoi înmiresmau aerul și mere coapte de un roșu 
nemaivăzut atîrnau din copaci deasupra aleii. 

Apoi, dădură peste un fir de apă limpede, cum e cristalul, 
care străbătea drumeagul. Totuși, se cam întunecase și Cireșica 
se opri să vadă pe unde să treacă pîriiașul. Bărbatul însă o cu- 
prinse de după mijloc și o trecu peste apă pentru ca ea să nu-și 
ude picioarele. 

Drumeagul devenea din ce în ce mai întunecos și mai în- 


gust pe măsură ce ei coborau în pas grăbit dealul. Cireşica se 

agăţă strîns de braţul necunoscutului gîndind că, întrucît fusese 
aşa de bun cu ea, ar putea merge cu el pînă la capătul lumii. 

După ce au mai mers puţin, el deschise o poartă care dădea 
înspre o grădină minunată și spuse: 

— Cireșşica, draga mea, aici locuim. 

Fata nu-și putu crede ochilor. Nu mai văzuse ceva care 
să se asemene în frumuseţe cu acest loc. Flori de toate culorile 
o înconjurau ; fructe de tot felul atîrnau deasupra; păsări cu 
triluri mai plăcute decît auzise ea vreodată se uniră într-un 
cor vesel. O auzise pe bunica ei povestind despre locuri ferme- 
cate. Să fie acesta unul dintre ele? Nu. Bărbatul acesta era un 
om obișnuit, cam de statura preotului. Gîndurile îi fură între- 
rupte de băieţelul care cobora în fugă pe cărarea din grădină, 
strigînd : 

— Tată! Tată! 

Băiatul părea să aibă vreo doi, trei ani, dar avea un aer 
straniu și dădea impresia că e mai în vîrstă. Ochii îi erau stră- 
lucitori și pătrunzători și aveau o expresie șireată, încît Cireșica 
își spuse: „Te îngheaţă cu privirea”. 

Nici n-apucă Cireșica să-i spună o vorbă copilului, că își și 
făcu apariţia o bătrînă uscăţivă și urîtă și înhăţîndu-l de braţ 
îl trase în casă, mormăind și ocărînd. Dar înainte de a dispare, 
baborniţa îi aruncă Cireșicii o privire care o săgetă prin inimă 
ca un sfredel. 

Văzînd-o pe fată întrucîtva tulburată, stăpînul îi spuse 
că bătrîna era bunica fostei sale soţii și că va rămîne la ei doar 
pînă cînd Cireşica se va deprinde cu treburile prin gospodărie, 
după care va trebui să plece căci e bătrînă și tare ţifnoasă. În 
cele din urmă, după ce-și sătură privirea admirînd grădina, 
Cireşica a fost dusă în casă care era și mai frumoasă. Fel de fel 
de flori creșteau pretudindeni și deși soarele părea că strălucește 
peste tot, ea nu-l putea vedea. Mătușa Prudenţă — așa o chema 
pe bătrînă — într-o clipită așternu pe masă o grămadă de 
bunătăţi din care Cireșica pregăti o cină pe cinste. Apoi fu în- 
drumată să meargă la culcare într-o cameră la etaj, unde urma 
să doarmă și copilul. Bătrîna o povăţui pe Cireșica să-și ţină 

ochii închiși fie că poate sau nu poate dormi căci altfel s-ar 
putea întîmpla să vadă lucruri care nu-i vor place. Ea nu trebuia 
să discute cu copilul în timpul nopţii. Urma să se scoale cînd 
se crăpa de ziuă, apoi să ducă băiatul la un izvor în grădină, să-l 
spele și să-i ungă ochii cu o alifie pe care o va găsi într-o cutie 
de cristal într-o crăpătură din stîncă. În nici un caz însă nu 
trebuia să se dea și ea pe ochi cu acea alifie. Apoi, Cireșica 
trebuia să cheme vaca și după ce va fi muls o găleată cu lapte 
să scoată un castron din laptele de la urmă pentru micul dejun 
al băiatului. Cireșica murea de curiozitate. De cîteva ori încercă 
să-l tragă de limbă pe băiat dar acesta o potolea de fiecare dată 
zicîndu-i: „Te spun mătușii Prudenţa”. Potrivit îndrumărilor 
acesteia, Cireşica s-a sculat dimineaţa devreme. Băieţelul a con- 
dus-o la izvorul care curgea precum lacrima dintr-o stîncă de 
granit îmbrăcată în iederă și mușchi. Băiatul fu spălat 
și ochii îi fură unși cum se cuvine. Cireșica nu văzu nici o vacă 
dar băieţelul îi spuse că ea trebuie să cheme vaca. Și Cireșica 
chemă vaca așa cum făcea și acasă. Cînd, ce să vezi?! O vacă 
mare și frumoasă se apropie și se opri pe mal, lîngă fată. De-abia 
că-şi puse Cireșica mîinile pe ugerul vacii că patru şuvoaie de 
lapte au prins a curge și, în curînd, găleata s-a umplut. Apoi, Ci- 
reșica turnă lapte în castron și băiatul îl bău. După ce sfirșiră 
această treabă, vaca se îndepărtă alene și Cireșica se-ndreptă 
spre casă pentru a i se spune ce mai avea de făcut în acea zi. 

Bătrîna Prudenţă îi servi Cireșicii un mic dejun strașnic 
apoi îi spuse că trebuie să stea în bucătărie să-și vadă de treburi: 
să fiarbă laptele, să bată untul, să spele toate farfuriile și cas- 
troanele cu apă și nisip de rîu și o mai povăţui să-și înfrîneze 
curiozitatea. Îi era interzis să intre în vreo altă parte a casei 
sau să încerce să deschidă vreo ușă încuiată. 

A doua zi, după ce-și termină treaba obișnuită, stăpînul 
o rugă pe Cireşica să-l ajute să culeagă merele și perele din gră- 
dină şi să plivească prazul și ceapa. Ce bine-i mai păru Cireșicii 
să scape de sub supravegherea bătrînei. Aceasta şedea tot timpul 
cu un ochi la împletitura ei și cu celălalt la biata Cireșica. Din 
cînd în cînd bodogănea: 

— Ştiam eu că Robin va aduce vreo nebună din Zennor. 
Mai bine că nepoată-mea n-a apucat să vadă una ca asta. 

Peste cîteva zile, bătrîna mătușă Prudenţă o duse pe Cire- 
șica și în alte părți ale casei, nevizitate de ea pînă atunci. Trecu- 
ră printr-un coridor lung și întunecos. Apoi, o puse să-și scoată 
pantofii și intrară într-o cameră a cărei dușumea lucea ca sticla și 
în care, de jur împrejur, cocoţaţi pe rafturi și jos pe podea, se aflau 
oameni mari și mici, transformați în piatră Din unii rămăseseră 
numai capul și umerii, braţele fiind tăiate; alţii erau întregi. 
Cireșica îi spuse bătrînei că nu vrea să meargă mai departe pentru 
nimic în lume. Mai întîi a crezut că a nimerit în Ţara Piticilor 
de sub pămînt și că doar stăpînul era de statură normală; acuma 
însă știa că se afla printre niște vrăjitori care-i transformaseră pe 
toţi aceşti oameni în piatră. Auzise vorbindu-se despre ei la 
Zennor şi știa că se puteau trezi din clipă în clipă și nu ar fi fost 
de mirare să o înfulece. Bătrîna mătușă Prudenţă rîse de Cireșica, 
o duse mai departe și insistă ca ea să lustruiască o ladă lungă de 
șase picioare, care semăna cu un sicriu, pînă cînd se va putea 
oglindi în ea. Ei bine, Cireșica nu era fricoasă așa că începu să 
frece cu sîrg în timp ce bătrîna şedea deoparte, împletind tot 
timpul şi strigînd din cînd în cînd: 

— Freacă! Freacă! Freacă! Mai cu foc și mai repede! 

În cele din urmă, pe Cireşica o cuprinse desperarea și fre- 
cînd cu năduf unul din colțuri, aproape că răsturnă lada. Cînd, 
vai ! aceasta scoase un sunet atît de jalnic și nepămîntesc încît 
Cireşica crezu că toţi oamenii de piatră vor învia și de 
teamă, leșină.  Stăpînul auzi toate aceste zgomote și veni 
să afle cauza acestei zarve. Se mînie foarte rău și o dădu afară 
din casă pe mătușa Prudenţă pentru că o dusese pe Cireșica în 
camera interzisă iar pe fată o luă în bucătărie unde, curînd, cu 
ajutorul unui întăritor ea își reveni în simţire. Cireșica nu-și 
amintea ce se întîmplase, dar știa că există ceva îngrozitor în 
cealaltă aripă a casei. Acum, însă, Cireșica era singura stăpînă 
a casei — bătrîna mătușă Prudenţă plecase. Stăpînul ei era atît 
de bun și tandru, încît un an zbură ca o zi de vară. Din cînd în 
cînd, stăpînul pleca pentru o vreme, apoi se-ntorcea și petrecea 

vreme îndelungată în camerele 
vrăjite.  Cireșica era sigură că-l 
auzise vorbind cu oamenii împie- 
triți. Fata avea tot ce-și poate 
dori o inimă omenească dar nu era 
fericită; dorea să ştie mai multe 
despre locul acela și oamenii lui. 
Ea descoperise că alifia făcea 
ochii băiatului  strălucitori şi 
stranii și adeseori se gîndea că 
el vede mai mult decît ea. Va 
încerca şi ea. Da, da, va încerca. 
Ei bine, a doua zi dis-de-di- 
mineaţă, spălă copilul, îl unse la 
ochi și mulse vaca, după care tri- 
mise băiatul să-i culeagă niște 
flori, și luînd un pic de alifie se 
unse pe ochi. Dar vai, ochii îi 
ardeau de să-i sară din cap şi nu 
alta. Cireşica alergă spre lacul de 
sub stîncă să-și potolească arsura 
din ochi cînd ce credeţi că văzu? 
Pe fundul apei se jucau o mulțime 
de omuleţi, mai ales doamne; 
printre ei se afla și stăpînul ei, 
de aceeași statură cu ceilalți. 
Totul părea schimbat acum în locul acela. Pretutindeni se aflau 
omuleţi, pitiţi prin florile care scînteiau de diamante, sau le- 
gănîndu-se prin copaci, sărind peste firele de iarbă. 

Stăpînul nu se arătă deasupra apei cît fu ziua de lungă, 
dar noaptea veni călare acasă asemeni chipeșului bărbat pe 
care fata-l ştia dinainte. Se duse în camera vrăjită și curînd 
Cireșica auzi o muzică încîntătoare. 

Dimineaţa, stăpînul ei plecă îmbrăcat ca de vînătoare. Se-ntoar- 
se noaptea, o lăsă pe Cireșica să-și vadă de treabă și  se-ndreptă 
spre camerele sale. Asta se repeta zi după zi pînă cînd fata nu 
mai putu răbda și se uită pe furiș pe gaura cheii. Îşi văzu stă- 
pînul înconjurat de o mulţime de doamne care cîntau. Una din ele, 
îmbrăcată ca o regină, cînta la lada aceea care semăna cu un 
sicriu. O, cît de geloasă deveni Cireșica cînd îl văzu pe stăpînul 
ei sărutînd-o pe acea doamnă frumoasă. Totuși, a doua zi, stă- 
pînul ei rămase acasă ca să culeagă fructe. Cireșica urma să-l 
ajute și cînd el căută s-o sărute, ea i-a tras o palmă peste față 
și i-a spus să-i sărute pe semenii lui, omuleţii cu care se juca 
sub apă. Astfel el descoperi că Cireșica se atinsese de alifie. Cu 
multă tristeţe, i-a spus fetei că trebuie să plece de la el cît mai 
curînd posibil întrucît nu dorește să fie spionat în ceea ce face. 
Îi mai spuse că mătușa Prudenţă va trebui să se întoarcă din 
nou în casa lui. Cu mult înainte de a se face ziuă, Cireșica fu 
chemată de stăpînul ei care-i dădu o mulţime de haine şi alte lu- 
cruri. Apoi, luă bocceaua ei într-o mînă și o lanternă în cealaltă și 
o rugă să-l urmeze. Şi au mers mile în șir, urcînd tot timpul, pe 
drumeaguri și cărări înguste. Cînd, în cele din urmă, au ajuns 
la faţa pămîntului, aproape că se crăpa de ziuă. Bărbatul o 
sărută pe Cireșica și-i spuse că era pedepsită pentru curiozitatea 
ei dar că, dacă ea se va purta cum se cuvine, el va veni uneori 
la Dunele Doamnei s-o vadă. Și cu acestea, dispăru. Răsări 
soarele și o găsi pe Cireşica așezată pe-o piatră de granit și nici 
țipenie de om în jur. Locul grădinii aceleia frumoase îl luase o 
mlaștină pustie. Cireșica stătu acolo îndelung, cuprinsă de tristeţe, 
dar în cele din urmă se gîndi să se ducă acasă. 

Ai săi o socoteau moartă și cînd o văzură crezură că e stafia 


ei. Cireşica le istorisi toată păţania, din care nici unul nu crezu 

o iotă; dar cum ea nu-și schimbă cu nimic istorisirea, în cele din 
urmă, i-au dat crezare. Se spune că, după aceea, Cireșica n-a mai 
fost întreagă la minte niciodată și că, pînă a murit, în serile cu 
lună, rătăcea pe la Dunele Doamnei, în așteptarea fostului ei 
stăpîn. 

4) [om 


"ja \ fost odată o femeie care a copt cinci turte pentru masa 
67 de prînz dar le-a lăsat în cuptor prea mult. Ele erau 


O 


A E T a A în gus G 
i atît de tari încît nici cu cuțitul nu le puteai tăia, așa că 


femeia le-a pus deoparte, pe o poliţă, zicînd cu voce tare 
că o să-și revină ele. Voiasă spună că se vor frăgezi cu 
timpul și le va putea mînca mai tîrziu.Dar fiica ei, Joan, a auzit-o 
și și-a zis: 

— Dacă orsă revină, atunci mai bine le-aş mînca acum. 

Așa că, fiind flămîndă, fata a mîncat toate cinci turtele, 
aşa tari cum erau, și tare i-au mai plăcut. 

Cînd a venit vremea prînzului, mama i-a spus: 

— Joan, du-te și adu două sau trei din turtele acelea. 
Joan s-a dus în cămară, s-a uitat pe poliţă, dar desigur că nu mai 
era nici o plăcintă. 

— Încă nu au revenit, i-a spus ea mamei, așa că n-am de 
unde să le aduc. 

— N-au revenit!? a zis mama. Ce-i cu asta? Adu una din 
ele să văd. 

— Nu pot să aduc nici una, spuse Joan, pentru că nici 
una nu a mai revenit. Le-am mîncat pe toate, așa că eu știu 
mai bine. 

— Ai mîncat toate cinci turtele? a întrebat-o mama sur- 
prinsă. Asta zic şi eu poftă de mîncare. 

Și cum nu mai era nici o turtă pentru prînz, mama s-a dus 
în prag, a luat furca și a început să toarcă. În timp ce torcea, 
cînta pentru sine cam așa: 

„Fiica mea a mîncat cinci — 
Cinci turte azi" 

Dar nu ştiu cum s-a întîmplat că, tocmai atunci, regele tre- 
cea pe stradă și cînd a auzit-o pe femeie cîntînd a întrebat : 

— Ce cîntec îngîni acolo, femeie? 

Femeia nu prea avea chef să-i spună regelui cuvintele ade- 
vărate ale cîntecului, pentru că nu voia ca el să creadă că fiica 
ei e o lacomă, așa că a schimbat vorbele cîntecului: 

„Fiica mea a tors cinci caiere azi”. Astea-s vorbele cînte- 
cului pe care-l îngînam, Măria Ta. Și cu aceasta, femeia s-a ri- 
dicat de pe taburet și i-a făcut regelui o plecăciune. 

— Chiar așa?! s-a mirat regele. Ce torcătoare minunată e 
fiica ta! Aș vrea să o văd. 

Femeia a adus-o din casă pe fiica ei şi regele a grăit: 

— Tocmai sînt în căutarea unei soţii. Tu ești nu numai 
o fată frumoasă dar şi o minunată torcătoare, exact fata pe care 
o căutam. Ce-ai zice să te măriţi cu mine și să fii regina mea? 

— Aş vrea tare mult, Măria Ta, spuse Joan făcînd o ple- 
căciune adîncă. 

— Prea bine, spune regele. Mă voi însura cu tine şi prime- 
le unsprezece luni ale anului vei avea haine minunate, câţi bani 
dorești, mîncarea de care ai nevoie și însoţitoarele pe care ți 
le dorești. Dar, în a douăsprezecea lună a anului, trebuie să-mi 
torci cinci caiere de in în fiecare zi. Ce zici? 

Joan și mama ei știau prea bine că era imposibil să torci 
cinci caiere pe zi, pentru că asta înseamnă foarte mult chiar 
pentru o torcătoare îndemînatecă. Dar ele s-au gîndit că pînă 
în luna a douăsprezecea s-ar putea găsi o soluţie care să le scoată 
din încurcătură. Așa că i-au spus regelui că erau de acord ca el 
să se însoare cu Joan în aceste condiţii. 

Joan și regele s-au căsătorit și au avut cea mai minunată 
nuntă ce s-a văzut vreodată. În timpul primelor luni totul a 
mers cît se poate de bine. Joan avea mîncarea care și-o dorea, 

bani și veșminte alese şi compania pe care și-o dorea, deși cel 
mai mult îi plăcea să stea cu regele, pentru că, pe măsură ce 
lunile treceau, ea îl îndrăgea din ce în ce mai mult. Primele 
unsprezece luni au trecut mult prea repede, dar Joan trăia cu 
speranţa că regele a uitat cu totul de cele cinci caiere pe care 
promisese să le toarcă în fiecare zi a celei de a douăsprezecea 
luni a anului. Dar, nu s-a întîmplat așa. În ultima zi a celei de 
a unsprezecea luni, regele a dus-o pe Joan într-o cameră din 
turnul cel mai înalt al castelului, un loc în care ea nu mai fusese 
niciodată. Înăuntru nu se afla decît o roată de tors, un scaun, 
o masă goală și un pat pe care să se odihnească. 

— Aici va trebui să locuiești o lună întreagă, i-a spus re- 
gele. În fiecare dimineaţă îţi voi aduce micul dejun și inul de 
tors și în fiecare seară îți voi aduce cina și voi lua cele cinci 
fuioare pe care le-ai tors în timpul zilei. Dar prima oară cînd 
nu vei reuși să torci cele cinci caiere, capul tău va cădea a doua zi. 

Îndată ce sărmana Joan a rămas singură, s-a așezat pe 
scaun și a început să plîngă. Cum să toarcă ea un caier de in 
pe zi, darămite cinci? Era o fată cu mîinile tare neîndemînatice 
și nu învățase niciodată să mînuiască o roată de tors. Regele îi 
va aduce inul și se va întoarce să ia fuiorul seara și el va des- 
coperi că ea habar n-are să toarcă și capul ei va fi tăiat și cu 
asta a terminat-o şi cu căsătoria și cu viaţa. 

Și cum plîngea ea, deodată auzi o bătaie ușoară în ușă. 
Joan spuse : 

— Intră! 

În încăpere a intrat o arătare mică şi neagră cu ochii foarte 
strălucitori, răsucindu-și urechile ascuţite şi mișcînd din coa- 
da-i lungă. A privit-o pe Joan cu coada ochiului şi i-a spus: 

— Ce se întîmplă aici ? 

— Nu-i treaba ta, a răspuns Joan. 

— Poate c-o fi, poate că n-o fi, a zis spiridușul. Spune-mi 
ce s-a întîmplat și am să știu dacă-i treaba mea. 

Aşa că Joan i-a povestit de turtele arse şi de căsătoria cu 
regele şi de cele cinci caiere de in pe care trebuie să le toarcă 


dacă vrea să nu i se reteze capul. 

— Ei, află că te pot ajuta, i-a spus spiridușul. În fiecare 
dimineaţă cînd capeţi inul, eu voi veni să-l iau cu mine iar seara 
voi aduce înapoi cinci fuioare. 

— Chiar aşa?! se miră Joan. Și care-i preţul ce-l ceri? 

— În fiecare zi îţi voi da voie să încerci de trei ori să ghi- 
cești care-mi este numele, i-a răspuns arătania cea mică și neagră. 
Dacă nu ghicești pînă la sfîrșitul lunii, vei fi a mea. 

— Prea bine, a spus Joan. Ne-am înţeles. 

Ce putea să facă, în definitiv. Ea știa că niciodată nu va fi în 
stare să toarcă inul de una singură și dacă nu o ajuta cineva, 
cu siguranță că-și va pierde capul. Pe lîngă aceasta, era sigură 
că va putea să se gîndească și să ghicească numele spiridușului 
pînă la sfîrșitul lunii. Fără să mai spună o vorbă, arătania și-a 
îmbiîrligat coada, s-a avîntat în aer și a zburat pe fereastră. 


A doua zi dimineaţă, regele i-a adus lui Joan micul dejun 
și inul de tors și a lăsat-o de una singură. Nici n-a plecat bine 
regele și spiridușul a şi venit zburînd să ia inul. Așa că restul 
zilei Joan şi l-a petrecut gîndindu-se la tot felul de nume, încer- 
cînd să ghicească numele arătaniei. 

Tocmai cînd se lăsa întunericul, brusc a intrat zburînd 
spiridușul cu cele cinci fuioare de in pe care le torsese cu mare 
meșteșug. 

— Acum, zise arătania, spune-mi care-mi este numele. 
Poţi să încerci de trei ori. 

— Să fie Bill? a întrebat Joan. 

Arătania și-a răsucit coada și a spus: 

— Nu, nu-i. 

— O fi Ned? a întrebat Joan. 

— Nu. Nici acesta nu-i. 

— Atunci s-ar putea să fie Mark, spuse Joan. Arătania 
și-a răsucit codiţa și a rîs din nou. 

— Nu, nici gînd, și arătania zbură pe fereastră. 

Imediat a venit și regele cu cina și tare a mai fost mulţu- 


mit cînd a văzut cele cinci fuioare de in. 


36 


— Ei bine, scumpa mea, spuse el, deci nu va mai trebui 
să fii decapitată mîine, după cîte văd. 

A doua zi, regele a adus cele cinci caiere de in, arătania a 
venit din nou, le-a luat, le-a adus înapoi seara și a pus-o pe 
Joan să-i ghicească numele. Același lucru s-a întîmplat în fie- 
care zi și totuși Joan n-a putut să-i ghicească numele. A încer- 
cat toate numele pe care le știa — numele băieţilor pe care îi 
știa de acasă, numele din cărţile de basme pe care le citise și 
tot soiul de nume care-i veneau în cap. Și cu cît se apropia mai 
mult de sfîrșitul lunii, cu atît mai zglobiu și răutăcios devenea 
spiridușul, îmbiîrligîndu-și coada și rostogolindu-și în cap ochii 
mici de te treceau toţi fiorii. 

În penultima zi a lunii, el a adus fuioarele ca de obicei Și 
tot ca de obicei a întrebat: 

— Care mi-e numele? 

— Cumva Nicodim? răspunse Joan. 

— Nu e, spuse spiridușul rizînd dispreţuitor. Care-i urmă- 
torul pe care-l încerci? 

— Atunci s-ar putea să fie Sommle, spuse Joan. 

— Nici cu ăsta n-ai nimerit, spuse spiridușul, îmbiîrligîn- 
du-și coada mai fioros. 

— Atunci... trebuie să fie Methusalem, spuse Joan, aproape 
desperată. 

— Nici acesta nu-i, răspunse spiridușul cu un ris înfiorător. 
Mai ai o singură zi, fetiţo, și vei fi a mea. 

Și arătania și-a răsucit coada mai răutăcios decît pînă atunci 
și s-a holbat la Joan cu ochii lui înfiorători pînă ce aceasta simţi 
un fior de frică prin șira spinării. Cu aceasta, spiridușul a dispă- 
rut în neant. 

Tare mai era necăjită săraca Joan, dar regele, cînd a venit 
cu cina și cu ultima porţie de tors arăta mai mulţumit ca niciodată. 

— Nu mă îndoiesc, draga mea, spuse el, că vei reuși să 
torci şi aceste ultime cinci caiere, aşa cum le-ai tors pe celelalte 
în fiecare zi a acestei luni. Ca să-ți arăt cît de fericit sînt că viaţa 
ta e cruţată mi-am adus și cina mea cu mine ca să stau și să 


mîncăm împreună. 

Joan n-a scos nici o vorbă despre micul spiriduș negru și 
cei doi au luat cina împreună. Nici n-a luat regele o înghiţitură că 
a şi izbucnit în ris. 

— Care-i motivul că ești aşa de fericit? întrebă Joan. 

— Vai, draga mea, răspunse regele, era gata să uit să-ţi 
povestesc. Cînd am ieșit azi la vînătoare mi s-a întîmplat un lu- 
cru foarte amuzant. Am ajuns la marginea pădurii și ce crezi 
că am văzut? Jos, pe fundul unei vechi cariere de piatră de var, 
stătea o arătanie mică și neagră cu o coadă îmbiîrligată. Stătea 
şi torcea la o mașinuţă de tors. Mașina se învîrtea repede, în 
ritmul cîntecului micuţei arătări. Drept să-ţi spun nu prea mi-am 
dat seama dacă avea vreo noimă ce spunea pentru că vorbele 
cîntecului sunau cam așa : 

„Sînt sprinten și mic, doar de-un cot 
Și numele meu e TOM TIT TOT! 
Ce crezi că voia să spună cu asta, iubita mea? 

Inima lui Joan sălta de bucurie, dar nu a spus nimic. După 
ce regele a plecat, ea a repetat versurile de cîteva ori, ca să fie 
sigură că le-a reţinut corect, după care a adormit. 

În seara următoare, spiridușul a adus înapoi sculele, ca și 
mai înainte, dar de data aceasta privea mai vesel și mai poznaș 
ca niciodată. l-a dat sculele și a întrebat: 

— Cum mă numesc? 

Joan se prefăcu că e foarte înspăimîntată. 

— Să fie oare Solomon? întrebă ea. 

— Mai încearcă o dată! strigă spiridușul, rînjind înspăi- 
mîntător și apropiindu-se și mai mult. 

Joan ezită și tăcu o vreme ca și cum făcea un efort des- 
perat să ghicească. 

— Atunci... trebuie să fie Zebedee, spuse ea cu o voce slabă. 

— Nici ăsta nu este! strigă spiridușul și rise diavolește, 
apropiindu-se și mai mult de Joan și întinzînd mînuţele negre 
către ea. 

— Mai poţi face o încercare de a ghici, micuța mea, și după 
aceea mie îmi vei aparţine. 

Joan s-a dat înapoi într-un colț al camerei, făcîndu-se mică, 
mică de tot ca și cum ar fi fost înspăimîntată de moarte cînd, 
în sfîrşit a arătat cu degetul spre micuțul demon negru, recitînd 
într-un hohot de ris plin de veselie: 

„Eşti sprinten și mic, doar de-un cot 
Al tău nume e TOM TIT TOT! 

Brusc s-a văzut sclipirea orbitoare a unui fulger și zgomotul 
unui tunet. Tom Tit Tot a scos un răcnet, și-a răsucit coada de 
ciudă și furie și a zburat pe fereastră, cu ochii arzînd ca niște 
cărbuni aprinși din vatră. Și acesta a fost sfîrșitul spiridușului 
pentru că Joan nu l-a mai văzut niciodată de atunci încolo. 
Cînd regele a intrat, nu mai avea cu el caiere dar s-a uitat la cele 
cinci scule terminate și a condus-o pe Joan la parter să se ospăteze 


împreună în încăperea cea mai minunată a palatului. 

răia odată o bătrină care locuia singură, singurică, 

în partea de apus a ţării. Şi bătrîna avea o grădină 

în care creșteau nu numai trandafiri și garoafe, dar și 
"4 salată și fel de fel de verdețuri de care avea trebuință 
z la gătit. Însă fala grădinii ei era un strat cu lalele pe 
care bătrîna îl săpa şi îl plivea cu cea mai mare grijă, căci era 
mîndră de lalelele ei cum nu se mai poate. 

Și-ntr-adevăr, lalelele ofereau o privelişte încîntătoare. 
Trecătorii se opreau de fiecare dată să admire gingașa lor fru- 
musețe. Erau lalele de toate culorile : roz și roşii, galbene și albe 
şi purpurii. Aveau lujerul lung și drept şi flori mari care ţîșneau 
dintre frunze şi se legănau cu grație în aerul de vară timpurie. 

Dar, în vremurile acelea de demult, mai trăiau prin acele 
părți şi vietăți mici sau zîne, cum le mai numeau oamenii, și 
unul din locurile lor favorite de joacă era un cîmp ce se întindea 
nu departe de casa bătrînei. Le plăcea acest loc cu deosebire 
deoarece niciodată nu întîlneau pe aici străini care să se amestece 
în treburile lor. Aici se puteau juca în voie, dansînd și cîntînd 
printre copaci, la lumina lunii. Doar un singur lucru le necăjea. 
În nopțile calde, cînd luna strălucea cu putere, nu-și puteau ador- 
mi copiii. Cei mici se vînzoleau și țipau în pătucurile lor pînă 
cînd mamele simțeau că înnebunesc de teamă că nu vor mai 
putea merge să danseze și că, în schimb, vor trebui să vegheze 
toată noaptea şi să cînte, pînă cînd pruncii vor adormi. 

Dar una dintre zînele mame a găsit cum să iasă din în- 
curcătură. Seara și-a dus bebelușul în grădina bătrînei. Deși 
bătrîna era afară în grădină, strîngîndu-și ultimele rufe de pe 
frînghie, ea nu zări zîna și pruncul ei căci, bineînţeles, zînele nu 
puteau fi văzute de ochi de muritor. Zîna zbură cu pruncul ei 
peste stratul de lalele şi-l așeză cu blîndeţe într-o lalea galbenă. 
Apoi, zîna-mamă s-a rotit de cîteva ori în zbor în jurul florii, 
cîntînd un cîntecel de leagăn și în timp ce laleaua se legăna 
în adierea zefirului de seară, micuțul a adormit bușştean. 
Zîna-mamă a zburat spre casă, s-a schimbat într-o rochie din puf 
de scaiete și funigei și a fost prima care și-a făcut apariţia la bal. 
Altele mai nenorocoase n-au putut veni decît aproape de sfîr- 
șitul balului căci noaptea era foarte caldă și pruncii lor erau mai 
neastîmpăraţi ca niciodată. 

Noaptea următoare, toate zînele-mame și-au dus bebe- 
lușii la stratul de lalele și au făcut la fel ca și cealaltă zînă. Ele 
au ales lalelele după culorile preferate și şi-au așezat pruncii 
în ele. În curînd, din întregul strat se revărsau duioase cîntece 
de leagăn, și nu s-a mai auzit nici o şoaptă căci pruncușorii zî- 
nelor dormeau duși în florile ce se legănau în vînt. 

Și de-atunci încolo lalelele au crescut parcă mai mari și mai 
drepte; culorile lor erau mai vii și mai gingașe; ba mai mult, 
zînele le dăduseră un miros suav, cu care, în mod obișnuit, la- 
lelele nu se pot lăuda. 

Sătenii au remarcat acest lucru, iar cei care aveau auzul 
mai ascuţit credeau chiar că aud zînele cîntînd pe cînd treceau 
pe acolo la vreme de seară. 

Bătrîna era uimită și încîntată de frumuseţea florilor ei 
și pentru nimic în lume n-ar fi rupt vreuna. Le lăsa să crească, 
apoi să pălească, într-un cuvînt să-și urmeze cursul natural 
pînă cînd ele se ofileau și petalele cădeau. Ea credea că 
frumuseţea neasemuită a lalelelor ei, în anul acela, se datora fap- 
tului că anotimpul fusese deosebit de frumos și bun. Dar, și în 
anul următor, și-n celălalt, s-a întîmplat la fel. În cele din urmă 
bătrîna a început să creadă că stratul ei cu lalele era protejat 
de zîne — și așa și era. Căci ele tot mai foloseau florile drept 

leagăne pentru copilașii lor în timp ce ele dansau și cîntau în 
cinstea reginei lor pe cîmpul din apropiere. 

Dar, într-un tîrziu, într-o iarnă friguroasă, bătrîna a murit. 
Bruma de lucruri pe care le adunase a fost vîndută iar căsuţa 
a intrat în stăpînirea unui om hapsîn care nu avea trebuinţă de 
flori și care socotea că ele ocupau un petec de pămînt care putea 
fi întrebuințat mai cu folos. Așa că, în primăvară, mare fu mînia 
zînelor cînd au descoperit că omul scosese din rădăcini și arun- 
case bulbii lalelelor și plantase în loc pătrunjel. Acum ele nu mai 
aveau unde să-și lase copilașii în nopţile cu lună și aceștia erau 
din nou de nepotolit și nu voiau să se culce. Zînele ajunseseră 
să creadă că stratul cu lalele era al lor de drept. Și zînele pot fi 
foarte furioase și răutăcioase cînd muritorii își vîră nasul în 
treburile lor așa că au convocat pe dată un sfat și au jurat să 
se răzbune pe omul cel îndărătnic. 

Și de-ndată ce au început să încolţească seminţele de pătrun- 
jel şi să dea frunzele sub razele calde ale soarelui de primăvară, 
zînele au avut grijă ca acestea să se ofilească și să se usuce; 
și-n curînd n-a rămas nici urmă de frunzuliță de pătrunjel. Așa 
că ţăranul a semănat în loc ceapă. Dar și ea a avut aceeași soartă. 
N-a crescut nici măcar una. Şi cu orice a încercat — morcovi, 
varză, lăptuci, spanac — s-a întîmplat la fel. Nimic nu apuca să 
lege rod. 

În cele din urmă, desperat, omul cel îndărătnic lăsă stratul 
în paragină și-n curînd acesta fu năpădit din belșug de iarbă 
și buruieni. Zînele pierduseră pentru totdeauna stratul de lalele 
așa că trebuiau să se gîndească la alte soluţii pentru a-și putea 
adormi copilașii. 

Dar, să ştiţi că zînele nu-i uită niciodată pe cei care au fost 
buni cu ele. Cînd bătrîna a murit, nu prea s-au găsit mulţi care 
s-o jelească și nimeni nu i-a plivit de urzici și păpădii mormîntul. 
Și era așa de bătrînă cînd a murit, încît nu mult după aceea 
au murit și toate prietenele ei, bâtrîne și ele. 

Dar zînele s-au dus la cimitir s-o jelească și să-i îngrijească 
mormîntul în fiecare noapte cu lună. Așa că bătrîna zăcea acolo 
liniștită într-un colţ de cimitir și în tot timpul anului pe mor- 

mîntul ei creșteau flori frumoase și parfumate și nu se zărea nici 
urmă de buruiană. Și asta a durat ani în șir şi sătenii se minunau 
cum de, în tot cimitirul, numai unul dintre morminte era întot- 
deauna bine îngrijit, cu flori proaspete, chit că mînă omenească 
nu planta și nici nu plivea acolo. Cea care cînta cel mai 
duios la mormîntul bătrînei în nopţile cu lună plină era tocmai 
zîna care, pe cînd era prunc, dormise prima în culcușul făcut 


în laleaua galbenă. 


fost odată o fetiţă care dorea să ajungă pînă la stelele 
din cer. În nopţile senine, de la fereastra ei, le vedea 
sclipind atît de clar în noapte, încît se gîndea că ar fi 
nespus de fericită dacă ar putea ajunge pînă la ele. A 
întrebat-o pe mămica și pe tăticu dacă nu ar putea 
ei să-i aducă stelele de pe cer. Singurul lor răspuns a fost: 

— Nu fii prostuţă! 

Așa că totdeauna adormea, gîndindu-se cît de mult i-ar 
place să aibă acele stele. 

Într-o zi, a plecat de una singură să le găsească. Mai întîi 
a ajuns la o moară veche, de lîngă un iaz. Fetiţa întrebă iazul : 

— Te rog, spune-mi, n-ai văzut cumva stelele din cer? 

— Cum să nu, a răspuns iazul, adeseori vin și se joacă în 
apa mea. Sari și înoată și poate ai să le găsești. 

Fata a sărit în iaz, a înotat și a înotat, le-a căutat și le-a 
căutat, dar tot nu le-a găsit. Singurul lucru pe care l-a găsit 
a fost un pîriiaș, așa că l-a întrebat și pe acesta: 

— N-ai văzut stelele din cer? Tare aș vrea să ajung la ele. 

— Cum să nu, a răspuns piîrîiașul, adeseori vin și se joacă 
pe malurile mele. Vîsleşte și poate le vei găsi. 

Fetiţa a vîslit, şi a vislit, și iarăși a vislit, a vislit pînă ce 
a obosit, dar tot nu a putut da de stelele din cer. În loc de stele 
a dat însă, pe o pajiște, de nişte zîne care se jucau. 

— Dacă sînteţi drăguţe, le-a rugat ea pe zîne, nu vreţi 
să-mi spuneţi dacă aţi văzut pe aici stelele din cer? Tare aș vrea 
să ştiu unde le pot găsi. 

— Știm, cum să nu, i-au răspuns zînele, adesea strălucesc 
în iarba de la picioarele noastre. Dansează cu noi și poate le vei 
găsi. 

Fetiţa le-a crezut, şi a dansat, și iarăşi a dansat, dar de găsit 
tot n-a găsit stelele. Era de acum tare, tare obosită, așa că s-a 
aşezat pe jos și a început să plîngă. 

— Am înotat, am viîslit, am dansat, a spus ea, și tot n-am 
găsit stelele. Dacă nici voi nu mă puteţi ajuta, atunci nimeni 
nu poate. 

— Fetiţo, i-au spus zînele, dacă nu vrei să te întorci acasă 
la mămica ta, atunci mergi tot înainte. 

— Şi-am să ajung la stelele din cer? întrebă ea. 

— S-ar putea, i-au răspuns zînele. Trebuie să rogi patru 
picioare ca să poarte două picioare pînă la cel fără picior şi cel 
făr-de-picior să te ducă la scara fără nici o treaptă și, dacă urci 
scara fără trepte, vei ajunge la stelele din cer sau undeva în 
altă parte. 

Fetiţa a mulţumit zînelor, și-a luat rămas bun și a pornit-o 
mai departe cu curaj şi speranţe noi, încercînd să-și amintească 
ce-i spuseseră zînele 

Nu mult după aceasta, a dat de o pădure întunecoasă. 
Legat de un copac, la marginea pădurii, era un cal. 

— Fii bun, i-a spus fetiţa calului, și ajută-mă să ajung la 
stelele din cer, dacă poţi. 

— Nu, răspunse calul. Asta nu-i treaba mea. Datoria mea 
este de a sluji zînele. 

— Dar chiar zînele mi-au spus să rog patru picioare să 
ducă două picioare pînă la cel făr-de-picior și cel făr-de-picior să 
mă ducă la scara fără trepte pe care dacă o pot urca s-ar putea 
să ajung la stele. 

— Dacă așa stau lucrurile, spuse calul, atunci dezleagă 


frînghia și saltă pe spatele meu. 

Fetiţa a făcut cum i s-a spus și imediat calul a pornit prin 
pădurea întunecoasă. Cît ai zice pește, au străbătut-o și s-au 
trezit lîngă un drum lat care i-a dus pînă la o mare şi acolo calul 
s-a oprit. 

—  Descăleca, fetiţo, spuse calul, pentru că am îndeplinit 
porunca zînelor. 

Fetiţa a sărit de pe cal și a spus: 

— Fii bun şi ajută-mă să-l găsesc pe cel făr-de-picior. 

— Asta nu-i datoria mea, a răspuns calul. Te-am adus 
pînă aici, la marginea pămîntului, și numai pînă aici pot merge 
patru picioare. 

Zicînd acestea, şi-a aruncat capul pe spate, s-a întors și s-a 
îndreptat în galop către pădurea întunecată lăsînd pe fetiță 
lîngă malul mării. 

Tocmai cînd se întreba ce să facă mai departe, la picioarele 
ei a apărut un pește mare și ciudat care și-a scos capul din apă. 

— Fii bun, spuse fetiţa, poate mă poţi ajuta să găsesc 
stelele de pe cer. 


— Nu, răspunse peștele, nu-i datoria mea. Datoria mea 
este să le slujesc pe zîne. 


— Dar chiar zînele, a răspuns ea, m-au trimis să-l găsesc 
pe cel făr-de-picior care mă va duce la scara fără trepte pe care 
dacă reușesc s-o urc, s-ar putea să ajung pînă la stele. 

— Dacă așa stă treaba, spuse marele și ciudatul pește, 
urcă-te pe spinarea mea. 

Fetiţa a sărit pe spatele peștelui, s-a așezat călare, dar 
asta nu era lucru ușor, pentru că peștii sînt lunecoși, așa că ea 
s-a prins bine de o aripioară și apoi au pornit-o la drum. 

Au străbătut marea pe o dîră lată și strălucitoare de lu- 
mină, la capătul căreia se afla ceva tare ciudat care se înălța pî- 
nă la cer și avea multe culori: roșu și galben, albastru și verde 
și se întindea din mare, de o parte şi de alta a cerului. 

În cele din urmă au ajuns la un capăt al acelui lucru şi peş- 
tele a spus: 

— Acum trebuie să cobori de pe spatele meu, fetițo. Te-am 
adus pînă la scara fără trepte şi aici trebuie să te las pentru că 
mi-am îndeplinit sarcina dată de zîne. 


47 


Fetiţa a lunecat de pe spatele peştelui, care s-a întors 
și s-a îndepărtat, dispărînd curînd în nesfîrșita mare. 

Fetiţa stătea singură la capătul de pe pămînt al lucrului 
care se-nălța pînă la ceruri și-i era cam frică pentru că ea era 
așa de mică și scara așa de abruptă. Și tare se mai minuna fe- 
tiţa cît de strălucitor era acel lucru. În sfîrșit se hotărî să urce. 
A urcat ce a urcat, dar tot nu a reușit să ajungă la stelele din 
cer. Şi cu cît se urca mai sus, cu atît lumina devenea mai orbi- 
toare și fetița începu să aibă amețeli. Ameţea din ce în ce mai ta- 
re pînă ce, deodată, simţi că alunecă şi cade. Din ce în ce mai jos, 
din ce în ce mai în jos căzu fetiţa şi poate că ar mai fi în cădere 
și astăzi dacă nu s-ar fi lovit de dușumeaua din dormitorul ei și 
nu s-ar fi trezit descoperind că mijiseră zorile. 

Eu Însumi 


ntr-o căsuță din Țara de Nord, departe, departe de 
vreun sat sau oraş,trăia, nu de mult, o văduvă sărmană 
cu fiul ei, un băieţel de șase ani. 

Ușa casei se deschidea drept spre coasta dealului 


și locul era împrejmuit de mlaștini, bălți şi stînci uriașe. 
Nu zăreai nici o casă, nici un semn de viaţă oriunde te-ai fi uitat, 
căci vecinii lor cei mai apropiaţi erau ferigile din vale și licuricii 
din iarba înaltă ce mărginea poteca lăturalnică. 

Și multe povești mai știa ea despre „omuleţii buni” care 
se strigă unii pe alţii din stejari și despre luminile sclipitoare 
care sar ţonţoroiul chiar pe pervazul de la geam, în nopţile în- 
tunecate. Dar, în ciuda singurătăţii şi izolării, văduva a conti- 
nuat să locuiască acolo, în căsuţa aceea, probabil pentru că ni- 
meni nu-i cerea chirie pe ea. 

Dar nu-i prea plăcea să stea noaptea tîrziu, cînd focul de-abia 
mai ardea, pentru că-i era tare urît noaptea şi cine știe ce i s-ar 
fi putut întîmpla. Așa că, după ce lua cina, făcea un foc mare 
și repede se băga în pat, pentru că, dacă într-adevăr s-ar fi putut 
întîmpla ceva groaznic, atunci putea întotdeauna să-și bage 
capul sub așternut și să se ascundă. 

Dar obiceiul acesta de a se culca așa devreme nu prea era 
pe placul băieţelului ei. Așa că, atunci cînd ea îl chema la culcare, 
el continua să se joace pe lîngă foc ca și cum n-o auzea pe mama 
lui strigînd. 

Fusese un băieţel rău, cu care te înţelegeai greu din ziua 
în care se născuse și mama lui nu arareori se supăra pe el. Într-ade- 

văr, cu cît încerca mai mult să-l facă să o asculte, cu atît lui 
nu-i păsa de ce spune și de obicei făcea tot cum voia el. 

Dar, într-o noapte, tocmai spre sfîrșitul iernii, văduva nu 
se îndura să se ducă la culcare și să-l lase pe băieţel, jucîndu-se 
lîngă foc. Asta din cauză că vîntul izbea în ușă vîrtos, ciocănea 
în ferestre și ea știa prea bine că în nopţi ca acestea, zînele, spiri- 
dușşii și alţii din neamul lor se zbenguiesc pretutindeni şi sînt 
gata totdeauna să facă o ispravă. Așa că biata femeie în- 
cerca să-l înduplece pe băieţel să se bage îndată în pat. 

— Locul cel mai sigur în care să te adăpostești în nopţi ca 
acestea este patul nostru, spunea ea. Dar el nu voia să audă. 

Văzînd așa, femeia l-a ameninţat că-i dă o bătaie bună, 
dar în zadar. 

Cu cît îl ruga și îl certa, cu atît el scutura din cap mai cu 
încăpăţînare. În sfîrșit, cînd femeia și-a pierdut răbdarea și a 
strigat la el și l-a ameninţat că spiridușii vor veni cu siguranţă și-l 
vor lua, el doar a rîs și i-a răspuns că ar prefera să fie luat 
de spiriduși, pentru că tare i-ar mai place să se joace cu ei. 

Auzind aceasta, mama a izbucnit în lacrimi și s-a dus la 
culcare tare îngrijorată presimţind că, după astfel de vorbe, are 
să se întîmple ceva îngrozitor. În timpul acesta, băiatul neascul- 
tător stătea lîngăfoc, nepăsîndu-i că mama lui plînge. 

Nu trecu însă prea multă vreme și auzi un fîlfîit venind 
pe coş, și deodată, jos lîngă el, a aterizat cel mai micuţ copilaș 
de zînă pe care vi-l puteţi imagina. Nu era mai mare de o șchioapă, 
iar părul era parcă împletit din argint, ochii verzi ca iarba și 
obrajii roşii ca trandafirii de iunie. 

Băieţelul l-a privit surprins: 

— Ei, spuse el. Cum te cheamă? 

— Eu Însumi, răspunse el cu o voce piţigăiată dar dulce 
ca mierea, privindu-l surprins la rîndul lui. Darpe tine cum te 
cheamă ? 

— Şi pe mine mă cheamă tot Eu Însumi, răspunse băiatul, 
pus pe șotii. Și după aceasta cei doi au început să se joace. 

Și ce jocuri minunate l-a mai învăţat copilul zînei pe băieţel. 
Făcea animale din cenușă care semănau și se mișcau ca și cum ar fi 
fost adevărate, copaci cu frunze verzi legănîndu-se deasupra unor 

căsuțe mici, mici de tot, cu omuleţi și femei de-o șchioapă în 
ele care, atunci cînd copilul sufla asupra lor, mergeau și vor- 
beau aproape ca oamenii mari. 

Dar focul se stingea și lumina era slabă. Băieţelul a dat 
în cărbuni cu un băt să-i facă să ardă. Chiar atunci însă, un căr- 
bune roșu aprins a sărit și unde să cadă, decît pe piciorușul co- 
pilului de zînă. 

Simţind arsura, copilul de zînă a tras un țipăt atît de pu- 
ternic, încît băieţelul a scăpat băţul și și-a dus mîinile la urechi. 
Dar ţipătul era atît de ascuţit încît se părea că toate vînturile 
lumii s-au adunat să fluiere printr-o micuță gaură de cheie. 

Atunci, din coș, s-a auzit un zgomot. Dar, de data asta, băie- 
țelul n-a mai așteptat să vadă ce este și s-a aruncat în pat as- 
cunzîndu-se sub pătură, ascultînd cu teamă și tremurînd. 

O voce ascuţită s-a auzit prin horn: 

— Cine e acolo și ce s-a întîmplat? 

— Eu Însumi e aici, a suspinat micuțul, și m-am ars la 
picior și tare mă doare. Vai de mine! 

— Cine ţi-a făcut una ca asta? a întrebat vocea furioasă. 
De data aceasta vocea se apropiase și băieţelul, trăgînd cu coada 
ochiului pe sub pătură, a putut să vadă o faţă albă privind prin 
deschizătura vetrei. 

— Eu Însumi, răspunse copilul zînei. 

— Atunci dacă ţi-ai făcut-o singur, strigă mama-spiriduș 
cu aceeași voce ascuţită, ce rost mai are să faci atîtea fasoane? 
Astea fiind zise, i-a întins un braţ lung și subţire, a înșfăcat pe 
micuţ de o ureche și, scuturîndu-l zdravăn, l-a tras după ea, dis- 
părînd împreună pe horn. 

Băieţelul a stat treaz multă vreme, ascultînd cu frica în 
sîn ca nu cumva mama-zînă să se întoarcă. În seara următoare, 
după cină, mama băieţelului a fost surprinsă să vadă că de data 
aceasta fiul ei era de acord să meargă la culcare oricînd voia ea. 

— În sfîrşit, o ia pe drumul cel bun, şi-a spus văduva. În 
timpul acesta băieţelul se gîndea că data viitoare, dacă va mai 
veni o zînă să se joace cu el, s-ar putea să nu mai scape aşa de 
uşor cum scăpase cu o noapte mai înainte. 

ewtown sau Frankville, așa cum era numit în vremu- 
rile de demult, este un orășel somnoros, așa cum știți 
probabil cu toţii, așezat pe malurile rîului Solent. Așa 


cum este el de somnoros acum, aflați că pe vremuri 
era un loc tare zgomotos și toată larma nu o făceau 
alţii decît șobolanii. Așezarea era așa de năpădită de șobolani 
încit nici nu mai merita să trăieşti acolo. Nu era pătul sau șură, 
hambar sau cămară în care ei să nu-și croiască drum. Nu era 
burduf de brînză pe care să nu-l găurească și să-l golească și 
nici butie cu zahăr pe care să nu o dea gata. Imaginaţi-vă că 
nici miedul şi nici berea nu erau în siguranţă. Șobolanii rodeau 
pînă făceau o gaură în fundul butoiașului și repede un şobolan 
mai voinic își vîra coada prin ea. lar cînd și-o scotea, prietenii 
și verii se adunau cu toţii să se înfrupte pe rînd din bunătăţile 
de pe ea. 

Dacă șobolanii s-ar fi mulțumit numai cu atîta cred că 
ar fi fost cum ar mai fi fost, dar chiţcăielile și zgomotele, graba 
cu care alergau și vînzoleala erau așa de mari, încît nici nu pu- 
teai să te-auzi vorbind darămite să mai apuci să tragi un puişor 
de somn, cît e noaptea de lungă. Ca să nu mai spunem că mamele 
trebuiau să stea treze să păzească şi să protejeze leagănele co- 
pilașilor pentru că, altfel, nu era mare lucru să te trezești cu un 
şobolan, mare şi urit, alergînd pe faţa neajutoratului omuleţ. 

Dar, vă puteţi întreba, de ce nu aveau bunii orășeni niște 
pisici!? Ei bine, au avut, și pe vremea aceea se ducea o luptă 
dreaptă, clar, pînă la sfîrșit, șobolanii erau prea mulţi și i-au 
copleșit pe miîţe și motani care, de multe ori, au fost alungaţi 
de pe cîmpurile de bătaie. Otravă, ziceţi? Sigur, au otrăvit atî- 
ţia încît stîrvurile lor erau cît pe ce să stîrnească o molimă. Sau 
poate vă gîndiţi la vânătorii de șobolani? Atunci, aflaţi că nu a 
fost vînător de șobolani din Cornwall care să nu-și fi încercat 
norocul. Dar, cu orice-ar fi încercat, cu pisici sau otravă, cîini 
sau capcane, se părea că sînt mai mulţi șobolani ca mai înainte 
și în fiecare zi o nouă odraslă de şobolan apărea plimbîndu-și 
mîndră coada sau zbîrlindu-și mustăţile. 


Primarul și sfatul orașului erau la capătul răbdărilor. Dar, 
pe cînd stăteau așa, într-o zi, la primărie, scormonindu-și săr- 
manele lor minţi și văicărindu-se de soarta crudă, cine altul 
credeţi că dădu buzna decît crainicul orașului care spuse pe 
nerăsuflate : 

—  lertaţi-mă, Înălţimile Voastre, dar un om straniu a in- 
trat chiar acum în oraș. Nu preaștiucum să mă descurc cu el. 

— Adu-l înăuntru, spuse primarul. Într-adevăr omul a 
pășit mîndru în sala primăriei. Și chiar că era ciudat, căci 
nu era culoare în curcubeu pe care să nu o găsești în vreo parte 
a îmbrăcăminţii sale. Era înalt și zvelt și cu o privire extrem de 
ascuţită și iscoditoare. 

— Mi se spune Fluieraș, începu el, și vă rog să-mi spuneţi 
cu ce vă lasă inima să mă răsplătiți dacă vă voi scăpa de toți 
șobolanii din Frankville? 

Dar, cum să vă spun, oricît de tare se temeau consilierii 
de șobolani, se temeau mai mult să se despartă de bani, și tare 
ar mai fi dorit ei să se tocmească și să scape mai ieftin. Dar 
Fluieraș nu era omul care să piardă vremea ascultînd palavre- 
le consilierilor și rezultatul a fost că i s-au promis cincizeci de 
lire (şi pe vremea aceea suma aceasta era bănet, nu glumă) pe 
care le va primi de îndată ce și ultimul şobolan nu va mai chiţăi 
sau mișuna prin Frankville. 

Cum a ieșit din sala primăriei, Fluieraș a și scos fluierul 
și l-a dus la buze. Prin case și pe străzi s-a răspîndit îndată 

o melodie tremurătoare, ascuţită. 
Și pe măsură ce fiecare notă 
străbătea aerul, erai martorul 
unei priveliști ciudate şi nemaivă- 
zute, pentru că, din toate găurile, 
șobolanii veneau rostogolindu-se 
în mare grabă. Nu era nici unul 
prea bătrîn sau prea tînăr, prea 
mare sau prea mic ca să nu se 
îngrămădească la picioarele lui 
Fluieraş, urmîndu-l în mare grabă 
cu mersul sigur şi cu nasul pe 
sus, în timp ce străinul păşea 
pe străzile orașului. Dar nici 
să nu credeţi că Fluieraș îi uitase 
pe şobolanii mici care de-abia 
țineau pasul. La fiecare cincizeci 
de metri se oprea şi mai re- 
vărsa, un tril de note doar cît să 
le dea și lor timp să ţină pasul 
cu cei mai vîrstnici și mai puter- 
nici din rînd. A urcat iute Strada 
de Argint și a coborît-o pe cea 
de Aur la capătul căreia se afla 
portul și marele rîu Solent care 
curgea chiar pe acolo. Și în timp 
ce trecea pe străzi, cu pas uşor 
şi plin de gravitate, orășenii se 
îmbulzeau pe la uşi şi ferestre, 
revărsînd asupra lui Fluieraş 
mulțumiri şi binecuvîntări. 

Ca să ajungă lîngă el nu 
puteau din cauză că erau prea 
mulți șobolani. Şi acum că ajun- 


sese la marginea apei, Fluieraș 

s-a urcat într-o barcă și în timp ce el s-a îndepărtat de mal spre 
apa mai adîncă, cîntînd tot timpul, nici un șobolan nu a prege- 
tat să-l urmeze plescăind în apă și nămol, înotînd și dînd cu 
plăcere din coadă. Și a cîntat, și a cîntat pînă ce fluxul s-a re- 
tras și şobolanii s-au scufundat din ce în ce mai adînc în mîlul 
vîscos de la marginea apei, pînă ce și ultimul șoricel s-a sufocat 
și a murit. 

Fluxul a venit din nou și Fluieraș a pășit iară pe. mal. Dar 
nici un şobolan nu maitrăia. Vă puteţi imagina ce-a urmat. 
Bărbaţii își aruncau în aer pălăriile şi strigau ura și pe dată 
au purces la acoperirea găurilor șobolanilor. Ba se mai trăgeau 
şi clopotele. Dar cînd Fluieraș a pășit pe mal și nu se mai auzea 
nici măcar un chițăit, primarul și consilierii, şi toţi orășenii au 
început să dea din colţ în colț şi să clatine din cap. 

Asta din cauză că trezoria oraşului- se golise tare în ultima 
vreme și de unde să facă ei rost de cincizeci de lire. Dar, în defi- 
nitiv, nici Fluieraș nu s-a spetit cu munca. Ce-i așa de greu să 
te urci într-o barcă și să cînţi din fluier! La urma urmei, chiar 
și primarul ar fi putut-o face dacă s-ar fi gîndit la asta. 

Așa că primarul s-a văicărit ce s-a văicărit și apoi a zis: 

—  Îndură-te, om bun! spuse el. Vezi cît de săraci sîntem. 
Cum să reuşim noi să-ţi plătim cincizeci de lire? Nu vrei să te 
mulţumești numai cu douăzeci? Acum, că totul s-a terminat, 
cred că banii ăștia sînt o sumă frumușică pentru osteneala pe 
care ti-ai dat-o. 

— Cincizeci de lire a fost suma pentru care m-am tocmit, 
a replicat scurt Fluieraș, și dacă aș fi în locul vostru aș plăti 
pe dată, pentru că eu știu să cînt la fluier și alte melodii și unii 
au aflat lucrul acesta pe pielea lor. 

— Ce, ne ameninţi, tu, un vagabond rătăcitor? a strigat 
primarul și în aceeași clipă a făcut din ochi consilierilor. Șobo- 
lanii sînt morţi, a bolborosit el cît putu de încet. De-acum poţi 
să faci cît rău vrei, omule, şi, cu aceasta, primarul s-a întors 
brusc pe călcîie. 

— Prea bine, a spus Fluieraș și a zîmbit ușor, ducînd flu- 
ierul din nou la gură. De data aceasta, notele nu mai erau as- 

cuțite cum fuseseră înainte și nu mai dădeau impresia de scîrți- 
ială şi ros sau vînzoleală, de chițăit, ci erau vesele, o melodie 
ce semăna cu o cascadă de îs, o melodie de joc și veselie. Și 
în timp ce păşea cîntînd pe străzile orașului, oamenii își băteau 
joc de el, dar din fiecare școală, clasă, loc de joacă, din camere 
și din ateliere, nu era copil să nu alerge spre Fluieraș cu strigăte 
vesele și nerăbdătoare, urmîndu-l fericit, gata să răspundă la 
chemarea fluierașului fermecat. Dansînd, rîzînd, prinși de braţe, 
călcînd ușor, cîrdul de copii a străbătut Strada de Aur şi a 
coborit Strada de Argint, la capătul căreia se întindea o pădure 
verde și răcoroasă, plină de stejari bătrîni și de arţari uriași. 
Apărînd și dispărînd printre copaci, puteai să zărești haina multi- 
coloră a lui Fluieraș, puteai să auzi rîsul copiilor revărsîndu-se 
în cascade, din ce în ce maislab, ca mai apoisă moară pe mă- 
sură ce se afundau în pădurea verde și înfricoșătoare în care 
intrase străinul, urmat de copii. 

În tot răstimpul acesta, părinţii s-au uitat şi au tot așteptat. 
Acum însă nu mai erau batjocoritori. Dar oricît de mult s-ar 
uita și ar aștepta ei nu-l vor mai zări niciodată pe Fluieraș, 
omul cu haina pestriță. Niciodată inimile lor nu vor mai fi fer- 
mecate de cîntecul și dansul copiilor, care dispăruseră pentru 
totdeauna printre copacii seculari ai pădurii. 

Childe Rowland şi doi frați de-ai 


Cu mingea se jucau. 
Iar între ei, în cerc, Ellen, 


Mult prea mindra soră sta. 


Childe Rowland a săltat, lovind, 
Rotunda pe genunchi; 
Sutînd-o-apoi, drept printre frați, 
Făt peste-al turlei trunchi. 


Mult prea mîndra Ellen da ocol 
Capelei, spre-a-o căta 
Dar  aşteptară îndelung, 


Și ea nu se-nturna. 


Și-o cătară spre apus, 
Si-apoi înspre răsărit; 
Jeleau trei inimi după ea: 


Era de negăsit. 


şa că, în cele din urmă, fratele cel mare se duse la Merlin 


Vrăjitorul şi-i povesti toată tărăşenia și-l întrebă dacă 


ştie unde este frumoasa Burd Elen. 


— Frumoasa Ellen, spuse Merlin Vrăjitorul, 


pro- 


babil că a fost dusă departe de zîne căci ea s-a dus 


după minge către soare-apune. Acum se află în Turnul Intunecos 

al Regelui Spiridușilor; numai cel mai curajos cavaler din împă- 
răţie ar putea-o aduce înapoi. 

— Dacă există vreo cale de a o aduce înapoi, spuse fratele, 
eu mă leg să fac orice s-o aduc chiar dacă voi pieri în această 
încercare. 

— Se poate, spuse Merlin Vrăjitorul, dar vai de pămîn- 
teanul care încearcă așa ceva, dacă nu ştie bine dinainte ce are 
de făcut. 

Nici teama, nici pericolele nu puteau să-l împiedice pe fra- 
tele cel mai mare al lui Burd Ellen de a încerca să o aducă înapoi. 
Așa că se rugă de Merlin Vrăjitorul să-i spună ce să facă și ce 
să nu facă în drumul său, în căutarea scumpei lui surioare. Re- 
petă pînă ce învăţă pe de rost cele auzite și apoi porni spre tă- 
rîmul spiridușilor. 

Și așteptară îndelung 
Cu spaimă, ce-ndolia 
O mamă-ndurerată, fraţi... 
Dar el nici că venea. 

Apoi, cel de al doilea frate nu mai avu răbdare să aștepte 
și se duse la Merlin Vrăjitorul rugîndu-l să-l povăţuiască și pe el 
cum făcuse și cu fratele său. Și așa se porni și el în căutarea lui 
Burd Ellen. 

Și așteptară îndelung 
Cu spaimă, ce-ndolia 
O mamă-ndurerată, fraţi... 
Dar el nici că venea. 

Și după ce așteptară și așteptară o bună bucată de vreme, 
infantele Rowland, cel mai mic dintre fraţii lui Burd Ellen, și-a 
arătat dorinţa de a pleca şi el și s-a înfățișat mamei lui, buna 
regină, pentru a-și cere învoire. La început, ea a refuzat, căci 
el era cel mai îndrăgit dintre copiii ei, și dacă şi ultimul ei fiu 
s-ar fi pierdut, viaţa ei n-ar mai fi avut nici un rost. Dar el se 
rugă, pînă cînd, în cele din urmă, regina i-a dat dezlegare să 
plece, dîndu-i sabia cea fermecată a lui tătîne-su care niciodată 
nu lovea în van. 

Și în timp ce i-o prindea la cingătoare, i-a rostit descînte- 
cul care s-o facă victorioasă în luptă. Așa că infantele Rowland 
își luă rămas bun de la buna regină, mama sa, și se duse la peş- 
tera lui Merlin Vrăjitorul. 

— O dată, doar o singură dată, îi zise el, spune-mi cum 
poate un pământean s-o salveze pe Burd Ellen și pe cei doi fraţi 
ai mei. 

— Ei bine, fiule, zise Merlin Vrăjitorul, nu-s decît două 
lucruri care, deși par foarte simple, sînt tare greu de îndeplinit. 
Unul trebuie să-l faci, celălalt să nu-l faci. lată cel pe care trebuie 
să-l faci: după ce ai pătruns în tărîmul vrăjit, pînă ce vei da de 
Burd Ellen, trebuie să scoţi sabia tatălui tău și să tai capul oricui 
va vorbi cu tine. Și iată ce nu trebuie să faci: să nu mănînci 
nici o înghiţitură, să nu sorbi nici o picătură, oricît de foame sau 
sete ţi-ar fi; dacă sorbi o picătură sau înghiți o-mbucătură cît 
timp te afli pe tărîmul vrăjit al spiridușilor, nu vei mai apuca să 
calci din nou pe pămînt. 

Astfel, infantele Rowland își repetă de nenumărate ori cele 
două lucruri, pînă le știu pe de rost, îi mulţumi lui Merlin şi o 
porni înspre Ţara Spiridușilor. Și merse el ce merse, pînă cînd 
dădu de rîndașul Regelui Spiridușilor, care tocmai hrănea caii 
Măriei Sale. Pe aceștia îi recunoscu după ochii lor de foc și-și 
dădu seama că se afla, în sfîrșit, pe tărîmul vrăjit. 

— Nu-mi poţi spune, se adresă el rîndașului, unde se află 
Turnul întunecos al Regelui Spiridușilor? 

— Nu pot, zise rîndașul, dar mai mergi puţin și vei da 
peste văcar și poate că el ştie și-ţi spune. 

Apoi, fără un cuvînt, infantele Rowland scoase sabia cea 
fermecată care nu dădea greș niciodată și reteză capul rîndașului 
iar el merse mai departe pînă dădu peste văcar și-i puse aceeași 
întrebare. 

— Nu-ţi pot spune, zise acesta, dar mai mergi puţin pînă 
ce vei da peste îngrijitoarea de păsări şi ea trebuie să știe. 

Fără să mai zăbovească, infantele Rowland trase din teacă 
sabia cea fermecată care nu dădea greș niciodată și reteză capul 
văcarului. Apoi, mai merse niţel, pînă ce dădu peste o bătrînă 

în haine cernite şi o întrebă dacă știe unde se află Turnul în- 
tunecos al Regelui Spiridușilor, 

— Mai mergi puţin, spuse îngrijitoarea de păsări, pînă 
vei da de un deal verde și rotund împrejmuit de terase în trepte, 
de jos pînă sus; înconjoară-l de trei ori și de fiecare dată spune: 

Deschide-te, ușă ! 
Deschide-te, ușă ! 
Și lasă-mă să intru ! 
Și a treia oară ușa se va deschide și vei putea intra. 

Infantele Rowland era tocmai să plece cînd își aminti ce are 
de făcut, așa că-și scoase sabia cea fermecată care nu dădea 
greș niciodată și reteză şi capul îngrijitoarei de păsări. 

Apoi merse și merse și merse pînă ce ajunse la dealul verde, 
rotund, împrejmuit de terase în trepte, de jos pînă sus, îl în- 
conjură de trei ori, către soare-apune, spunînd de fiecare dată : 

Deschide-te, ușă! 

Deschide-te, ușă ! 

Și lasă-mă să intru ! 
Și a treia oara ușa se deschise și el intră. Apoi ușa se închise în 
urma lui cu zgomot, iar infantele Rowland se trezi în întuneric. 
De fapt, nu era chiar beznă ci așa cum e pe la asfinţit, un fel de 
crepuscul. Nu se zăreau nici ferestre nici lumînări și nu-și putea 
da seama de unde veneau slabele raze de lumină, dacă nu cumva 
prin pereţi ori acoperiș. Zidurile și acoperișul formau arcuri 
neșlefuite făcute dintr-o piatră transparentă încrustată cu argint 
și tot soiul de pietre preţioase. Dar, deși jur-împrejur era numai 
stîncă, aerul era destul de cald așa cum este întotdeauna în Ţara 
Spiridușilor. Rowland străbătu acest coridor pînă ce, în cele 
din urmă, ajunse la două uși mari și înalte, cu canaturi, care 
stăteau întredeschise. Și cînd le deschise văzu o priveliște mi- 
nunată și încîntătoare. O încăpere mare și spațioasă, atît de mare 
încît părea lungă și lată cît era dealul cel verde. Acoperișul 
se sprijinea pe coloane solide, așa de mari și de semeţe încît cele 
de la o catedrală erau nimic pe lîngă acestea. Erau făcute în 
întregime din aur și argint, măiestru încrustate, iar între ele și 
împrejurul lor atîrnau ghirlande de flori făcute, din ce credeţi ? 

Ei bine, din diamante şi smaralde și fel de fel de pietre preţioase. 
Chiar și bolțile erau ornamentate cu ciorchini de diamante, ru- 
bine, perle şi alte nestemate. Și toate aceste arcuri se întîlneau în 
mijlocul acoperișului unde, de un lanţ de aur, atîrna o lampă 
enormă făcută dintr-o singură perlă mare, scobită şi transparentă 
pe de-a-ntregul. În mijlocul lămpii se afla o nestemata uriașă, 
de un roșu aprins, care se învîrtea încontinuu, luminînd astfel 
întreaga încăpere, de parcă ar fi fost străbătută de razele soa- 
relui în asfinţit. 
h 


Încăperea era mobilată tot aşa de minunat. La un capăt 
al ei se afla o minunată canapea din catifea, mătase şi aur, și 
pe ea şedea tînăra Ellen, pieptănîndu-și părul auriu cu un piep- 
tene de argint. Cînd îl văzu pe infantele Rowland se ridică 
în picioare şi spuse : 

O, biet nebun făr' de noroc, 
Ce cați, pe-aicea, tu? 

Fugind de-acasă, drept a fost, 
Te-ntreb, mezinule, -acu? 
Chiar vieti o mie de-ai avea 
Nici măcar una n-ai cruța. 

Ia loc ; dar vai de tine, vai, 
Că te-ai născut vreodat' 

Ţi-a hărăzit al gnomilor crai 
Destin ne-nduplecat. 

Apoi, ei s-au așezat unul lîngă celălalt și infantele Rowland 
i-a povestit tot ce făcuse, iar ea i-a spus cum cei doi fraţi ai 
lor au fost închiși în Turnul întunecos, cum au fost vrăjiţi de 
Regele Spiridușilor şi cum zăceau acolo îngropaţi ca și morți. 
Nu trecu mult timp de la începutul discuţiei și, infantele 
Rowland simţi că i se face foame după atîta amar de drum. 
Așadar, îi spuse surorii sale cît este de flămînd și-i ceru ceva 
de mîncare, uitînd cu totul de sfatul lui Merlin Vrăjitorul. 

Burd Ellen îl privi tristă și clătină din cap dar, cum era 
vrăjită, nu-l putea avertiza de pericol. Așa că se ridică şi ieși, 
și în curînd se întoarse cu un castron de aur plin cu pîine și lapte. 
Infantele Rowland tocmai se pregătea să-l ducă la gură cînd, 

privind la sora sa, își aminti pentru ce făcuse tot drumul acesta 
lung. Așa că dădu castronul de pămînt și spuse : 

— Nici o picătură nu voi sorbi, nici o îmbucătură nu voi 
înghiţi pînă cînd sora nu mi-o voi elibera. 

Tocmai în clipa aceea se auzi zgomotul făcut de cineva 
care se apropia şi o voce puternică spuse : 

O, ha, ha; o, ha, ha, 

Simt miros de pămîntean, 

Că-i mort sau viu, cu sabia mea 

Eu capul ii voi zbura. 
Și pe dată ușile cu canaturi se deschiseră brusc și Regele Spi- 
ridușilor năvăli în sală. 

— Pe el, vitează sabie, de îndrăznești ! strigă infantele 
Rowland și se repezi să-l înfrunte cu sabia lui cea fermecată 
care nu dădea greș niciodată. Și se luptară şi se luptară pînă 
cînd infantele Rowland îl îngenunchie pe Regele Spiridușilor, 
supunîndu-l și făcîndu-l să-i ceară îndurare. 

— Te iert, spuse infantele Rowland. Scoate pe sora mea 
de sub vraja farmecelor tale, trezeşte-i la viaţă pe fraţii mei 
și lasă-ne să plecăm nevătămaţi și atunci îţi voi cruța viaţa. 

— Fie cum spui, căzu de acord Regele Spiridușilor și, ri- 
dicîndu-se, se îndreptă spre un cufăr de unde scoase o sticluță 
cu o licoare roșie ca sîngele. 

Unse cu aceasta urechile, pleoapele, nările şi vîrfurile de- 
getelor celor doi fraţi şi aceștia prinseră deodată viaţă, mi- 
rîndu-se că vlaga care se scursese din ei se reîntorsese în trupurile 
lor. Regele Spiridușilor rosti cîteva cuvinte către Burd Ellen 
și o scăpă de vrajă. Toţi patru au ieșit din încăpere, prin cori- 
dorul lung și lăsară în urmă Turnul întunecos cu gînd să nu 
se mai întoarcă acolo niciodată. 

Nu mult după aceea, au ajuns acasă și mult s-a mai bucurat 
regina, mama lor, că vraja se destrămase și copiii i se întorse- 
seră teferi acasă. 

fost odată ca niciodată —și bune vremuri mai erau, 
deși nici noi, nici alţii nu au trăit pe atunci. A 
fost odată un tăietor de lemne sărac care trăia cu ne- 


vasta sa în mijlocul unei păduri întunecoase. Și aveau 
ei un fiu pe care-l chema Jack. Jack nu mai văzuse alt 
om pe lume căci nu pusese piciorul afară din pădure. Cu toate 
acestea, știa că mai există și alți oameni în afară de el, de mama 
şi tatăl său, căci citise despre ei în cărţi. Așa că, într-o zi, pe cînd 
taică-său era „la tăiat lemne, îi spuse mamei sale : 

— Mamă, dacă voi sta mereu aici, în pădure, am să mor 
prost. Vreau să merg în lume de unul singur și să văd alte ţări 
şi alţi oameni. Mă lași să plec să-mi caut norocul? 

— Ei bine, faci precum dorești, îi răspunse mama sa. Eu 
sînt, într-adevăr, femeie bătrînă, dar îl mai am pe tatăl tău, și 
atîta vreme cît ne avem unul pe celălalt, nu-ţi vom simţi lipsa, 
îți voi pregăti ceva de mîncare și apoi poţi pleca. Ce ţi-ar place 
mai mult : o turtă mică și binecuvîntarea mea sau una mai 
mare însoţită de blestemul meu? 

— O, dă-mi-o pe cea mare, strigă nesăbuitul de Jack. Am 
drum lung de făcut şi s-ar putea să mi se facă foame. 

Așa că bătrîna își luă rămas bun de la fiul său și-i dădu o 
turtă mare învelită într-o pînză și, de cum plecă băiatul, ea se 
urcă în vîrful casei și-l blestemă pînă ce nu-l mai văzu. Strigă 
după el că e un băiat ticălos pentru că-și părăsește mama bă- 
trînă şi-i dori ghinioane și piedici mari. 

După un timp, Jack dădu peste tatăl lui care tăia crengile 
unui copac pe care tocmai îl doborise. 

— Încotro, fiule? întrebă tăietorul de lemne. 

Jack îi spuse și lui ceea ce-i spusese mamei sale și îl rugă 
pe tatăl său să-i ureze drum bun și să-i dea binecuvîntarea sa. 
Tăietorul de lemne începu să se scotocească prin buzunarul 
vestei și pe loc scoase o mică tabacheră de aur pe care i-o întinse 
lui Jack, ţinînd-o între arătător și degetul cel mare. 

— Uite, zise, ia-o. Păstreaz-o mereu pe oriunde mergi și 
nu deschide capacul decît atunci cînd ești la ananghie. 

Jack luă tabachera, o puse în buzunar și-i mulțumi ta- 
tălui său. Apoi, își luă rămas bun și tatăl său îi ură noroc. El 
merse voinicește pe cărare pînă cînd nu mai auzi loviturile de 
topor. 

Și merse Jack şi merse, urcînd dealuri și coborînd văi, 
prin locuri împădurite și prin mlaștini, peste piîraie și rîuri. În 
cele din urmă se lăsă noaptea. Era flămînd și obosit, căci călă- 
torise multe mile și mîncase toată turta pe care i-o dăduse mai- 
că-sa. Se uită în jur, căutînd un loc unde să-și petreacă noaptea 
și în depărtare zări lumină la o fereastră. Se tîrî cu greu într-a- 
colo și descoperi că lumina venea de la o casă frumoasă care a- 
parţinea probabil unui gentilom. Bătu la ușa din spate și-i des- 
chise o servitoare. Jack ceru ceva de mîncare și niște paie pe 
care să doarmă peste noapte. Ea-l invită să ia loc la masa din bu- 
cătărie și-i aduse mîncare și băutură din belșug. 

În timp ce mînca, intră în bucătărie o fată care trase cu 
coada ochiului la el. Era fiica stăpînului. Jack nu mai văzuse 
o domniţă înainte și i se păru că de cînd se știa nu văzuse ceva 
mai frumos. Cît despre fată, ea urcă scările în fugă și-i spuse 


tatălui ei cine se afla în casă. 

— Tată, strigă Maria, căci așa o chema pe fată, jos la bu- 
cătărie este un tînăr chipeș şi isteţ. Zice că-l cheamă Jack, și 
a pornit-o în lume să-și caute norocul. 

— Ei, bine, fata mea, răspunse gentilomul, păi atunci 
să-l invităm aici sus să vedem ce e de capul lui. 

Aşa că Maria coborî în bucătărie și-l rugă pe Jack să urce 
pînă la tatăl ei, ca să stea de vorbă. 

— Dacă vrei să rămiîi aici tinere, zise gentilomul, tre- 
buie să muncești. 

— Da, desigur, domnule, zise Jack, o voi face cu plăcere. 

— Ce ştii să faci? întrebă gentilomul. 

— Orice, răspunse Jack, gîndindu-se că putea să se descurce 
la orice treabă s-ar ivi în gospodărie. 

Dar gentilomul luă cele spuse de tînăr în alt sens. 

— Orice ! repetă el. Orice ! Ei, bine, dacă poţi face orice, 
îţi voi spune ce ai de făcut. Miine dimineaţă, primul lucru pe care 
trebuie să-l faci este să-mi sapi un lac uriaș în parc iar pe el 
să plutească un mare vas de război; exact la ora opt, acesta tre- 
buie să tragă din tunul său cel mare o salvă de salut. Zgomotul 
salvei trebuie să fie atît de puternic încît să rupă piciorul patului 
în care doarme fiica mea, Maria. Poţi face asta? 

— Nu știu, zice Jack. Dar cum gentilomul părea neînduple- 
cat și aprig, el adăugă: 

— Da, îmi voi da toată silința, domnule, zău că da! 

— Așa să faci, zise gentilomul, căci altfel moartea te aş- 
teaptă. Atîta am avut de spus. Noapte bună și du-te la culcare! 

Jack ură noapte bună Mariei şi tatălui ei iar servitoarea 
îl conduse în camera în care urma să-și petreacă noaptea. Bietul 
Jack de-abia dacă avu timp să se întrebe cum se va descurca 
că-l şi cuprinse somnul. Era atît de frînt după drumul lung stră- 
bătut în timpul zilei că dormi buștean pînă dimineaţa. 

2 

Și Jack dormi așa de adînc încît a doua zi nu se sculă decît 
cu puţin înainte de ora opt. Deodată, își aminti că trebuia să 
facă un lac în parcul gentilomului, cu un vas de război plutind 
pe el, şi că vasul de război trebuia să tragă o salvă de salut atît 

de puternică încît să rupă piciorul patului tinerei fete. Sărmanul 
Jack ! Ştia că nu-și putea îndeplini sarcina și începu să se întrebe 
în ce chip îl va condamna la moarte gentilomul. Spera să nu fie 
prea dureros și să nu dureze prea mult. Apoi, deodată, își aminti 
de tabachera de aur dăruită de tatăl său. O scoase iute din 
buzunar și-i deschise capacul. Din ea săriră trei omuleţi roșii 
care se înșiruiră pe masă, făcîndu-i plecăciuni. 

— lată-ne, spuse unul dintre ei, gata să-ţi îndeplinim po- 
runcile. Ce-ai dori să facem? 

Jack le spuse ce aveau de făcut. 

— N-ai nici o teamă, spuse omuleţul cel roșu. Se va face 
pe dată. 

Și au dispărut cu toţii. Jack se duse repede la fereastră 
și privi înspre parc. Una dintre pajiști era deja inundată cu 
apă care devenea din ce în ce mai adîncă. Și, pe dată, imensa 
întindere de apă se transformă într-un lac în mijlocul căruia plu- 
tea un vas de război. Pinzele îi erau strînse dar Jack putu ză- 
ri gura tunului cel mare. Era ora opt fărăun minut. Deodată, 
dinspre navă se auzi un zgomot asurzitor și prin cea mai mare 
dintre gurile de tun năvăli o flacără de foc. Un nor de fum se 
ridică deasupra lacului. Apoi, tocmai cînd ceasul de deasupra 
grajdului gentilomului bătea ora opt, tunul se descărcă pentru 
ultima oară cu o explozie asurzitoare. 

Maria, care tocmai se trezise din somn, fu hurducată din 
pat de către detunătura tunului care fu atît de puternică încît 
rupse unul din picioarele patului ei. Ea alergă la tatăl său 
care se sculase deja și admira cu încîntare lacul uriaș de pe pă- 
mâînturile sale și vasul de război care plutea în mijlocul apei. 

— Ei bine, zise el, tînărul tău nu e așa prost precum pare. 

— E la fel de isteţ pe cît e de chipeș, încuviinţă Maria. 

Tocmai atunci intră și Jack și atît Maria cît și tatăl ei l-au 
felicitat și l-au lăudat cît de isteţ este. 

— Acum, zise gentilomul, pentru că ești așa de isteţ, mai 
este un lucru pe care aș dori să-l faci pentru mine și, dacă vei 


reuși, îţi voi da, în schimb, fata de nevastă. Ce-ai zice de asta? 

Jack se uită la tînăra fată și zîmbi, ea se uită la Jack, zîmbi, 
și amîndoi își ziseră că vor fi o pereche foarte reușită. 

— Nu fiţi chiar așa siguri pe voi, le zise gentilomul. Sar- 
cina care urmează e mult mai greu de îndeplinit decît prima. 
Totdeauna mi-am dorit un castel și acesta este lucrul pe care 
doresc să mi-l construieşti. Vezi crîngul de pomi de acolo, de 
pe virful dealului? Ei bine, pînă mîine la ora opt, toţi copacii 
trebuie tăiaţi iar în locul lor să se ridice un castel frumos, înăl- 
tat pe doisprezece stîlpi de aur. lar curtea trebuie să fie plină 
de soldaţi. La ora opt fix, ofițerul să apară înaintea lor pe un 
cal alb, să le ordone să prezinte onorul. Dacă totul va fi îndepli- 
nit după voința mea, o vei primi pe fiica mea de nevastă iar 
dacă nu, îţi vei pierde viaţa. 

Aşa că Jack îi spuse gentilomului că își va da toată silinţa, 
deși se temea că această sarcină era prea grea pînă și pentru 
puterile omuleţilor din tabacheră. 

În dimineața următoare, Jack se trezi puţin înainte de 
ora opt și amintindu-și ce are de făcut, scoase tabachera din bu- 
zunar — acolo o ţinea mereu, pentru siguranță —și o deschise. 
La fel ca și mai înainte, cei trei omuleţi săltară afară din ea și-l 
întrebară care-i este dorinţa. Jack le spuse exact ce anume tre- 
buie făcut şi de-abia sfîrși vorbele, și cei trei dispărură. Jack 
se îmbrăcă și coborî. Maria și tatăl ei se uitau înspre crîngul 
de copaci și deja puteau auzi sunetul securilor care doborau 
trunchiurile copacilor cu toate că nu se zărea nici un tăietor de 
lemne. Totuşi, Jack, care-l văzuse pe tatăl lui doborînd mulți 
copaci din pădure, își dădea seama că treaba era făcută de mîini 
foarte pricepute. 

Cînd nu se mai zări nici urmă de copac, pe coama dealului 
apăru un castel minunat ridicat pe doisprezece stîlpi de aur ma- 
siv. Nici că se mai văzuse vreodată un asemenea castel. Zidurile 
și turnurile erau dintr-o frumoasă piatră albă, numeroasele fe- 
restre erau bine proporționate, parapeţii şi turnurile erau so- 
lide şi plăcute la vedere. 

Cu puţin înainte de ora opt, cei trei merseră la plimbare 
prin parc să vadă castelul mai de aproape și pe măsură ce se 

jez 


apropiau observară că în curte roiau soldaţi în uniforme ce le 
veneau ca turnate, făcînd instrucţie, mărșăluind și așezîndu-se 
pe patru rînduri. Apoi, în timp ce ceasul din turn se pregătea să 
bată ora exactă, un ofiţer, pe un superb cal alb, ieși în faţa solda- 
ţilor și le ordonă să prezinte onorul, ceea ce ei făcură cu ele- 
ganța şi precizia gărzilor personale ale regelui. 

Gentilomul era încîntat. Ce castel splendid și ce soldaţi 
bravi! Era nemaipomenit de mîndru și foarte nerăbdător să-l 
aibă de ginere pe Jack. Cît despre Maria, era fericită cum nu se 
mai poate. Apoi, gentilomul trimise mesageri în toate colţurile 
ținutului să invite nobilimea și negustorii la o partidă de vînă- 
toare, dîndu-le astfel prilejul să viziteze castelul și lacul cu va- 
sul de război. 

Pînă pe la vremea cinei, se adunase multă lume la casa gen- 
tilomului și cîţiva dintre oaspeţi deja începuseră să se întrebe cui 
îi aparţinea castelul acela minunat. Dar gentilomul nu scoase o 
vorbă, căci intenţiona să-i ia la vînătoare mai întîi și abia apoi 
să-i conducă prin jurul castelului. Așa că, de-ndată ce totul fu 
pregătit, se dădu drumul ogarilor și începu vînătoarea, la care 
participă toată lumea — Jack, Maria, gentilomul, precum și toţi 
prietenii și vecinii lui. 

Dar se întîmplă un lucru foarte neplăcut. Cînd se schimbă 
în costumul de vînătoare, Jack lăsă tabachera în hainele vechi 
și slujitorul care-l ajutase să se schimbe o găsi în buzunarul 
vestei. Acest slujitor, văzînd că nimeni nu-i mai stă în cale, merse 
la castel cu tabachera în buzunar și cînd ajunse înăuntru o scoa- 
se din buzunar și o deschise. Pe dată apărură cei trei omuleţi 
și-l întrebară care-i este dorinţa. 

— Ei bine, aș dori să mutaţi acest castel, cu mine înăuntru, 
într-o ţară depărtată. Şi aproape înainte ca el să-și sfirșească 
vorbele, castelul se ridică în aer și dispăru într-un vîrtej. Așa 
că spre seară, cînd s-au întors cu toţii de la vînătoare nu mai 
găsiră nici urmă de castel. 

Gentilomul se înfurie pe Jack: 

— Ăsta trebuie să fie vreun șiretlic de-al tău, zise el. Nici nu 
cred c-a fost vreodată un castel pe coama dealului! Și nici c-ai să 

apuci să mai vezi pe fiica mea căci voi ordona să fii omorît pe loc ! 

Dar Jack și Maria atîta au mai insistat pe lîngă el să nu se 
pripească pînă ce, în cele din urmă, el o lăsă mai moale și spuse 
că-l va ierta pe Jack dacă va găsi castelul și i-l va aduce înapoi 
în răstimp de un an și o zi. 

Jack se învoi deși habar n-avea cum să facă să găsească 
castelul căci pierduse tabachera și nu știa la cine să ceară aju- 
tor. Dar spuse că-și va da toată silinţa. Apoi, luîndu-și cu tris- 
teţe rămas bun de la Maria, o porni în lume chiar pe calul cu 
care fusese la vîinătoare. 

3 

Și Jack călători prin lume, zile în şir, în căutarea pierdu- 
tului castel cu cei doisprezece stîlpi de aur dar nu zări nici urmă 
de el. Şi merse călare săptămîni și luni, pînă aproape că trecu- 
seră un an și o zi de cînd se pornise în lumea largă. Începuse să 
creadă că nu va mai găsi castelul niciodată. 

Într-o zi, ajunse la un palat măreț care se dovedi a fi pala- 
tul Regelui Şoarecilor. Merse călare pînă la poarta unde un sin- 
gur șoarece era de santinelă. Acesta-l întrebă pe Jack cine este 
şi ce treabă are iar Jack îi răspunse că vrea să vorbească re- 
gelui. Așa că un alt șoarece îl conduse la Înălţimea Sa şi Re- 
gele  Șoarecilor îl întrebă ce dorește. 

Jack îi povesti totul. Regele șoarecilor îi spuse că-i pare 
tare rău pentru el și că va face tot ce-i stă în putinţă să-l 
ajute. 

— Dimineaţă voi convoca la mine toţi șoarecii din lume 
și voi afla dacă vreunul din ei a zărit castelul. 

După aceea, Jack mîncă de cină. Dimineaţa următoare, cînd 
se trezi, văzu pe fereastră o mare mulțime de șoareci, mii și mii 
de mustăţi răsucite și codițe încîrligate cu ochișori negri și scîn- 
teietori. Apoi, o trompetă sună și un mesager dădu citire unei 
proclamaţii în care se spunea că dacă vreunul din șoareci zărise 
pe undeva prin lume un castel pe doisprezece stîlpi de aur trebuia 
să se prezinte imediat la rege. Dar nici un şoricel nu se clinti. 


Nici unul din toţi cei de față nu văzuse castelul. 

După ce plecară toţi șoriceii, regele îl chemă pe Jack la el 
şi îi spuse că el mai are doi fraţi, pe Regele Broaștelor și Regele 
Păsărilor, și că Jack ar face bine să-i viziteze căci s-ar putea ca 
ei să-i fie de folos. 

— Lasă-ţi calul aici, îi zise Regele Șoarecilor, și îţi voi 
da eu unul odihnit. Du turta aceasta fratelui meu, Regele 
Broaștelor și spune-i că sînt sănătos. După turtă își va da sea- 
ma că vii din partea mea. 

Așa că Jack încălecă un cal odihnit, puse turta în desaga 
de pe șa, mulțumi Regelui Șoarecilor şi ieși călare pe poarta 
palatului. La poartă, îl opri o santinelă care îl întrebă pe Jack 
dacă nu vrea să fie însoţit de el. Jack nu prea vedea cu ce l-ar 
putea ajuta un șoarece, dar îi răspunse că îl poate însoţi dacă do- 
rește. Așa că șoricelul se căţără sprinten pe piciorul calului și 
sidilîndu-l, acesta o porni la trap. Jack puse șoricelul în buzunar 
ca să fie în siguranţă și uită cu totul de el. 

Și-au mers ei ce-au mers, pînă au ajuns la palatul Regelui 
Broaștelor. La poartă era de santinelă un broscoi care îl luă la 
întrebări pe Jack. Cînd el îi spuse că dorește să vorbească re- 
gelui, santinela chemă o broscuţă, care-l conduse pe Jack în 
faţa tronului. 

Regele  Broaștelor i-a mulțumit lui Jack pentru turtă și 
pentru veștile bune aduse de la fratele său, Regele Șoarecilor, 
dar i-a mai spus că habar n-are unde ar putea fi castelul pierdut. 

— Dar, rămii aici peste noapte, spuse regele, și dimineaţă 
voi convoca toate broaștele din lume și cu siguranţă că vreuna 
trebuie să știe unde este castelul. 

A doua zi dimineaţă, Jack fu trezit de un orăcăit asurzi- 
tor. Nici că mai auzise așa orăcăială. Şi cînd se uită pe fereastră, 
văzu palatul înconjurat de o mare mulțime de broaște, toate 
uitîndu-se spre palat cu ochii mari și bulbucaţi. 

O broască suflă cu putere într-o trompetă și crainicul citi 
cu voce tare o proclamaţie. Apoi, toate broaștele se priviră unele 
pe altele cu ochii bulbucaţi și înghiţiră de cîteva ori, dar nici una 
nu ieși din rînd ca să spună că văzuse castelul așezat pe doispre- 
zece stîlpi de aur. 

Așa că regele dădu drumul broaștelor și ele se-ndreptară, 
sărind, către cele patru zări. După plecarea lor, Regele Broaș- 
telor îi spuse lui Jack că ar face mai bine să meargă să-l întrebe 
și pe fratele său, Regele Păsărilor. 

— la un cal odihnit, zise el, și du această turtă fratelui 
meu. Spune-i că sînt sănătos și roagă-l să te ajute, căci mi-ai 
fost oaspete. 

Jack mulţumi Regelui Broaștelor, luă turta, încălecă și 
o porni la drum. Ajuns la poartă, santinela îl opri și-l întrebă 
dacă nu vrea un însoțitor pe drum. Jack nu prea vedea de ce 
ajutor i-ar putea fi un broscoi, dar i-a spus că poate să-l înso- 
țească, dacă vrea. Așa că broscoiul sări pe cal, Jack îl puse în 
buzunar și uită cu totul de el. 

Și au mers ei lăsînd departe în urmă palatul Regelui Broaș- 
telor. Au traversat rîuri și munţi pînă cînd, în sfîrșit, au ajuns 
la palatul Regelui Păsărilor. La poartă, se afla o pasăre santi- 
nelă. Jack îi spuse că dorește să vorbească regelui, căci avea un 
mesaj de la fratele lui, Regele  Broaștelor. Așa că santinela 
chemă o pasăre care-l conduse pe Jack în faţa regelui. Jack îi 
dădu acestuia turta și-i spuse că fratele său este sănătos și că 
dorea ca el să fie ajutat de Maiestatea Sa să găsească mai repede 
castelul ridicat pe stîlpi de aur. 

— Mă bucur că fratele meu e bine, spuse Regele Păsărilor, 
şi mă bucur de cadoul lui. Voi face tot ce pot să te ajut. Su- 
pușşii mei, păsările, străbat lumea largă, în lung și-n lat, și cu 
siguranţă că vreuna din ele va fi zărit castelul. Miine le voi con- 
voca pe toate și voi cerceta. Între timp, mănîncă, bea, veseleș- 
te-te atîta cît îți poate permite umila mea ospitalitate. 

A doua zi dimineaţă, Jack se trezi în ţipătul a milioane 
de păsări. Toate se aflau acolo, toate păsările de pe pămînt, flu- 
turînd din aripi, ciripind și sporovăind —toate cu excepţia une- 
ia. O trompetă sună și regele ieși în balconul palatului său. 

— Unde este Pasărea cea Mare? întrebă el cu o voce piţi- 
găiată dar aspră. 

Nimeni n-o văzuse. Regele făcu semn către două păsăre- 
le care zburau prin apropierea sa: 

— Căutaţi-mi Pasărea cea Mare, porunci regele, şi spune- 
ți-i că o așteptăm cu toţii. 

Cele două păsărele își luară zborul şi urcară din ce în ce mai 
sus pînă dispărură din vedere. Curînd însă s-au întors, însoţind 
un uriaș vultur fioros. Ela coborit cu aripile întinse și s-a oprit 
pe virful unui turn al palatului regelui. Apoi toate păsările se 
potoliră şi crainicul dădu citire proclamaţiei: 

— Avind în vedere că, rostea răspicat crainicul, prietenul Re- 
gelui Tuturor Păsărilor aerului a pierdut, rătăcit și prăpădit un 
măreț şi impunător castel care se înalță pe doisprezece stîlpi 
din aur masiv şi care este proprietatea socrului său, un gentilom 
din Cutare ţară, prin prezenta se ordonă tuturor păsărilor ceru- 
lui că aceea dintre ele care a zărit amintitul castel trebuie să 
aducă la cunoștință imediat tot ceea ce știe sau, în caz contrar, își 
va afla moartea ! 

Auzind proclamația, toate păsările se uitară una la alta. 
Însuși regele strigă tare și răsunător: 

— A văzut careva dintre voi castelul? Vulturul bătu din 
aripi, își ridică capul și-și deschise ciocul cel mare : 

— Da ! zise el mîndru. Eu l-am văzut! 

4 

Și tare se mai bucurară cu toţii la această veste. Nici că se 
mai auzise vreodată așa croncănit, ciripit, fluierături sau triluri 
asemenea celor ce se porniră pe dată prin preajma palatului 
Regelui Păsărilor. Regele chemă vulturul la el și după ce zarva 
se potoli și celelalte păsări își luară zborul, îi porunci ca imediat 
să-l ducă pe Jack la locul unde văzuse castelul. 

Și puteţi fi siguri că Jack nu mai putea de bucurie căci se 
sîndea că se va întoarce, în sfîrşit, la Maria, iubita pe care n-o 
mai văzuse de aproape un an. Şi-i mulţumi din inimă Regelui 
Păsărilor iar acesta își luă rămas bun de la el și-i porunci vultu- 
rului să zboare cît poate mai repede. Așa că vulturul își desfăcu 
aripile și Jack se cațără pe spinarea lui 

Curînd, ei se-nălțară deasupra palatului și, după puţin timp, 


îl și pierdură din vedere. 

Zburară peste păduri de pin și peste munţi, rîuri și lacuri, 
uneori pierzîndu-se printre nori, alteori plutind purtaţi ușor de 
vînt, pînă cînd, în cele din urmă, au zărit castelul. Era hăt 
în depărtare ridicîndu-se pe cei doisprezece stilpi de aur, 
înconjurat de niște frumoase dealuri verzi. 

Poposiră în vîrful unui stejar înalt din apropiere și Jack 
începu să se întrebe cum să ducă castelul înapoi stăpînului 
său, gentilomul. Primul lucru pe care trebuia să-l facă era să 
pună din nou mîna pe tabachera de aur, căci fără ajutorul omule- 
ţilor roșii nu putea transporta castelul. 

Deodată, își aminti de şoricelul din buzunar. ÎI scoase de 
acolo şi-i spuse să meargă și să găsească tabachera dacă poate. 
Șoricelul o porni în grabă pe stejar în jos și intră în castel. Jack 
nu trebui să aștepte prea mult căci șoricelul s-a și întors, ţinînd 
tabachera strîns, între lăbuţele din fată. 

— Primul lucru pe care trebuie să-l facem acum este să 
zburăm să-i spunem gentilomului c-am găsit castelul, spuse 
Jack. 

Așa că zburară pînă cînd pămîntul dispăru din vedere. 
Se aflau deasupra Mării celei Mari. Nu se vedea nici urmă de 
uscat. 

Dar, vai ! în timp ce zburau pe deasupra mării, șoricelul și 
broscoiul s-au luat la harţă din pricina tabacherei, fiecare dorind 
s-o ducă el. Tot trăgînd de ea tabachera le-a alunecat din 
strînsoare și a căzut în apă, la cîteva mile adîncime. 

— Iute ! strigă Jack la vultur. Coboară iute căci trebuie 
s-o găsești cu orice preţ. Fără ea sînt pierdut. 

Așa că vulturul s-a năpustit în jos ca fulgerul pînă cînd 
ajunse să facă rotocoale foarte aproape de suprafaţa apei. 

— Aici pot fi eu de folos, zise broscoiul și, cu un orăcăit 
sări de pe spinarea vulturului, dîndu-și drumul în apă. Stătu în 
apă trei zile și trei nopţi, dar, în cele din urmă, spre fericirea tu- 
turor apăru la suprafaţă ţinînd strîns în gură tabachera. Și din 
nou urcară șoricelul și broscoiul pe spinarea vulturului. De data 
aceasta însă tabachera se afla în buzunarul hainei lui Jack. 

Și zburară peste pustiuri și cîmpii, peste păduri și dealuri, 
pînă cînd ajunseră la palatul Regelui Păsărilor. Ajuns aici, Jack 
mulţumi vulturului pentru ajutor și-l întrebă pe rege dacă-și 
poate lua calul să-l ducă înapoi la Regele Broaștelor. N-avea 
timp de pierdut căci răgazul de un an era pe sfîrșite. Încălecînd, 
Jack porni în galop către palatul Regelui Broaștelor. 

Jack îi spuse acestuia că fratele său, Regele Păsărilor, e 
sănătos şi-l întrebă dacă poate schimba calul cu cel care apar- 
ţinea Regelui Șoarecilor. Mulţumi broscoiului pentru ajutorul lui 
și acesta sări în păpuriș să povestească prietenilor aventurile 
prin care a trecut. Apoi Jack își luă pentru ultima dată rămas 
bun de la Regele Broaștelor și o porni în galop spre regatul 
Regelui Şoriceilor. Șoricelul se afla într-un buzunar iar taba- 
chera în celălalt. 


Cînd a ajuns la palatul Regelui Șoriceilor, mulţumi șori- 
celului santinelă pentru ajutorul dat și-l întrebă pe rege dacă poate 
schimba calul cu cel pe care-l lăsase acolo. Îi spuse că amîndoi 
fraţii săi sînt sănătoși, apoi o porni în galop căci se afla în ultima 
zi a anului. Și trecu ca vîntul prin codri și văi, pînă ce, în cele din 
urmă, ajunse în apropierea ținutului în care trăia gentilomul 
și fiica sa. Și trebuiau să meargă repede, fără să se oprească 
nici măcar cînd se lăsa noaptea, căci mai aveau multe mile de 
străbătut. Din fericire, în noaptea aceea era lună plină și, tot 
din fericire, calul său era cel mai voinic și mai iute din lume, 
căci altfel nu ar fi reușit să ajungă la timp. 

A doua zi dimineaţa, Maria stătea îngrijorată la fereastră. 
De un an de zile aștepta vreo veste despre Jack și despre castelul 
cel măreț, dar nu sosise nici cel mai mic semn. 

Tatăl ei era nerăbdător şi furios. Trecuse anul și de-acum 
nu mai era nici o speranţă. 

— Ai fost o proastă, îi zise el, să stai de vorbă cu un 
astfel de netot. Nu ne-a făcut nici un bine; dimpotrivă, ne-a 
adus numai dezamăgire și batjocură. 

— Dar încă nu s-a împlinit un an şi o zi, zise Maria, deși 
nici ea nu mai avea nici o speranţă. Apoi, deodată, ea auzi ceva. 
Era un zgomot de potcoave de cal ce venea dinspre parc. Peste 

cîteva minute văzură calul în galop și nu trecu mult și Jack 
stătea cu răsuflarea tăiată în faţa ei și a tatălui ei. 

— Oh, ce bucuroasă sînt că te-ai întors, zise Maria, dar 
tatăl ei se-ncruntă. 

— Acum un an ţi-am cruțat viaţa cu condiţia să-mi aduci 
înapoi castelul care a dispărut și, uite m-am făcut de rîsul întregu- 
lui ţinut. Unde mi-e castelul? 

— Încă nu s-a scurs tot răgazul acordat, zise Jack. Am 
călărit zi și noapte ca să pot ajunge la timp și acum sînt frînt 
de oboseală. Vă rog, domnule, daţi poruncă bucătăresei să-mi 
pregătească de mîncare și după aceea, dacă-l pot aduce, veţi 
avea castelul înapoi. 

Ei bine, nu mai este nevoie să vă povestesc ce s-a întîmplat 
în ceasurile care s-au mai scurs în ziua aceea. Înainte de a se face 
seară, Jack a deschis tabachera şi a poruncit celor trei omuleţi 


SA 


să-i îndeplinească dorinţa. Peste puţin timp castelul se afla acolo, 
înălțat pe cei doisprezece stîlpi de aur. Luminile ce se revăr- 
sau din castel se oglindeau în lac. Și, ca să scurtăm povestea, 
Maria și Jack s-au căsătorit şi în castel s-a dat un ospăț de toată 
frumuseţea pentru toată nobilimea din ţinut. lar slujitorului 
care luase tabachera i s-a pus în vedere să-și caute de lucru în 
altă parte. 

Ospăţul de la castel a fost urmat de un mare bal iar faima 
gentilomului s-a răspîndit în toate părţile pînă a ajuns la urechile 
regelui care i-a și dat un blazon de nobil, ceea ce-l făcu să devină 
tare mîndru şi plin de importanţă. 

Cît despre fiica sa, Măria, și despre Jack, fiul tăietorului de 
lemne, după cîte știu eu, au trăit fericiţi pînă la adînci bătrîneţe. 

Cele trei dorinr- 


dată, pe vremuri, și fiţi siguri că e mult timp de atunci, 

într-o pădure mare, trăia un sărman tăietor de lemne 

care, toată viaţa lui, se dusese în fiecare zi în pădure 

la tăiat de lemne. Şi cum a plecat el așa în pădure 

într-o zi, nevasta i-a umplut desaga și i-a agăţat o 
ploscă pe spate ca să aibă ce mînca și ce bea în pădure. Însem- 
nase un uriaș stejar bătrîn care, credea el, va fi un izvor nesecat 
de scîndură. Cînd ajunse lîngă stejar, luă toporul în mînă și-l 
roti o dată în jurul capului ca și cum ar fi vrut să doboare copacul 
dintr-o singură lovitură. Dar nu apucă să dea o lovitură, cînd ce 
credeţi că auzi? Cea mai duioasă rugăminte de la o zînă care 
stătea în faţa lui și-l implora să cruţe copacul. Vă puteţi imagina 
că tăietorul era complet năucit de uluire și spaimă, încît nu 
putea deschide gura să scoată o vorbă.  Revenindu-i graiul, 
spuse: 


— Prea bine, am să fac precum dorești. 

— Ţi-ai făcut un bine mai mare decît îţi închipui, i-a ră- 
spuns zîna, pentru că am să-ţi arăt că nu sînt nerecunoscătoare 
şi am să-ţi împlinesc primele trei dorinţe, oricare ar fi ele. Și cu 
aceasta, zîna dispăru, iar tăietorul de lemne își aruncă desaga 
pe umeri și plosca într-o parte şi o și zbughi spre casă. 

Dar drumul era lung și sărmanul om era, din cînd în cînd, 
apucat de ameţeală la gîndul întîmplării miraculoase ce se abă- 

tuse asupra lui. Cînd ajunse 
acasă, în neghiobia lui, nu mai 
avea decît dorinţa de a se așeza 
şi odihni. O fi fost și ăsta vreun 
vicleșug de-al zînei. Dar cine te 
poate lămuri? Ei, și cum s-a așe- 
zat tăietorul la focul strălucitor 
din vatră l-a și apucat o foame 
de lup, deși mai era timp destul 

pînă la cină. 

— N-ai nimic de mîncare, 
femeie? a întrebat-o el pe ne- 
vastă-sa. 

— Nu, n-am nici o firimi- 
tură. Pînă am să încropesc ceva 
o să mai treacă cîteva ceasuri, 
îi răspunse ea. 

— Vai, foame mi-e! s-a 
văitat tăietorul de lemne. Tare 
aş mai avea chef să văd o porţie 
bună de caltaboș în fața mea. 

Nici nu a apucat să termine 
de spus vorbele aceastea cînd, 
zdrăngănind, boca, boca, ce 
altceva credeţi că a coborit pe 
coş, drept pe vatră, decît cel 
mai arătos caltaboş pe care și-l 
poate dori cineva. 

Dacă tăietorul rămăsese cu 
gura căscată și se holba la calta- 
boş, nu e de mirare. Aflaţi însă 
că gura neveste-si era de trei 
ori mai căscată și ochii de trei 
ori mai bulbucaţi. 

— Ce-i asta, bărbate?! mai 
reuși ea să îngaime. 


De-abia atunci veni în minte tăietorului întîmplarea din 
acea dimineaţă și pe dată a spus povestea de la cap la coadă 
în timp ce nevasta se întuneca din ce în ce mai mult la faţă. 
Cînd bărbatul termină, izbucni: 

— Nu ești decît un prostănac, John! Nu ești altceva decît 
un mare gogoman și nu-mi doresc altceva decît să te văd cu un 
caltaboș pe vîrful nasului. 

Și cît ai zice peşte, bietul om se trezi cu un nas lung in ca- 
pătul căruia se lăfăia un caltaboș lung cît o zi de post. 

Trase de el dar era înțepenit. Trase și nevasta, dar calta- 
boșul nu se desprindea. Traseră amîndoi cît putură de tare și 
ar mai fi tras, dacă nasul n-ar fi fost în pericol să se desprindă. 
Cît despre caltaboș, în zadar. Era bine prins de nas. 

— Ce să mă fac acum? întrebă omul. 

— Nu arăţi prea rău, îi răspunse nevasta, uitîndu-se urît 
la el. 

Atunci tăietorul și-a dat seama că dacă are o dorinţă tre- 
buie neapărat să o spună cît se poate de repede. Dorea să vadă 
caltaboșul desprins de nas. Și așa se trezi bietul om cu caltaboșul 
pe un blid de pe masă. Și dacă tăietorul și nevasta lui nu s-au plim- 
bat cu o caleașca aurită și nici nu s-au îmbrăcat în mătăsuri 
şi satin, cel puţin s-au ales cu un caltaboș pe cinste, un caltaboș 


pe care orice om și-ar dori să-l aibă la cină. 

Cele două prințese 


CEI fost odată un rege care avea o fiică pe nume Ana. 

„ Avea ochii negri, părul lung și auriu și tare le mai 
| l | plăcea oamenilor să o privească. Cînd Ana a împlinit 
L „EDEM ani, regina a murit. După doi ani, regele 
s-a căsătorit pentru a doua oară. Noua regină avea şi 
ea o fiică, pe nume Kate. Ochii lui Kate nu erau frumoși dar 
erau, în schimb, veseli; părul îi era scurt și bătea în castaniu. 
Și, pe lîngă toate acestea, mai era și plăcută, bună și blîndă. În 
curînd, cele două fete au devenit prietene de nedespărţit. Se iubeau 
atît de mult încît își petreceau tot timpul împreună : se plim- 
bau pe pajiști, citeau aceleași cărţi și se bucurau de toate cîte 
se întîmplau la castelul regal. 

Dar noua regină era o femeie tare invidioasă. Vedea că fiica ei 
vitregă, Ana, era mult mai frumoasă decît fiica ei. Într-adevăr, era 
o fată drăguță și-ţi făcea plăcere să o priveşti. Cu toate acestea 
nu puteai spune că era o frumuseţe. Cînd era în compania Anei, 
şi de obicei ele mergeau împreună, oamenii nu se uitau la ea 
cum se uitau la Ana. Acesta e motivul pentru care regina 
a început să o urască pe fiica ei vitregă și căuta un mijloc prin 
care să o urîţească. 

Într-o zi, în timp ce se plimba de colo-colo prin apartamen- 
tele regale, rozîndu-și unghiile de ciuda ce nu-i dădea pace, 

şi-a adus aminte de bătrîna care locuia la poarta castelului, 
într-un bordei nenorocit. Vedea de găinile ouătoare și avea grijă 
să trimită ouăle la bucătăria castelului. 

— Am să mă duc să vorbesc cu cotoroanţa aceea, își spuse 
regina. E o femeie vicleană și se zice că are puteri miraculoase. 

Regina nu mai fusese în bordeiul cotoroanţei dar știa dru- 
mul așa că, înfășurîndu-se într-o pelerină, porni spre bordei de 
una singură și, nu după mult timp, se și trezi bătînd la ușa bor- 
deiului. 

— Mătuşă, i se adresă ea, de îndată ce se văzu înăuntru, 
se spune că poţi face lucruri nemaivăzute, dar eu nu cred. Fiica 
mea vitregă este mult prea frumoasă și se pare că acest lucru 
nu-i priește întrucît devine mîndră și vanitoasă. Pînă acum ai 
fost plătită pentru ouăle pe care le-ai trimis la castel numai în 
arginţi. Dacă vei fi în stare să găsești o cale prin care să o ur- 
teşti pe fiica mea vitregă doar atît încît să-i dau o lecţie, îţi voi 
plăti cu o monedă de aur fiecare ou pe care-l vei trimite la castel. 

— Nimic mai simplu, spuse bătrîna. Asta-i lucru greu? 
Drept să-ţi spun, Măria Ta, nici nu merită să-mi dau osteneala. 
Trimiteţi prinţesa la mine dimineaţa și veţi vedea de ce sînt 
în stare. 

— Prea bine, răspunse regina. Prinţesa va fi aici la primul 
ceas al dimineţii. 

— Numai că, spuse cotoroanţa, trebuie să ţineţi minte 
un Singur lucru. Să nu mănînce nici o firimitură și să nu bea 
nici un strop înainte de a veni, pentru că altfel nu pot face nimic. 

— Nu va bea nici un strop și nu va înghiţi nici o firimitură, 
spuse regina. N-ai teamă că n-am să uit. 

Astea fiind zise, regina plecă. 

A doua zi dimineaţa, regina a oprit-o pe fiica ei vitregă care 
se ducea să ia micul dejun. 

— Bună dimineaţa, copila mea, a spus ea. Arăţi cam palidă 
și sînt sigură că puţin aer înainte de micul dejun îţi va face poftă 
de mîncare. La micul dejun vei mînca un ou proaspăt, dacă te 


ostenești să aduci repede vreo cîteva. Trage o fugă, chiar acum, 

pînă la bordeiul bătrînei de la poarta castelului și cere-i niște 
ouă proaspete. 

Așa că Ana a rupt-o la fugă spre bordei dar, înainte de a 
pleca, a trecut prin bucătăria castelului unde pe o masă a zărit 
o coajă de pîine. Fiind tare flămîndă, pentru că nu luase micul 
dejun, ea a înșfăcat coaja și a fugit cu ea spre poarta castelului 
ronțăind-o pe drum. 

Imediat ce-a ajuns la bordeiul cu un singur coș, din care 
fumul se ridica drept spre cerul dimineţii, a bătut la ușă și 
bătrîna i-a dat drumul în bordei. 

— Te-ai sculat tare de dimineaţă, domniţa mea, spuse 
cotoroanţa. Ce te aduce la mine? 

— Dacă sînteţi bună, spuse Ana, am venit după niște 
ouă proaspete. 

— Dacă pentru asta ai venit, ia du-te colo și scoate capacul 
de pe oala aceea și vezi ce găsești înăuntru. 

Bordeiul era întunecos și Ana n-a observat că bătrîna avea 
un zîmbet viclean pe faţa ei uscată și zbîrcită. S-a îndreptat 
spre soba pe care se afla o oală neagră, rotundă, acoperită cu 
un capac. A ridicat capacul și s-a uitat în oală. 

Dar nimic nu s-a întîmplat. 

Zîmbetul viclean de pe faţa bătrînei a dispărut, dar ea nu-și 
trădă  supărarea. 

— Mergi acasă, drăguța mea, zise ea, și spune-i mamei 
tale vitrege să ţină cămara închisă pe viitor. 

Anei i se păru cam straniu mesajul dar nu a mai zăbovit 
nici o clipă și s-a întors la castel. 

A doua zi, regina s-a hotărît să mai încerce o dată. 

— Fiica mea, îi spuse regina, tare mai ești palidă. Sînt 
sigură că aerul de dimineaţă îţi va face bine. la dă o fugă pînă 
la bordeiul bătrînei și cere-i niște ouă proaspete. 

Ascultătoare cum era, Ana a plecat din nou spre bordei. 
De data aceasta nu mai găsi nici o coajă de pîine pe masa din 
bucătărie, dar trecînd peste un cîmp pe care lucrau cîţiva 
oameni, ea a observat că ei adună mazăre. S-a arătat tare priete- 
noasă cu ţăranii şi ei i-au oferit un pumn de mazăre. Era tare feri- 

cită că avea ce mînca pe drum, pentru că nu luase micul dejun și 
aerul proaspăt al dimineţii îi făcuse o poftă de mîncare grozavă. 
Cît ai zice pește, a ajuns la bordeiul bătrînei. A cerut din nou ouă. 

— Vino aici, drăguță, i s-a adresat bătrîna; ia uită-te în 
oala aceea și vezi ce poţi găsi. 

Ana a făcut așa cum i s-a spus. A ridicat capacul oalei ne- 
gre şi rotunde, dar nici de data aceasta nu s-a întîmplat nimic. 

— Mergi acasă, zise bătrîna, și spune-i reginei că oala nu 
fierbe cînd n-are foc. 

Ana s-a reîntors la castel și i-a transmis mamei vitrege me- 
sajul bătrînei. 

Regina a înțeles pe dată că Ana găsise din nou de mîncat 
în drum spre bordeiul bătrînei, deși se dusese acolo înainte de 
micul dejun. De data aceasta, regina s-a hotărît să se ducă îm- 
preună cu fata, ca să fie sigură că ea nu va mînca nimic pe drum. 

Aşa că, în dimineaţa următoare, regina și prinţesa s-au dus 
împreună la bordeiul bătrînei. Ana nu mîncase nimic de cînd 
se sculase. Cînd au ajuns la bordei și au cerut ouă proaspete, 
bătrîna i-a spus din nou Anei să se uite în oală. Așaa și făcut, 
dar, de data aceasta, din oală a sărit un cap de oaie care s-a prins 
strîns pe umerii Anei, înlocuindu-l pe al ei. 

— Uite aşa, spuse bătrîna veselă, acum n-o să mai fie atît 
de mîndră de frumuseţea chipului ei. 

— Nu, spuse regina, și oamenii nu se vor mai uita la ea 
cum se uitau pînă acum, ce zici? Probabil o vor privi cu mai 
multă dragoste pe Kate a mea de acum încolo. Trebuie să re- 
cunosc, bătrînico, că te-ai ţinut de cuvînt și că ești tot atît de 
iscusită pe cît ţi-a mers vestea. Uite banii de aur pe care ţi i-am 
promis. 

I-a dat o pungă cotoroanţei și a pornit-o cu fiica ei vitregă 
către castel. 

Cînd au ajuns acolo, toată lumea a fost îngrozită cînd a 
văzut ce i se întîmplase fetei. Se duseseră și cosiţele ei aurii, 
și ochii negri și trandafirii din obraji, locul lor fiind luat de un 
chip de oaie bleagă cu botul cenușiu înconjurat de smocuri de lină. 


Cînd Kate si-a văzut sora vitregă a izbucnit în lacrimi. 

— Vai de mine, scumpa mea, ce ți s-a întîmplat? 

Desigur că nimeni nu știa nimic în afară de regină care, 
fiţi siguri, nu a scos o vorbă. Sărmana Ana nu putea scoate 
decît un behăit jalnic ca al unei oi adevărate. 

— Trebuie să caut ajutor, și-a spus Kate. Nu se poate să 
rămînă aşa. Trebuie să fie pe undeva cineva care să poată să-i 
redea surorii mele chipul de mai înainte și părul minunat. 

Aşa că într-o clipă, cînd nu era nimeni în jur, ea a acoperit 
capul de oaie al fetei cu un șal alb, gros, iar ea și-a pus o pelerină 
şi o bonetă şi a plecat cu Ana în lumea largă. 

În sfîrşit, cînd cele două surori de-abia își mai tîrau picioa- 
rele de osteneală și cînd se lăsase noaptea, au sosit la un castel. 
Au bătut în poartă şi o femeie a venit să le întrebe ce doresc. 
Kate i-a povestit că s-au rătăcit şi doresc adăpost pentru noapte. 

— Nu știu dacă puteți rămîne aici, spuse doamna de o- 
noare. Toată lumea de la castel e foarte îngrijorată din cauză 
că unul din prinți e bolnav de mult timp și nimeni nu-i găseşte 
leacul. 

— Şi sora mea este bolnavă, spuse Kate. Vă implorăm să 
ne lăsați să rămînem. Nu vă vom pricinui nici un rău. 

Drept să vă spun, doamnei de onoare îi părea rău de prin- 
tese, mai ales că-i plăcuse cum vorbea și arăta Kate. Aşa că s-a 
dus să ceară încuviințarea tatălui şi mamei prințului bolnav, 
care erau rege și regină în acea parte a lumii. 

Nu a trecut mult şi s-a reîntors. 

— Ei bine, am vorbit Majestăţilor Lor care vă permit să 
poposiți la castel cu o condiție. 

— Oricare ar fi ea, spuse Kate zeloasă. Voi face tot ce 
mi se cere, dacă sărmana mea surioară și cu mine putem rămîne. 

Aşa că doamna de onoare i-a spus lui Kate că ea va tre- 
bui să stea de veghe toată noaptea și să-l îngrijească pe prințul 
bolnav pe care nimeni nu-l putea vindeca. 

— Dacă vei face aceasta, a adăugat doamna de onoare, pu- 
teți rămîne aici în timpul nopții și vei primi o pungă plină cu 
arginți pentru osteneală. Dar ai de trecut un obstacol de care 
trebuie să-ți spun. Multe fete au vegheat noaptea să-l îngrijească 

pe prinţ, dar la miezul nopţii, pe rînd, toate au dispărut. Îți 

asumi un mare risc. Mai eşti de acord acum? 

— Cum să nu, spuse Kate fără să ezite. Sînt sigură că mie 
n-o să mi se întîmple așa ceva. 

Aşa că ele căzură de acord. Kate, a dus-o pe sora ei la etaj 
în camera unde zăcea prinţul bolnav. Li s-a adus de mîncare și 
de băut, și doamna de onoare le-a lăsat singure pentru restul 
nopţii. 

A domnit o liniște deplină pînă ce clopotul ceasului mare 
din turnul castelului a bătut miezul nopţii. Atunci, prinţul s-a 
sculat, s-a îmbrăcat și a coborît ușor fără nici un zgomot. Kate 
și-a lăsat sora dormind într-un colț, lîngă cămin, și s-a ţinut după 
prinţ. Prinţul și-a luat calul din grajd și și-a chemat ogarul. 
Apoi, a sărit pe cal dar Kate a sărit și ea în spatele lui. Cu ogarul 
în frunte au ieșit din curtea castelului și și-au continuat drumul 
la lumina lunii pînă ce, într-un tîrziu, au ajuns într-o pădure 
deasă. În timp ce-și făceau loc printre copaci și tufișuri, Kate a 
întins mîna și a cules niște alune coapte cu care și-a umplut 
buzunarele. Nu după mult timp, au ieșit din pădure şi s-au 
apropiat de poalele unui deal verde și abrupt. Acolo ogarul s-a 
oprit, a adulmecat pămîntul și prinţul și-a strunit calul. 

—  Deschide-te,  deschide-te, dealule verde, a strigat cel, 
şi lasă-l înăuntru pe prinţ, cu calul și cîinele lui. 

În coasta dealului s-a deschis o poartă și prinţula intrat 
călare. Se auzea muzică și zgomotul vesel al unei petreceri din 
sala mare iluminată puternic. Era sala zînelor în care un mare 
bal era în toi. Prinţul a coborit de pe cal. Kate a sărit şi ea și 
s-a ascuns în dosul unei uși, să vadă ce se întîmplă. Nimeni nu 
o observase. 

Vesel şi fericit, prințul a dansat, mai întîi cu o zînă, apoi 
cu alta, păşind elegant în uriașa sală sau învîrtindu-se neobosit 
în jurul marilor coloane, în timp ce orchestra zînelor intona me- 
lodiile cele mai plăcute și vesele. 

Şi aşa s-au scurs ceasurile, unul după altul. Apoi, deodată, 
s-a auzit cîntecul cocoșului și prințul s-a oprit din dans și a cerut 
să i se aducă bidiviul. A săltat în șa, dar şi Kate a săltat în spa- 

tele lui. După aceasta, cîinele i-a condus afară din marea sală, 
de sub deal, şi au pornit în galop către casă. 

Dimineața, cînd servitorii din castel au venit să tragă dra- 
periile, să facă focul şi să aducă micul dejun, au găsit-o pe Kate 
stînd lîngă cămin, și spărgînd nuci, iar pe prinţ dormind liniștit 
în pat. 

— Aţi avut o noapte bună? au întrebat ei. 

— Da, prinţul a avut o noapte grozavă, a răspuns Kate. 
I s-a dat o pungă plină cu arginţi și a fost întrebată dacă nu 
vrea să mai stea de veghe o noapte. 

— De ce nu, a răspuns ea, dar de data aceasta vreau ca 
răsplată o pungă cu aur. 

Căzînd de acord asupra răsplăţii, Kate și sora ei au stat 
cu prințul și în noaptea următoare. 

Și, cînd marele ceas a bătut miezul nopţii, din nou s-a sculat 
prinţul, a coborit, și-a adus calul și ogarul și a încălecat. Bine- 
înţeles că și Kate a săltat pe spatele calului. Încă o dată au trecut 
aproape zburînd prin pădure și din nou Kate a cules alune din 
tufișuri, umplîndu-și cu ele buzunarele. Din nou, cînd au ajuns 
lîngă dealul verde, prinţul a strigat : 

— Deschide-te, deschide-te, dealule verde și lasă-l înăuntru 
pe tînărul prinţ cu calul și cîinele lui. 

Încă o dată poarta dealului s-a deschis și prințul a intrat 
călare. Totul s-a întîmplat ca și cu o noapte înainte, numai că 
muzica era și mai frumoasă și mai veselă, luminile mai strălu- 
citoare iar dansatorii parcă mai vioi și mai sprinteni. Kate s-a 
ascuns în dosul unei uși și s-a uitat la tot ce se întîmpla în jur. 
Cît de frumoase erau zînele cu rochiile lor lungi și sclipitoare 
făcute din țesătură de aur și argint, mătase de culoarea tran- 
dafirului, satin alb și voal brodat ! Şi cît de chipeși și galanţi 
erau cavalerii aceia înalţi care le conduceau pe zîne în vîrtejul com- 
plicat al dansului! Prinţul părea fericit și lipsit de griji; totuși 
dădea impresia că începe să se plictisească de dansul nebunesc. 

Kate s-a uitat în jos și a văzut că bebelușul unei zîne se 
juca la picioarele ei cu o nuielușă de argint. În același timp a 
auzit din întîmplare două zîne care discutau în apropiere. Una 
din ele a zis: 

— O singură atingere cu acea nuia ar vindeca-o pe sora 
bolnavă a prinţesei. 

Kate n-a scos o vorbă dar, într-un moment în care zînele 
nu se uitau, a rostogolit cîteva alune către bebeluș. Copilul a 
rîs de plăcere şi a întins mîna să prindă alunele. Uită numaidecît 
de nuielușa de argint pentru că nuielele de argint sînt jucării 
mai obișnuite pentru bebeluşii zînelor decît pentru copiii oa- 
menilor. Kate a ridicat nuiaua și a ascuns-o sub pelerină. 


La puţin timp după aceasta, cocoșul a cîntat de ziuă, prin- 
ţul a sărit pe cal, cu Kate în spatele lui, și au pornit-o spre castel 
în lumina palidă a lunii. Cînd servitorii castelului au venit, ca 

de obicei, dimineaţa, în camera prinţului, l-au găsit dormind 
în pat iar pe Kate stînd lîngă cămin și spărgînd alune. 

— A avut prințul o noapte bună? au întrebat-o ei. 

— O noapte foarte bună, a răspuns Kate. 

Cînd Ana s-a trezit, Kate i-a desfăcut șalul care-i acoperea capul 
de oaie și a atins-o ușor cu nuiaua de argint pe care o adusese 
din palatul zînelor de sub deal. Pe loc, capul de oaie a dispărut 
şi iat-o pe Ana cea de mai înainte, așa cum arăta în clipa în care 
cruda mamă vitregă a dus-o la bordeiul cotoroanţei. Ochii negri, 
obrajii netezi, părul lung auriu, toate erau la fel ca mai înainte. 

— Vai, Kate, spuse ea, mă simt ca și cum aș fi avut un vis. 

— Chiar așa? spuse Kate. Probabil că ai avut. Acum, hai 
să luăm micul dejun pentru că îmi închipui că-ţi este foame. Cît 
despre mine, ce să mai spun, mi-e așa de foame că aș mînca și 
un cap de oaie. 

Toată lumea s-a bucurat cînd Kate le-a spus că sora ei 
s-a vindecat și Ana putea acum să iasă și să vorbească cu doamne- 
le de la castel și cu fraţii și surorile prinţului bolnav. Dar Ma- 
iestăţile Lor erau tare triste că fiul lor mai mare era încă bol- 
nav, așa că au întrebat-o pe Kate dacă nu ar vrea să mai rămînă 
o noapte. În definitiv, prinţul nu se simţea mai rău și Kate nu 
dispăruse noaptea cum dispăruseră celelalte fete. Nutreau spe- 
ranţe ca ea să-l vindece pînă la urmă. Așa că i-au dat lui Kate o 
pungă plină cu bănuţi de aur și au rugat-o să-l mai vegheze pe 
prinţ încă o noapte. 

— Cum să nu, cu plăcere, spuse Kate, numai că de data 
aceasta, dacă nu dispar, va trebui să mi-l daţi pe Prinţ de bărbat, 
pentru că, știți, a adăugat ea, şi eu sînt prinţesă și demnă de un 
așa soţ. 

Așa că tatăl prinţului i-a promis lui Kate că se va căsători 
cu prinţul dacă va reuși să-l vindece. 

— La urma-urmei, i-a spus el reginei, de vreme ce ea poate 
să-l îngrijească și să-l vindece cînd nimeni altcineva n-o mai 
poate face, de ce să nu cred că va fi și soţia cea mai nimerită. 

Așa că s-a căzut de acord și din nou Kate a rămas și l-a ve- 
gheat pe prinţ în timpul nopţii. 

A treia oara s-a întîmplat același lucru. La miezul nop- 
ţii, cînd tot castelul adormise, prinţul s-a sculat, s-a îmbrăcat, 
a încălecat calul —cu Kate în spatele lui —și a pornit în galop 
către dealul verde. Și de data aceasta, cînd bidiviuli-a dus prin 
cărarea îngustă din pădure, Kate a adunat alune ca să aibă ce 
mînca dimineaţa. 

— Deschide-te, deschide-te, deal verde, și lasă-l înăuntru 
pe prinţ împreună cu calul și cîinele lui! 

Pentru a treia oară Kate auzea cuvintele prințului. Sala 
zînelor era la fel de strălucitoare și splendidă ca de obicei și 
prinţul dansa vesel și fericit cu toate zînele care veneau și se 
îngrămădeau în jurul lui. În acest timp, Kate, în colţul ei, de 
după ușă, avea ochi și urechi pentru tot ce se întîmpla în jurul ei. 
Și cum aștepta ea să treacă noaptea, a observat un alt bebeluș 
de zînă jucîndu-se cu o pasăre şi mai auzi, din întîmplare, o zînă 
care-i spunea alteia : 

— Trei mușcături din pasărea aceea l-ar vindeca pe prinţul 
bolnav. 

Auzind aceasta, Kate a trimis rostogol către bebeluș toate alu- 
nele pe care le avea pentru ca acesta să aibă cu ce se juca. Într-ade- 
văr, în cîteva clipe, copilașul s-a plictisit de jocul cu pasărea și nu 
mai avea ochi decît pentru alunele care se rostogoleau în jurul 
lui și pe care încerca să le spargă între gingiile lui fragede. Iute, 
Kate a pus mîna pe pasăre și a băgat-o grijulie în buzunarul 
de la pelerină. 

La cîntatul cocoșilor, au pornit-o din nou spre castel şi în 
zori prințul dormea ca de obicei. Numai că, de data aceasta, Kate 
nu mai spărgea alune pentru că le dăduse toate copilașului de 
zînă și pe lîngă aceasta avea ceva mai important de făcut. În- 
dată ce a ajuns la castel, a tăiat și a jumulit pasărea și acum o 
fierbea la foc într-o oală. Un miros  îmbietor începuse să se 
răspîndească, îmbălsămînd aerul. Simţindu-l, prinţul se tre- 
zi şi întrebă de unde vine. 

Kate i-a spus. 

— A, spuse prinţul, tare-aș vrea și eu o înghiţitură din 
pasărea aceea. 

Kate i-a dat să muște și imediat el s-a ridicat într-un cot. 

— Mă simt mai bine, spuse el. Tare mi-ar place să mai 
gust o dată din pasărea aceea. 

Kate i-a dat să mai muște o dată din pasăre și de data 
aceasta el s-a ridicat în capul oaselor stînd sprijinit pe perne. 

— Mă simt şi mai bine, spuse el. Dacă mi-ai mai da o în- 
shiţitură... 

Kate i-a dat să muște a treia oară. De data aceasta, prin- 
tul s-a vindecat complet. Spunea că se simte maibine ca oricînd. 
S-a ridicat din pat și s-a îmbrăcat. Cînd servitorii au intrat, ca 
de obicei, el stătea lîngă Kate, în faţa focului din cămin, vorbind 
și rizînd fericiţi. 

Toată curtea a fost uimită şi fericită să-l vadă pe prinţ din 
nou sănătos. Și cu toţii au recunoscut istețimea și bunătatea lui 
Kate şi și-au dat seama că ea va fi o soţie minunată pentru prinţ. 
Și să nu credeţi că prinţul nu era de acord cu ei. De aceea, s-au 
făcut pregătiri de nuntă. Între timp, fratele mai mic al prinţului 
o văzuse pe Ana și se îndrăgostise de ea de la prima vedere, așa 
cum, dealtfel, băgase de seamă toată lumea. S-a hotărît ca și ei 
să se căsătorească. 

La nuntă au fost invitaţi nobilii cu soțiile lor din toate 
colțurile ţării. Şi așa s-a căsătorit prințul care fusese bolnav cu 
prinţesa cea sănătoasă și prinţesa care fusese bolnavă cu fratele 
prinţului bolnav. Și cum prinţul și prinţesa nu mai erau bolnavi, 
nici Kate și nici prinţul nu au mai vizitat palatul zînelor de sub 
dealul verde. În schimb, au trăit fericiţi pînă la adînci bătrîneţi. 
Sub deal însă, s-a continuat să se danseze și copilașii zînelor au 
crescut și niciodată nu s-au întrebat ce s-a întîmplat cu nuiaua 
de argint și cu pasărea. Dar cu cine au dansat zînele acelea mi- 
cuţe cînd au crescut mari, și ce culori aveau rochiile pe care le 
purtau și dacă muzica era tot atît de zglobie nu vă mai pot spune. 

fost odată ca niciodată, în vremurile de demult, o fată 
| pe care o chema Rosemary. Era fată bună dar nu prea 

isteaţă; era și veselă, dar nu prea drăguță. Şi totul ar fi 
N mers bine în ceea ce o privește dacă nu ar fi avut o mamă 

vitregă tare aprigă. Așa că în loc să poarte rochii fru- 
moase, să mănînce prăjituri şi să se joace în voie cu prietenele 
ei, aşa cum ar trebui să facă toate fetele, ea era pusă să facă 
toată treaba din casă. Să se pună în genunchi și să frece dușu- 
melele de piatră, apoi să-și suflece mînecile pînă la coate și să 
spele. Şi cu cît își făcea treaba mai bine, cu atît o ura mai mult 
mama ci vitregă. Mereu îi găsea nod în papură: dacă se scula 
devreme dimineaţa, nu era destul de devreme; dacă pregătea 
mîncarea, nu era gătită bine. Sărmana Rosemary! Trebăluia 
cît era ziua de lungă și totuși nimic din ce făcea nu era bun. 

Ei bine, într-o zi, mama, vitregă s-a hotărît să se descoto- 
rosească de ea. 

— Fato ! i-a zis, ia sita asta și te du la Izvorul de la Capă- 
tul Pămîntului și după ce dai de. el, umple sita cu apă și adu-mi-o 
mie. Dar ai grijă să nu cumva să verșşi vreun strop. Și-acum pleacă ! 

Așa că Rosemary, care nu îndrăznea să o înfrunte pe mama 
ei vitregă, ba nici măcar să-i pună vreo întrebare, a luat sita 
şi a pornit în căutarea Izvorului de la Capătul Pămîntului. 
Nu peste mult timp a întîlnit un căruţaș care se oprise să 
strîngă mai tare hăţurile calului. 

— Încotro ai pornit? o întrebă el. Și ce-ai in mînă? 

— Încerc să dau de Izvorul de la Capătul Pămîntului, 
răspunse fata, şi aceasta este o sită pe care trebuie s-o umplu 
cu apă. 

Căruţașul s-a prăpădit de rîs şi i-a spus că-i cam prostuță 
şi că habar nu are unde este acel izvor. Cu acestea s-a urcat în 
căruță, a dat bici calului și a lăsat-o pe biata Rosemary în mij- 
locul drumului. 

Ea a mers ceva mai încolo și-n curînd a dat peste trei bă- 
ieţei care se jucau cu cercul în fața unui han. 

— Încotro ai pornit? strigă unul din ei. Și ce ai în mînă? 

— Încerc să dau de Izvorul de la Capătul Pămîntului, răs- 
punse fata, și aceasta este o sită pe care trebuie s-o umplu cu apă. 

Auzind acestea, cei trei băieţi au rîs cu poftă și i-au spus 
că e neroadă și că nu există așa izvor pe lume. 

Aşa că Rosemary merse mai departe, întrebîndu-i pe toţi 
care-i ieșeau în cale dacă știu unde este izvorul, dar nimeni nu 
Ştia. Unii erau grosolani, alţii rîdeau de ea, iar alţii spuneau că 
ar fi ajutat-o dacă ar fi putut, dar nu știau cum anume. În cele 
din urmă fata zări o bătrîna în zdrenţe, încovoiată de povara 
anilor, care căuta ceva pe urma lăsată de o căruţă. Purta o bo- 
netă uzată, aproape că nu avea nici un dinte în gură și se 
sprijinea într-un toiag strîmb cu care scotocea prin noroi. 

— Ce căutaţi? o întrebă Rosemary. 

— Am avut doi gologani cu care aveam de gînd să-mi cum- 
păr pîine și dacă nu-i găsesc n-o să am ce mînca diseară. 

Aşa că Rosemary o ajută să caute cei doi bănuți și, cu ochii 
ei ageri, îi zări pe dată. 

— Mulţumesc, îi zise bătrîna cu vocea ei hodorogită. De 
una singură nu i-aş mai fi găsit. Acuma, să-mi spui unde mergi 
și ce-ai de gînd să faci cu sita aceea. 

— Mă duc la Izvorul de la Capătul Pămîntului, zise Rose- 
mary, dar tare mă tem că nici nu există un asemenea loc pe pă- 
mînt. Cînd voi ajunge acolo, va trebui să umplu sita cu apă și 
s-o duc apoi acasă, mamei mele vitrege. 

— Ei, cum să nu existe Izvorul de la Capătul Pămîntului? 
zise bătrîna. Am să-ţi spun eu cum să-l găsești. Dar ce vei face 

odată ce vei ajunge acolo, asta e altă poveste. Și, ridicîndu-și 
toiagul, îi arătă lui Rosemary în ce direcţie s-o apuce. 

— O iei prin spărtura din gardul acela viu, zise bătrîna, 
apoi peste dealul acela din depărtare, urci pe cărarea aceea de 
piatră, de-a lungul pădurii de alun, apoi de-a lungul văii —și 
vei ajunge acolo. Grăbește-te, fetiţo, și fie ca drumul să ţi se pară 
scurt. 

Rosemary îi mulţumi și bătrîna o porni șontic-șontic, strîngînd 
în mîna-i dreaptă toiagul cel strîmb și cei doi bănuţi în cealaltă. 

Și Rosemary cu sita ei trecu prin spărtura din gardul cel 
viu, urcă dealul, o luă de-a lungul cărării de piatră, pe lîngă 
pădurea de alun, pînă ce ajunse la o vale adîncă, verde și 
pustie care mustea de apă. Chiar la capătul văii se afla un 
izvor. Era atît de năpădit de iederă și mușchi că era să treacă 
pe lîngă el fără să-l vadă. Dar uite-l, aievea: da, acesta era Iz- 
vorul de la Capătul Pămîntului. Rosemary se așeză în genunchi 
lîngă izvor şi scufundă sita în apă. Și făcu treaba aceasta de 
nenumărate ori, dar, de fiecare dată, apa se strecura prin găurile 
sitei și nu mai rămînea nici strop pe care să-l ducă mamei acasă. 
Așa că biata fată se puse pe plins. 

— N-am să fiu în stare să umplu niciodată sita cu apă, 
suspină ea. Niciodată n-o să pot duce acasă o sită plină cu apă. 

Și tocmai cînd începea să creadă că n-o să scape niciodată 
de nenorocirea asta, ceva orăcăi în preajma ei şi un broscoi um- 
flat şi verzui sări de sub o frunză de ferigă. 

— Care-i necazul? întrebă el. 

Și Rosemary îi povesti toată tărășenia. 

— Dacă-mi promiţi că o noapte întreagă vei face tot ce-ţi 
voi spune eu, te voi putea ajuta, spuse broscoiul. 

— Da, sigur că voi face, a spus Rosemary nerăbdătoare, 
îți promit tot ce vrei, numai te rog din suflet, ajută-mă. 

Broscoiul se gîndi cîteva clipe, înghiţi de vreo două trei 
ori şi zise: 

— Cîrpește sita cu mușchi și lipeşte-o cu tină. Apoi o poţi 


duce acasă, plină cu apă. 

Cu iuţeală, Rosemary a adunat mușchi verde și moale din 
jurul izvorului și a acoperit cu el fundul sitei. Apoia scobit niște 
lut umed din mal și l-a împrăștiat peste mușchi, pînă cînd a um- 
plut toate găurile sitei. A scufundat sita în apă și, de data aceasta, 
nici o picătură nu s-a mai scurs afară. 

— Trebuie să mă grăbesc cît pot de repede spre casă, își 
spuse fata, gata să plece. Îţi mulţumesc din inimă, broscoiule 
dragă, că m-ai ajutat. Niciodată nu mi-ar fi trecut prin cap așa 
ceva. 

— Nu, nici eu nu cred că ţi-ar fi trecut, orăcăi broscoiul. 
Du apa cu grijă și nu uita de promisiunea făcută. 

Rosemary și-a amintit că promisese broscoiului că timp 
de o noapte va face tot ce dorește el. Darnu prea vedea ce rău 
i s-ar putea întîmpla de la o promisiune făcută unui broscoi, 
așa că-i spuse că nu va uita și cu recunoştinţa în suflet fata o 
porni pe drumul ei. Și vă puteţi imagina cît de mirată fu ma- 
ma ei vitregă s-o vadă acasă. Ea sperase să scape de fată pen- 
tru totdeauna. Dar iat-o în carne și oase, teafără și nevătăma- 
tă, aducînd o sită plină cu apă, întocmai precum îi spusese să facă. 
Mama cea vitregă n-a prea avut ce zice, dar era din cale afară de 
furioasă. În schimb, a pus-o să pregătească cina pentru ele două 
și apoi să spele vasele ca și cum nu s-ar fi întîmplat nimic. Pe 
cînd se lăsa noaptea au fost surprinse să audă un ciocănit la ușă. 

— Cine să fie? întrebă mama vitregă. 

Rosemary se duse la ușă și întrebă cu voce tare: 

— Cine e acolo şi ce dorești la o oră așa de tirzie? 

Se auzi un sunet care aducea a orăcăit și o voce spuse: 

— Deschide ușa și lasă-mă-n casă, 
Lasă-mă-n casă; fată bună și frumoasă; 
Și adă-ţi aminte de cele cuvinte, 

Lîngă apa cea verde și rece, rostite. 

Era broscoiul. Rosemary uitase cu totul de el. Mama ei 
vitregă a întrebat-o cine este la ușă și fata i-a povestit despre 
broscoi și despre promisiunea pe care i-o făcuse. 

— Ei bine, lasă-l să intre, zise mama vitregă, și fă ce-ţi 
spune. Fetele trebuie sa-și țină promisiunile făcute. 

Afurisitei îi cam suridea ideea ca fiica ei vitregă să 
se supună ordinelor unui broscoi. Așa că fata deschise ușa și 
broscoiul sări înăuntru. Se uită la fată și-apoi vorbi din nou: 

Mă ridică pe genunchi, mă ridică 

Pe genunchi, bună fată și frumoasă, fără frică; 
Și adă-ţi aminte de cele cuvinte, 

Lîngă apa cea verde și rece, rostite. 

Fata nu prea era încîntată de ideea ca un broscoi umed să 
i se așeze pe genunchi, dar mama vitregă îi porunci: 

— Fă cum îţi spune! Fetele trebuie să-și țină promisiunile 
făcute. 

Așa că fata ridică broscoiul și el se cocoţă pe genunchiul 
ei. Apoi îi mai vorbi o dată: 

Și dă-mi, o, dă-mi și hrană și apă. 

Și hrană şi apă, bună și frumoasă fată; 
Și adu-ţi aminte de cele cuvinte 

Lîngă apa cea verde și rece, rostite. 

— Fă cum îţi spune! îi porunci mama vitregă. Fetele tre- 
buie să-și ţină promisiunile făcute. 

Rosemary aduse din cămară mîncarea ce mai rămăsese 
de la cină și o pusese pe o farfurie în faţa broscoiului. Aplecîn- 
du-se deasupra farfuriei, acesta mîncă totul pînă la ultima firi- 
mitură și, apoi, vorbi din nou: 

Și ia-mă, o, ia-mă să dorm cu tine, 
Fată frumoasă și bună, să dorm cu tine; 
Și adu-ţi aminte de cele cuvinte 

Lîngă apa cea verde și rece, rostite. 

— Nu, zise Rosemary. N-am să accept niciodată o arăta- 
re așa rece și umedă în pat cu mine. Șterge-o, animal nesuferit ! 

Mama vitregă se prăpădea de ris la această scenă. 

— Hai, dă-i drumul ! strigă ea. Fă cum îţi cere broscoiul. 
Amintește-ţi de promisiunea făcută. Fetele tinere-trebuie să-și 
țină promisiunea făcută. Și cu asta ieși din cameră și o lăsă pe 
Rosemary cu broscoiul. Ei bine, ea se urcă în pat, luă broscoiul 
lîngă ea, dar îl ţinu cît se putea de departe. După un timp fata 


adormi buştean. 

Dimineaţa, înainte de crăpatul zorilor, fata fu trezită de un 
orăcăit aproape de urechea ei. 

— Ai îndeplinit tot ce te-am rugat. Mai am o singură ru- 
găminte și cu aceasta te vei achita de întreaga promisiune. la 
o secure și retează-mi capul! 

Rosemary se uită la broscoi și-i îngheţă sîngele în vine. 

— Broscoiule dragă, spuse ea, nu mă pune să fac așa ceva! 
Ai fost atît de bun cu mine. Nu-mi cere să te ucid. 

— Fă cum îţi spun ! zise broscoiul. Ţine minte promisiunea 
făcută. Noaptea nu s-a sfîrșit încă. Caută o secure și retează-mi 
capul. 

Cu mare tristeţe în inimă, Rosemary s-a dus în bucătărie 
și a adus toporul cu care tăiau surcele pentru foc. Nici că putea 
privi înspre bietul broscoi dar, cu chiu cu vai, a ridicat toporul 
și i-a retezat capul. Cînd, ce să vezi?! Cea mai mare minune 
din cîte i-au fost date să vadă vreodată. Broscoiul dispăruse 
și în locul lui se afla un tînăr chipeș. Fata se dădu înapoi ui- 
mită, scăpînd toporul. Tînărul îi zîmbi. 

— Nu te teme, îi spuse tînărul cu o voce blîndă și melo- 
dioasă. Nu mă aflu aici ca să-ţi fac vreun rău sau ca să te sperii. 
Cîndva, am fost prinţ dar o ticăloasă de vrăjitoare m-a transfor- 
mat în broscoi și vraja ei afurisită nu putea fi desfăcută pînă 
cînd o tînără fată nu-mi îndeplinea toate dorinţele, timp de o 
noapte întreagă. 

La aceste cuvinte, mama vitregă, care fusese trezită de 
zgomotul vocilor, intră în cameră. Şi mare îi fu mirarea cînd, 
în locul broscoiului cel lipicios, îl văzu pe Prinţ. 

— Doamnă, zise Prinţul, fiica dumneavoastră a avut bu- 
nătatea să desfacă vraja care mă transformase în broscoi, de aceea 
intenţionez s-o iau de nevastă. Sînt un prinț puternic și nu îmi 
veţi refuza dorinţa. Aţi dorit să vă descotorosiţi de fiica dumnea- 
voastră vitregă. Ei bine, asta se va și întîmpla întrucît eu o voi 
lua cu mine ca să-mi fie soție. 

Pentru prima dată în viaţa ei mama vitregă nu şi-a găsit 
cuvintele. Se uită la Prinţ, deschise gura, dar nu putu scoate 
nici o vorbă; apoi se uită la Rosemary și din nou deschise gura, 

dar tot nu se auzea niciun sunet. Așa că se întoarse pe călcîie și 
începu să pregătească dejunul pentru toţi cei de faţă. Era sin- 
gurul lucru pe care-l mai putea face. 

Și nu mult după aceea, Prinţul și Rosemary s-au căsătorit 
și au trăit foarte fericiţi. Cît despre mama vitregă, care încer- 
case să se descotorosească de fiica ei şi a avut în schimb surpriza 
să afle că o făcuse pe fată să destrame vraja căreia îi era supus 
Prinţul și să-și găsească astfel un soţ bun și iubitor nu avem 
ce să mai spunem. 


raia cîndva un negustor care tocmai se pregătea de 
o lungă călătorie. Înainte de a porni, chemă la el pe 
cele trei fiice ale sale și le spuse: 
r4 — Cînd mă voi întoarce, am să aduc fiecăreia 
cîte un dar. Pînă plec, hotărîți-vă şi-mi spuneți ce v-ar 
place vouă mai mult şi mai mult. 
— Tată dragă, spuse cea mai mare, rogu-te, adu-mi un 
lănțişor de perle. Nimic nu-mi place mai mult ca perlele. 
— Prea bine, spuse tatăl și apoi o întrebă pe cea de a doua 
fiică ce ar dori. 
— Cel mai frumos şal pe care-l poți cumpăra, zise ea, țesut 
cu cele mai frumoase culori. 
— Dar tu, Frumușica mea cea mică, se adresă mezinei, 
ție ce să-ți aduc? 
Dar cum Frumușica îşi iubea tatăl mai presus de orice, sin- 
gura ei grijă era să-l vadă întors acasă. 
— Eu nu-mi doresc altceva decît un trandafir roşu căci 
n-am nici unul în grădină, răspunse ea cu blîndeţe. 
Surorile sale au rîs de ea, dar tatăl său a sărutat-o drăgăstos 
înainte de a pleca. 

Negustorul a plecat departe și a lipsit luni în șir. Cînd a 
pornit spre casă a adus cu el lanţul de perle și șalul cel frumos 
dar încă nu găsise un trandafir pentru Frumușica lui cea mică 
şi dragă. Mai era cale de o zi pînă acasă cînd ajunse la o poartă 
înaltă, larg deschisă, și uitîndu-se prin ea, zări o grădină mi- 
nunată, plină cu flori, în care creșteau mulţi trandafiri roșii. Cum 
poarta era deschisă, negustorul își zise : 

— Voi intra și voi cere un trandafir roșu pentru Frumușica. 

Așa că intră și se uită în jur dar nu zări pe nimeni. Se mai 
afla acolo și un palat minunat și toate ușile erau deschise așa 
că putea zări draperiile bogate și tablourile, dar nimeni nu ieși 
să-i vorbească. Grădina era plină de pomi, fîntîni și flori, dar 
nu se zărea nici ţipenie de om. 

„Voi culege o floare, își zise negustorul, şi-apoi îmi voi 
vedea de drum". Zicînd acestea rupse un trandafir. În aceeași 
clipă, o voce înspăimîntătoare spuse : 

— Cine îndrăznește să-mi fure trandafirii? 

Se-ntoarse și se trezi drept în faţa unui enorm monstru 
cafeniu acoperit în întregime cu mițe de păr lung. 

— Vă rog să mă iertaţi, zise negustorul. Dar n-am vă- 
zut pe nimeni prin preajmă. Altfel, mi-aş fi cerut permisiunea 
să iau o floare. O vreau pentru fiica mea cea mai mică, Fru- 
mușica. 

— Cel care se atinge de trandafirii mei trebuie să moară! 

— lartă-mă, rogu-te ! zise negustorul. N-o să mai fac. 
I-aș frînge inima Frumușicii dacă nu m-aș întoarce acasă. 

— Poţi pleca cu o singură condiţie ! zise monstrul. 

— O, desigur, îţi promit, zise negustorul, căruia i se muia- 
seră genunchii de frică. 

— Trebuie să mi-o aduci pe fiica ta, Frumușica, peste o 
lună sau, dacă nu, trebuie să te întorci tu aici, zise monstrul. 

Bietul negustor a promis că așa va face și-apoi o porni la 
drum spre casă, cu inima frîntă la gîndul promisiunii făcute. 

Cînd ajunse acasă, fiicele sale îi ieșiră în fugă în întîmpinare. 

— Ne-ai adus darurile? întrebară cele mai mari, pe cînd 
Frumușica l-a cuprins de gît și nu mai contenea sărutîndu-l. 

— De ce ești așa de trist, tată? întrebă ea. 

Negustorul spuse povestea trandafirului și zise: 

— Sînt trist căci trebuie să mă întorc acolo la sfîrșitul lunii 
și n-am să-mi mai văd copilele niciodată. 

Dar Frumușica spuse : 

— Nu, tată scump, viaţa ta preţuiește mai mult decît 
a mea. Eu voi fi cea care va merge la monstru, iar dumneata 
vei rămîne aici. 

La început, negustorul nu se învoi dar, după un timp, întrucît 
celelalte două fete atîta au mai plîns și s-au văicărit c-o să-l piardă 
și că nu vor mai avea pe nimeni care să aibă grijă de ele, con- 
simţi ca Frumușica să plece. 

Așa că, în ziua sorocită, biata Frumușica îi sărută pe toţi 
și își luă rămas bun încercînd să zâmbească deși inima-i era frîntă 
de durere. Cînd ajunse la poarta cu pricina, o găsi larg deschisă. 
De cealaltă parte se aflau flori cum nu s-au mai văzut, ca- 
re-și plecau capetele la intrarea ei de parcă îi urau bun sosit. 

Prin ușa deschisă, ea intră în palat și servitorii se închinară 
în faţa ei și o conduseră la o masă impunătoare încărcată cu fel 
de fel de fructe. Pe farfuria din fata ei se afla un trandafir de un 
roșu aprins. Se așeză la masă și mîncă fructele, în timp ce în încăpere 
răsuna cea mai duioasă muzică pe care o auzise vreodată. Cînd 
se sătură, fu condusă într-o frumoasă cameră și îmbrăcată în 
veșminte alese. După aceea, a fost dusă într-o încăpere și mai 
impunătoare ca prima, unde a fost așezată pe un tron. 

— Vai de mine și de mine ! își zise Frumușica. Toate astea 
sînt bune și frumoase dar mă întreb cînd va veni monstrul să 
mă omoare. 

Și monstrul veni, în timp ce ea şedea pe tron, dar îi vorbi 
blînd și se așeză pe covor la picioarele ei și așa se mai uita la ea de 
galeş cu ochii săi întunecaţi, de parcă ar fi iubit-o foarte tare. Cînd 
bătu ora nouă, el plecă și nu-l mai văzu pînă în seara următoare. 
Frumușica își petrecea zilele cum nu se poate mai plăcut. Tot 
acel frumos palat îi stătea la dispoziţie, cu tablouri și muzică, 
tot felul de lucruri care mai de care mai frumoase. Grădinile 
și parcurile erau atît de întinse încît descoperea poteci noi în 

fiecare zi; și mai erau păsări blînde, și cîini, și pești, și într-adevăr, 
tot ce-și poate dori inima omenească. 

Și totuși, cu timpul Frumușica se întrista din ce în ce 
mai tare. 

— Îţi dorești ceva, Frumușico? o întrebă monstrul. 

Frumușicii îi dădură lacrimile și spuse : 

— Aş vrea să-l văd pe iubitul meutată și pe cele două surori. 

Și monstrul se-ntristă cînd auzi asta, dar spuse : 

— Poţi să pleci dacă promiţi că te vei întoarce peste o lună. 

— O, desigur, zise Frumușica. Mi-ar părea rău să nu te 
mai revăd, dragul și bunul meu monstru; tu care ești atît de 
bun cu mine și care mă faci atît de fericită. 

Așa că Frumușica merse acasă. Dar surorile, auzind de no- 
rocul ce dăduse peste ea și văzînd frumoasele daruri aduse de 
mezină  roase de invidie, încercară s-o convingă să stea mai 
mult decît o învoise monstrul.  Și-ntr-adevăr, îi dădeau atîtea 
semne de dragoste, iar negustorul era atît de trist cînd ea 
pomenea de plecare, încît Frumușica nu găsi suficientă tărie 
în suflet ca să plece. Și totuși nu era fericită. 

Trecuse o săptămînă întreagă peste termenul stabilit cînd, 
într-o noapte, ea visă că sărmanul monstru era pe moarte. A- 
ceasta o întristă atît de mult încît dimineaţa următoare se 
sculă devreme și, luîndu-și rămas bun de la tatăl și de la su- 
rorile sale, se-ntoarse la palat. 

Cînd ajunse acolo, căută monstrul peste tot și în cele din 
urmă îl găsi, zăcînd bolnav pe o canapea, gata-gata să moară. 
Alergă la el și-l cuprinse de după gît. 

O, dragul, iubitul meu monstru, zise ea, te rog fă-te 
bine! lată, m-am întors și nu voi mai pleca niciodată. 

— Mă iubeşti Frumușico? întrebă monstrul. 

— Da, zise Frumușica, sigur că da. 

— Şi vrei să te căsătorești cu mine? 

— Da, zise Frumușica, vreau! 

In timp ce vorbea Frumușica, se auzi un zgomot ca de 
tunet, zidurile castelului se cutremurară, iar monstrul căzu pe 
spate gata parcă să-și dea sufletul. Apoi, totul se potoli și se 

auzi o muzică atît de dulce și suavă încît Frumușica își ascun- 
se fața în mîini și lacrimi începură să-i curgă pe obraji. Dar 
cînd își ridică privirea, monstrul dispăruse. Îi luase locul un 
tînăr și chipeș prinţ. Frumușica nu fu în stare să scoată o 
vorbă, atît era de surprinsă. 

— Nu mă cunoşti, Frumușica mea dragă? întrebă prinţul. 
Sînt chiar monstrul tău cel drag și bun. Te rog să nu mă iubești 
mai puţin acum cînd nu mai sînt așa de urît ca înainte. O zînă 
haină m-a transformat în fiară și mi-a spus că voi rămîne așa 
pînă cînd o femeie mă va iubi destul de mult ca să accepte să-mi 
fie soţie în ciuda faptului că sînt un monstru hidos. Tu ai destră- 
mat vraja, Frumușica mea, și-acum sînt prinţ din nou. 

Puteţi fi siguri că pe Frumușica n-a deranjat-o cîtuși de 
puţin schimbarea și în curînd ea s-a căsătorit cu prinţul. Ta- 
tăl ei veni la nuntă, dar cele două fiice ale sale erau bolnave de 
invidie pe norocul Frumușicii și n-au fost de față. După un timp 
și cele două surori mai mari s-au căsătorit și atunci bătrînul tată 
a venit să locuiască cu prinţul și Frumușica. Cît era ziua de lungă 
își ţinea nepoţii pe genunchi și le spunea povești frumoase. Și 
cît timp au trăit au fost foarte fericiţi, buni și iubitori. 

n timpul domniei regelui Arthur, în ţinutul Cornwall, 

la capătul ţării Angliei, trăia un fermier bogat care 

avea un singur fiu, Jack. Era sprinten, plin de viaţă, 

şi înzestrat şi cu o minte ascuţită; așa că orice 

îl depășea prin forţă și putere rezolva prin dibăcie 
şi ingeniozitate. Nu s-a auzit de vreo persoană care să-l poată 
dovedi și nu de puţine ori, prin replica tăioasă și promptă, îi punea 
în încurcătură chiar și pe cei mai învăţaţi decît el. În acele zile, 
Muntele din Cornwall era stăpînit de un monstru uriaș, înalt de 
optsprezece picioare* şi gros de vreo trei iarzi*, cu o înfățișare fio- 
roasă şi cruntă, spaima tuturor orașelor și satelor de prin împre- 
jurimi. Locuia într-o peșteră în creierul Muntelui și nu suporta 
ca cineva să trăiască pe aproape de el. Hrana sa se alcătuia din 
vitele sătenilor, care deseori deveneau prada lui, căci ori de cîte 
ori dorea de mîncare dădea iama prin pămînturile lor. La apro- 
pierea sa, bieţii oameni își părăseau locuinţele, în timp ce el le 
înhăţa vitele, cărînd în spinare, ca pe un fulg, cîteva perechi de 
boi; cît despre oile și porcii lor, îi lega în jurul mijlocului ca 
pe un chimir. Şi făcea asta de mai mulţi ani, aşa că tot ţinutul 
Cornwall era sărăcit de prădăciunile sale. 

Într-o zi, s-a întîmplat ca Jack să fie de faţă la primărie 
cînd mai marii orașului ţineau sfat cum să se descotorească de 
uriaș și a întrebat şi el ce răsplată va primi acela care îl va nimici. 
I se răspunse că recompensa va fi comoara uriașului, la care 
Jack zise : 

— Atunci eu mă angajez să-l omor! 

Se înarmă cu un corn, o lopată și un tîrnăcop şi se îndreptă 
spre Munte, pe cînd se lăsa o seară întunecoasă de iarnă. Se 

puse pe treabă și pînă dimineața săpă o groapa adîncă de 
douăzeci și două picioare* şi aproape la fel de largă, pe care o 
acoperi cu lemne lungi și cu paie. Apoi, împrăștie pămînt afinat 
deasupra, de nu se mai cunoștea că este o groapă acolo, dedesubt. 
Terminîndu-și treaba, Jack se postă pe partea cealaltă a gropii, 
cît mai departe de sălașul uriașului, şi tocmai cînd se crăpă de 
ziuă își duse cornul la gură și scoase un sunet ca de vînătoare. 
Acest zgomot neașteptat îl trezi pe uriaș care dădu năvală din 
peștera sa, strigînd: 

— Ticălos afurisit ce ești, vii să-mi strici liniștea? Vei plăti 
scump pentru asta. Și tare m-oi mai bucura, zău așa! Te-oi 
înhăţa și te-oi frige întreg pentru micul dejun ! 

Și de-abia rosti aceste cuvinte că se și prăvăli în groapă de 
făcu Muntele să se cutremure din temelii. 

— Ei, uriașule, zise Jack, te-am prins în capcană. laca, 
ai ajuns în groapă și bineînţeles că ţi-oi plăti pentru cuvintele 
tale pline de ameninţare. Ce părere ai, mă mai frigi pentru 
micul dejun? Nu-ţi priește altceva decît bietul Jack? 

Și după ce-l chinui astfel o bună bucată de vreme, Jack 
trase cu tîrnăcopul o lovitură grea în creștetul capului uriașului 
și-l lăsă mort pe loc. 

Împlinind aceasta, Jack umplu groapa cu pămînt și porni 
în căutarea peșterii care, descoperi el, adăpostea și comoara. 
Cînd mai marii orașului auziră aceasta hotărîră ca de acum încolo 
el să fie numit Jack-Spaima Uriașilor şi să-i dăruiască o sabie 
şi o cingătoare înflorată pe care era scris cu litere de aur: 

„Acesta este viteazul și cinstitul flăcău din Cornwall, care 
l-a ucis pe uriașul Cormelian”.... 

Veştile despre victoria lui Jack s-au răspîndit curînd peste 
întreg ţinutul din apusul Angliei așa că, un alt uriaș, Blumden- 
bore, auzind de aceasta, a jurat să se răzbune pe micul erou, 
dacă vreodată i-ar fi fost dat să-i iasă în cale. 

Uriașul Blumdenbore era stăpînul unui castel vrăjit, ascuns 
în mijlocul unui codru singuratic. La vreo patru luni după în- 
tîmplările descrise mai sus, trecînd prin acest codru, în drumul 
său spre Ţara Galilor, și simțindu-se obosit, Jack s-a așezat lîngă 

o fîntînă răcoroasă și a adormit buștean. Pe cînd Jack se bucura 
din plin de odihnă, dădu peste el uriașul care venise după apă. 
Acesta îl recunoscu imediat pe renumitul Jack după rîndurile 
înscrise pe cingătoare. Fără zăbavă, îl luă pe Jack în cîrcă, 
să-l ducă la palatul său fermecat. Dar, pe cînd străbăteau un 
hăţiș des, foșnetul crengilor îl deșteptă pe Jack care fu grozav 
de surprins să descopere că se află în ghiarele uriașului. Groaza 
îl copleși abia cînd, intrînd în castel, văzu curtea presărată cu 
oase omenești și cînd uriașul îi spuse că în curînd propriile-i oase se 
vor adăuga celorlalte. Apoi uriașul l-a încuiat pe sărmanul Jack 
într-o încăpere enormă și l-a lăsat acolo în timp ce el s-a dus 
după un alt uriaș, care locuia în același codru, pentru a se în- 
frupta împreună din trupul lui Jack. 

În lipsa uriașului, ţipete cumplite şi plînsete înfricoșătoare 
îl băgară în sperieţi pe Jack. Cel mai tare l-a speriat o voce 
care striga încontinuu : 

Fă ce poţi de-aici să scapi, 

De nu, în gura uriașului încapi; 
Căci e plecat dup-al său frate, 

Ce-i ucigaș, și te-or preface în bucate. 

Acest zgomot cumplit și vorbele rău prevestitoare aproape 
că l-au zăpăcit pe Jack, care, ducîndu-se la fereastră, zări în 
depărtare pe cei doi uriași îndreptîndu-se spre castel. 

— Acum, își zise Jack, e-n joc viaţa mea. 

Într-un colț al camerei în care se găsea Jack, se aflau niște 
frînghii groase din care el luă două și făcu cîte un laf zdravăn 
la capete și, în timp ce uriașii descuiau poarta de fier a castelului, 
el aruncă frînghiile în jurul capetelor lor. Apoi, trecînd capetele 
libere ale fiînghiei peste o grindă și trăgînd din răsputeri, îi su- 
srumă. Văzînd apoi că se înnegriseră la faţă, slăbi frînghia și se 
apropie de capetele uriașilor; cum aceștia nu se mai puteau 
apăra, îi ucise pe amîndoi. După care luă cheile uriașului și, 
descuind camerele, dădu peste trei frumoase domniţe, legate 
fedeleş cu propriile lor plete, aproape moarte de foame. 

— Frumoase domniţe, zise Jack, l-am înfrînt pe monstru 
şi pe fiara de frate-su și v-am obţinut libertatea. Acestea spuse, 

le dădu cheile şi o porni la drum către Ţara Galilor. Cum nu prea 
avea bani, Jack găsi de cuviinţă s-o ia cît mai iute la picior, 
dar rătăcindu-se, îl apucă noaptea și nu găsi loc de sălaș pînă 
cînd, ajungînd într-o vale îngustă, a dat peste o casă mare. Mînat 
de nevoie, își luă inima în dinţi și bătu în poartă. Mare-i fu mi- 
rarea cînd văzu apropiindu-se un uriaș cu două capete. Totuși 
acesta nu părea atît de fioros ca cei dinaintea lui, doar că era un 
uriaș din Ţara Galilor —și tot ce întreprindea era făcut prin 
răutate tainică, deghizată sub o manifestare de falsă prietenie. 
După ce-i povesti despre situaţia în care se găsește, Jack fu 
condus în camera de dormit unde, într-un ceas tîrziu de noapte, 
o auzi pe gazda sa murmurînd aceste cuvine: 

„Cu tine am știut a împărţi 

Culcuș de-o noapte, dară pînă-n zi 

Măciuca mea te va zdrobi!" 

— Deci așa stau lucrurile, își zise Jack. Ăsta-i unul din 
trucurile tale velşe, dar nădăjduiesc să fiu mai viclean ca tine. 

Apoi, sculîndu-se din pat, așeză un butuc de lemn în locul 
său în pat, iar el se ascunse într-un colț al camerei. La miezul 
nopţii intră uriașul velș care lovi zdravăn cu ciomagul peste 
pat și crezu că-l făcuse zob pe Jack. Dimineaţa următoare, rî- 
zînd pe sub mustață, Jack îi mulţumi din inimă pentru că-l 
adăpostise peste noapte. 

— Cum ai dormit? întrebă uriașul. N-ai simţit nimic deo- 
sebit în timpul nopţii? 

— Nu! răspunse Jack. Doar un şobolan care m-a atins de 
vreo două-trei ori cu coada. 

Cu aceasta, minunîndu-se foarte, uriașul îl însoţi pe Jack 
la micul dejun și-i aduse un castron care conţinea patru galoane* 
de fiertură de grîu.  Neavind chef să lungească prea mult 
povestea cu uriașul, Jack își puse o tașcă mare de piele sub haina 
sa largă, în așa fel, încît să poată turna fiertura în ea fără să fie 
văzut. Apoi, spunîndu-i uriașului că-l va învăţa o șmecherie, 
Jack luă un cuţit și spintecă tașca şi toată fiertura năvăli 
afară. La care uriașul spuse : „Mare scofală ! Și eu pot face asta” 
Monstrul luă cuțitul și, spintecîndu-și burta, căzu mort. 

Acum se întîmplă că tocmai în acele zile, unicul fiu al regelui 
Arthur să-l roage pe tatăl său să-i dea o mare sumă de bani ca să 
poată pleca să-și caute norocul în ținutul din Țara Galilor unde trăia 
o frumoasă domniţă care se afla în stăpînirea a șapte spirite rele. 

Regele făcu tot ce-i stătu în putinţă să-l convingă să re- 
nunţe, dar în zadar. Așa că, în cele din urmă, îi satisfăcu dorinţa 
şi prințul porni la drum cu doi cai, unul încărcat cu bani, celă- 
lalt pentru încălecat. După ce merse cîteva zile, ajunse într-un 
tîrgușor din Ţara Galilor unde văzu o mare adunare de oameni. 
Prinţul întrebă pentru ce se strînseseră acolo și i s-a spus că 
arestaseră un cadavru pentru mai multe sume mari de bani pe 
care mortul le datora cînd era în viaţă. Prinţul răspunse că e 
păcat ca acei creditori să fie atît de nemiloși și le spuse: 

— Mergeţi și îngropaţi mortul și trimiteţi creditorii la 
locuinţa mea și datoriile vor fi achitate. 

Ca urmare, aceștia se prezentară dar într-un număr așa de 
mare că, pînă seara, aproape l-au lăsat lefter. 

Jack-Spaima Uriașilor, care trecea pe acolo, a fost atît de 
impresionat de generozitatea prinţului, încît s-a hotărît să intre 
în slujba acestuia. 

Cum prințul căzu de acord, a doua zi dimineaţa au por- 
nit la drum împreună. Pe cînd ieșeau călare din oraș o bătrînă 
strigă în urma prinţului: 

— Şi mie îmi datora mortul doi bănuţi de vreo șapte ani; 
te rog, plătește-mi și mie bănuţii ca și celorlalţi! 

Vîrîndu-și mîna în buzunar, prințul dădu bătrînei tot ce-i 
rămăsese și după ce au plătit ceea ce au mîncat în acea zi, cu 
bruma de bani ai lui Jack, rămaseră fără o leţcaie. Cînd soarele 
începu să scapete spre asfinţit, fiul regelui zise : 

— Jack, unde ne-am putea adăposti peste noapte așa, fără 
bani, cum sîntem ? 

Jack răspunse : 

— Stăpîne, ne-om descurca noi căci am un văr care lo- 
cuiește la vreo două-trei mile* de aici. Este un uriaș enorm și 
fioros cu trei capete; poate înfrunta și pune pe fugă cinci sute 
de oameni înarmaţi. 

— Aoleu ! se vaită prinţul. Ce ne-om face acolo? Negreșit 
că ne face bucăţi bucățele dintr-o înghiţitură. Şi-apoi, nu-i ajun- 
gem nici măcar pe o măsea. 

— Nu-ţi fă griji din pricina asta, zise Jack. Eu mă voi 
duce înainte şi voi pregăti terenul; așa că mai zăbovește şi aş- 
teaptă pînă mă întorc. 

Apoi Jack alergă în galop și, ajungînd la poarta castelului, 
bătu atît de tare de răsunară dealurile din jur. La care uriașul 
răcni ca un tunet: 

— Cine-i acolo? Și i se răspunse: 

— Nimeni altul decît sărmanul tău văr Jack. 

Uriașul întrebă din nou: 

— Şi ce caută aici sărmanul meu văr, Jack? 

Jack răspunse : 

— Am adus veşti proaste. 

— Rogu-te, zise uriașul, şi ce veşti proaste pot să mă 
atingă? Eu sînt un uriaș cu trei capete şi în afară de asta, tu 
știi că eu mă pot bate cu cinci sute de oameni înarmați şi să-i 
fac să se împrăştie ca pleava-n vînt. 

— Vai, zise Jack, dar fiul regelui se apropie cu o mie de 
oameni înarmaţi ca să te ucidă şi să spulbere tot ce-ai agonisit. 

— O, vere Jack, spuse uriașul, astea chiar că-s veşti proaste. 
Eu o s-o iau la sănătoasa cît ai clipi și mă voi ascunde, iar tu 
vei încuia, vei pune zăvorul și mă vei închide înăuntru şi vei 
păstra cheile pînă ce va pleca prinţul. 

După ce-l puse pe uriaş la adăpost, Jack îşi aduse Stăpînul 
şi se veseliră din toată inima, în timp ce bietul uriaş tremura din 
toate încheieturile într-o bortă sub pămînt. 

Dis-de-dimineaţă, Jack îi făcu rost stăpînului său de o re- 
zervă proaspătă de aur şi arginţi şi-apoi îl sfătui s-o ia cu trei 
mile înaintea sa, distanţă la care prinţul era în afara pericolului 
de a fi adulmecat de uriaş. Apoi, Jack se întoarse şi dădu drumul 
uriașului din ascunzătoare. Acesta îl întrebă ce să-i dea pentru 
că i-a salvat castelul de la distrugere. 

— Ei bine, zise Jack, eu nu doresc nimic ci doar vechi- 
turile alea de la capul patului tău : haina şi tichia, împreună cu 
sabia cea ruginită și papucii. 

La care uriașul zise: 

— Ale tale să fie și, te rog, păstrează-le de dragul meu căci 
îți vor fi de mare folos. Haina te va face invizibil, tichia este 
atoiștiutoare, sabia retează în două orice lovești cu ea, iar papucii 
te vor purta cu viteza vîntului. Toate aceste lucruri îți pot fi de 
folos așa că ţi le dau din toată inima. 

Luîndu-le, Jack îi mulţumi și apoi, după ce-și ajunse stă- 
pînul din urmă, sosiră în curînd la casa domniţei pe care o căuta 
prinţul. Aflînd că prinţul a venit în peţit, ea îi pregăti un ospăț 
pe cinste. După ce masa a luat sfîrșit, ea l-a șters la gură cu o 
batistă și i-a spus: 

— Trebuie să-mi arăţi această batistă mîine dimineaţă, 
căci altfel îţi vei pierde capul. Cu aceasta își puse batista în sîn. 
Prinţul s-a dus la culcare cu mare tristeţe în suflet dar tichia 
atoiștiutoare a lui Jack îl sfătui cum să facă să obţină batista. 
La miezul nopţii, domniţa chemă spiritul cel rău ca s-o ducă în 
împărăţia întunericului. Dar Jack își puse haina cea vrăjită și 
papucii fermecaţi și ajunse acolo odată cu ea. Cînd intră în pa- 
latul bătrînului cel rău, ea-i dădu batista bătrînului, care o puse 
desfăcută pe un raft, de unde Jack o luă și o duse stăpînului 
său. A doua zi, acesta o arătă domnitei și astfel îi fu cruţată viata. 
În aceeași zi, ea-l întîmpină pe prinţ, spunîndu-i că a doua zi 
dimineaţa el urma să-i arate buzele pe care ea le sărutase cu o 
noapte în urmă sau își va pierde capul. 

— Ah, îi răspunse el, dacă le vei săruta numai pe ale mele, 
ţi le voi arăta cu ușurință. 

— Asta nu se va întîmpla în nici un caz, spuse ea, iar dacă 
n-o vei face, te-așteaptă moartea. 

La miezul nopţii, domniţa plecă, la fel ca în noaptea de mai 
înainte, și-l mustră furioasă pe bătrînelul împodobit cu coroane 
că lăsase să-i fie luată batista. 

— Dar acum, zise ea, voi juca mai tare cu fiul regelui 
căci te voi săruta pe tine și el va trebui să-mi arate buzele tale. 
Ceea ce și făcu și Jack, care se afla prin preajmă, tăie capul 
diavolului, îl ascunse sub mantia invizibilă și-l aduse stăpînului 
său care, a doua zi, trăgîndu-l de coarne, îl prezentă domniţei. 

Astfel, vraja se destrămă și spiritul cel rău o părăsi şi domniţa 
apăru în toată frumuseţea ei. A doua zi dimineaţa, ei se căsă- 
toriră și, curînd după aceea, s-au dus la curtea regelui Arthur. 
Acolo, datorită numeroaselor sale fapte de vitejie, Jack a fost 
ales cavaler al Mesei Rotunde. 

Acum, că dobîndise victorii în tot ce a întreprins, Jack 
s-a hotărît să nu stea degeaba ci să se pună în slujba regelui și 
a ţării sale. Așa că stărui pe lîngă regele Arthur să-i dea un cal 
și bani ca să poată călători în căutare de ciudate și noi aventuri. 

— Căci, spuse el, sînt încă mulţi uriași care mai trăiesc 
în locurile cele îndepărtate şi sînt un pericol de nedescris pentru 
supușii tăi. De aceea, dacă m-aţi sprijini, nu mă îndoiesc că în 
scurt timp îi voi nimici fără urmă şi astfel voi scăpa tot ţinutul 
de acești uriași și monștri ai naturii. Cînd regele află această 
nobilă dorinţă, îi dădu lui Jack cele necesare și acesta porni la 
treburile sale, luînd cu el tichia atotștiutoare, sabia cea tă- 
ioasă, papucii fermecaţi și haina invizibilă pentru a face și mai 
bine față periculoaselor încercări. 

Jack trecu peste dealuri întinse și munţi minunaţi și, în 
cea de a treia zi, ajunse la un codru uriaș, în care, de cum intră 
auzi niște ţipete și urlete înfricoșătoare. Căutînd în jur, văzu 
îngrozit un uriaș enorm trăgînd de păr o frumoasă domniţă 
şi un cavaler, cu atîta ușurință, de parcă ar fi fost o pereche de 
mănuși. La vederea acestei scene, Jack vărsă lacrimi de milă. Apoi 
coborînd de pe cal, își puse haina invizibilă și avîntîndu-se în luptă 
cu sabia cea tăioasă, cu o lovitură, reteză de sub genunchi amîndouă 
picioarele uriașului. Căzătura acestuia zgudui copacii. La aceasta, 
recunoscătorul cavaler, după ce-i adresă mulţumiri din inimă, 
îl invită acasă să-și refacă puterile, după o încleștare atît de crîn- 
cenă, și să primească o bogată recompensă pentru faptele sale 
bune. Dar Jack se legă să nu guste pic de odihnă pînă ce nu va 
găsi cotlonul uriașului. Auzind aceasta, cavalerul se întristă 
și-i spuse : 

— Nobilul meu străin, e prea mult să riști și a doua oară. 
Acest monstru trăiește într-o ascunzătoare sub muntele de colo 
împreună cu un frate mai fioros și mai aprig decît el. De aceea, da- 

că vei merge într-acolo și vei pieri în această încercare, ne-ai 
frînge inimile, mie și doamnei mele. Însoţește-ne și renunţă. 

— Nu, spuse Jack, de-ar fi şi douăzeci de uriași, tot nu 
vor scăpa de mîna mea. Dar după ce îmi voi fi făcut datoria, 
mă voi întoarce la voi să vă prezint omagiile mele. 

Să fi tot călărit Jack o milă și jumătate cînd peștera po- 
menită de cavaler ieși la vedere. Lîngă intrare, Jack văzu uria- 
şul stînd pe un butuc de lemn, avînd alături ciomagul bătut 
cu ţinte de fier. După cîte se părea, aștepta sosirea fratelui său 
cu cumplita pradă. Ochii săi erau holbaţi de parcă aruncau 
foc, înfățișarea îi era sălbatică și hidoasă iar obrajii semănau 
cu o pereche de hălci de slănină, în timp ce perii din barbă 
erau ca niște ghimpi de sîrmă, iar smocurile de păr ce atîrnau 
pe umerii săi vînjoși arătau ca niște șerpi încolăciţi sau năpîrci 
înfuriate. 

Jack cobori din șa, își puse haina invizibilă, se apropie de 
uriaș și-i spuse încet: 

— O ! Aici erai? Nu va trece mult și te-oi înșfăca de barbă, 

În tot acest timp, uriașul nu-l putea zări, așa că Jack veni 
pînă lîngă uriaș și-i trase cu sabia o lovitură în cap dar, greșind 
ţinta, îi reteză doar nasul. La aceasta uriașul trase un urlet ce 
semăna cu un bubuit de tun și-ncepu să-mpartă lovituri în dreapta 
și-n stînga ameţit ca o curcă beată. lar Jack, alergînd pe la spa- 
tele său, vîrî sabia pînă la mîner în spinarea uriașului și acesta 
căzu jos lat. După aceasta, Jack îi reteză capul. Cele două capete 
fură trimise regelui Arthur, printr-un căruțaș angajat special 
în acest scop. 

Jack se hotărî să intre în peștera uriașului în căutarea co- 
morii acestuia și străbătînd multe cotloane și cărări cotite ajunse, 
în cele din urmă, într-o încăpere mare podită cu gresie. La ca- 
pătul de sus, se afla un cazan iar pe partea dreaptă o masă la care 
își luau prînzul uriașii. Ajunse apoi la o fereastră cu zăbrele, 
prin care privi și văzu o mare mulțime de captivi nenorociţi care, 
cînd îl zăriră, prinseră a striga: 

— Vai, vai, tinere, ai venit să ni te alături în acest bîrlog 
nenorocit ? 

— Da' de unde ! zise Jack. Mai bine spune-ţi-mi, rogu-vă, 
de ce sînteţi ţinuţi captivi ? 

— Sîntem ţinuţi aici, spuse unul dintre ei, pînă cînd uriașii 
au chef să se ospăteze și-apoi cel mai gras dintre noi este sacri- 
ficat. Și nu de puţine ori s-au înfruptat ei din oameni uciși! 

— Așa va să zică ! spuse Jack și, pe dată, descuie poarta 
și le dădu drumul și cu toţii se bucurară nespus de mult că se 
vedeau din nou în libertate. 

Apoi, după ce scotoci prin cuferele uriașului, Jack le îm- 
părți în mod egal aurul și arginţii. 

În ziua următoare, cam pe la răsăritul soarelui, după ce ii 
văzu pe cei eliberaţi porniţi spre casele lor, Jack încălecă spre a-și 
continua drumul și, folosindu-se de îndrumările primite de la 
cavaler, ajunse la casa acestuia cam pe la prînz. Aici fu primit 
cu toată dragostea și recunoștinţa de către cavaler și a sa doamnă, 
care, în semn de aleasă preţuire, pregăti un ospăț ce ţinu trei 
zile în şir, la el participînd toată nobilimea de prin împrejurimi. 

Distinsul cavaler fu de asemenea foarte bucuros să-i ofere 
lui Jack un frumos inel pe care era gravată o scenă reprezentînd 
uriașul tîrînd pe nefericitul cavaler și doamna sa cu următoarea 
inscripţie : 

„Triști sîntem, cum vedeţi, în al nostru necaz, 
Sub a uriașului cruntă stăpînire; 

Vieţile și a noastră izbăvire 

Le-am dobîndit din mîna lui Jack cel viteaz." 

Numai că, în toiul acestei veselii, un mesager aduse trista 
veste că un anume Thunderbill, un uriaș cu două capete, auzind 
de moartea celor două rude ale sale, venea din văile nordice să 
se răzbune pe Jack. Acum se afla cam la o milă depărtare de 
reşedinţa cavalerului și oamenii fugeau ca vîntul din calea lui. 
Dar Jack nu se sperie și spuse: 

— Să vină numai! Am eu ac de cojocul lui! Dumnea- 
voastră, doamnelor și domnilor, vă rog să intrați degrabă în 
grădină și veţi fi martorii morţii și nimicirii uriașului Thunderbill ! 

Reședința cavalerului era situată în mijlocul unei mici 
insule, înconjurată, de un șanț cu apă adînc de treizeci de picioare“ 

și lat de douăzeci, peste care se înălța un pod care se putea ridica 
la vreme de primejdie. Prin urmare, Jack îndrumă bărbaţii să 
taie podul, de ambele părţi, pînă aproape de mijloc ; apoi, el își 
puse haina invizibilă şi înainta spre uriaș cu sabia sa cea ascu- 
țită. Cu toate că uriașul nu-l putea vedea pe Jack, îi adulmecă 
apropierea şi strigă așa : 

„Fee, fi, fo, fum! 

Simt sînge de englez pe drum! 

De-i mort, de-i viu, l-oi măcina: 

Din oase crește pîinea mea !" 

— Ce-mi aud urechile?! zise Jack; Asta înseamnă că ești 
într-adevăr un morar monstruos. La care uriașul urlă din nou: 

— Tu ești ticălosul care i-a ucis pe-ai mei ? Atunci te-oi 
sfișia între dinţi, ţi-oi suge sîngele și ţi-oi face praf oasele. 

— Numai să mă prinzi! zise Jack și, scoţîndu-și haina 
invizibilă —pentru ca uriașul să-l vadă— își puse papucii cei 
iuți și se feri din calea uriașului care se ţinea după el de parcă 
era un castel ambulant, așa încît, la fiecare pas, pămîntul părea 
că se scutură din temelie. Jack îl angajă într-un ocol lung, astfel 
ca doamnele și domnii să poată vedea spectacolul. Și, în final, 
pentru a pune capăt acestei povești, alergă ușurel peste pod, iar 
uriașul, în plină viteză, îl urmări cu ciomagul în mînă. Cînd 
ajunse la mijlocul podului, greutatea mare a uriașului îl rupse, 
și acesta se prăvăli plonjîind cu capul în apă, unde se răsucea 
şi se tăvălea ca o balenă. Stînd lîngă șanț, Jack își bătea joc de 
el tot timpul. Și cu toate că uriașul făcea spume la gură de ciudă 
cînd îl auzea și se repezea încolo și încoace în șanț, nu reuși să iasă 
afară să-și ia revanșa. În cele din urmă, Jack luă o funie de că- 
ruţă, o trecu în jurul celor două capete ale uriașului, îl trase 
la mal cu o pereche de cai, îi reteză ambele capete cu sabia 
cea ascuţită și le trimise regelui Arthur. 

După ce petrecu o vreme în veselie și bună dispoziţie, Jack 

îşi luă rămas bun de la cavaleri și doamne și porni în căutarea 
unor noi aventuri. 
Şi trecu el prin mulți codri, pînă cînd, în cele din urmă, ajun- 


se la poalele unui munte înalt. Aici, noaptea tîrziu, dădu peste 

o casă singuratică și bătu la ușa care-i fu deschisă de un om bă- 
trîn, cu părul alb ca neaua. 

— Tătucă, zise Jack, poţi oferi adăpost unui drumeţ care 
s-a rătăcit şi pe care l-a prins noaptea pe drum ? 

— Da ! răspunse bătrînul. Eşti binevenit în sărăcăcioasa 
mea colibă. După care Jack intră și cînd se așezară, bătrînul 
începu să-i povestească: 

— Fiule, am ghicit pe dată că tu ești marele învingător 
al uriașilor. Uite, fiul meu, în vîrful acestui munte se află un 
castel vrăjit, stăpînit de un uriaș pe nume Galligantua care, 
cu ajutorul unui mare vrăjitor, ademenește mulţi cavaleri și 
domniţe în castel unde, prin magie, îi transformă în tot felul 
de vietăţi. Dar mai presus de orice deplîng nenorocirea unei 
fiice de duce pe care au răpit-o din grădina tatălui ei și au pur- 
tat-o prin aer cu o trăsură în flăcări trasă de dragoni fioroși, 
apoi au închis-o în castel și au transformat-o într-o căprioară 
albă. Și în ciuda faptului că o mulţime de cavaleri au încercat 
să destrame vraja și s-o elibereze, încă nici unul n-a reușit s-o 
facă din cauza a doi grifoni fioroși care se află la poarta caste- 
lului și care nimicesc pe toţi cei care se apropie. Dar tu, fiul meu, 
ai haina invizibilă şi poţi trece pe lîngă ei fără a fi văzut pînă la 
porţile castelului unde vei găsi înscris, cu litere mari, pe ce 
cale poate fi destrămată vraja. 

După ce bătrînul tăcu, Jack îi strînse mîna și îi promise 
că a doua zi dimineaţă își va risca viaţa ca s-o elibereze pe domniţă. 

Dimineaţa, Jack se sculă, își puse haina invizibilă, tichia 
și papucii și se pregăti pentru această încercare. Îndată ce ajunse 
în vârful muntelui, descoperi cu ușurință pe cei doi grifoni fioroși, 
dar trecu pe lîngă ei fără teamă din cauza hainei invizibile. 
După ce ajunse în spatele lor, pe porţile castelului găsi o trom- 
petă de aur atîrnată de un lanţ de argint sub care erau gravate 
următoarele rînduri: 

„Din astă trîmbiţă acel ce va sufla 
Curînd pe uriaș va răsturna 

Și neagra vrajă se va destrăma; 
Cu toţii fericirea vor afla”. 

De-abia citi acestea că Jack și suflă din trîmbiţă: caste- 
lul se cutremură din temelii, iar uriașul și vrăjitorul își pier- 
dură capul cu totul; își mușcau degetele și-și smulgeau părul 
din cap, știind că domnia lor haină luase sfîrșit. Apoi, cînd uri- 
așul încercă să-și ridice ciomagul, Jack, dintr-o singură lovitură, 
îi reteză capul; vrăjitorul, ridicîndu-se în aer, fu purtat aiurea 
de un vîrtej. Astfel s-a destrămat vraja și toţi cavalerii și domni- 
tele care fuseseră de atîta timp transformați în păsări și animale 
şi-au luat înfățișarea lor adevărată, iar castelul a dispărut 
într-un nor de fum. Acestea fiind înfăptuite, capul lui Galligantua 
a fost trimis, asemeni celorlalte, la curtea regelui Arthur unde, 
chiar a doua zi, a venit și Jack însoţit de cavalerii și domniţele 
care au fost salvate cu atîta vitejie. Și, ca răsplată, pentru bunele 
sale servicii, regele a pus o vorbă bună pe lîngă amintitul duce 
să-și căsătorească fiica cu cinstitul Jack. Așa că ei s-au căsătorit 
şi întregul regat s-a bucurat grozav la această nuntă. Mai mult, 
regele i-a dăruit lui Jack un minunat palat înconjurat de pă- 
mînturi roditoare iar el și doamna sa au trăit in mare bucurie 
și fericire pînă la sfîrșitul zilelor. 

a e vremea cînd în Englitera domnea vestitul rege Edward 
[ al III-lea, trăia într-un sătuc un sărman băiețel orfan 
pe nume Dick Whittington. Văzînd că băieţelul n-are 
părinți, muriseră atît de demult încît el nu-şi mai aducea 
deloc aminte de ei, sătenii îi ofereau mîncare, haine și 
multă bunătate. Dar, vedeți dumneavoastră, sătenii erau și ei 
atît de săraci încît nu puteau să-i ofere decît coji de cartofi și-, 
din cînd în cînd, cîte o coajă de pîine tare. Cît despre îmbrăcă- 
minte, hainele pe care i le ofereau nu erau decît niște zdrențe. 
În ciuda sărăciei lui, Dick Whinttigton era un băiețel foc de 
isteț. Cea mai mare plăcere a lui era să asculte ce povesteau oa- 
menii mari, duminica sau în ceasurile lor de răgaz. O dată pe săp- 
tămînă îl puteai vedea sprijinit de stîlpul berăriei satului, ascul- 
tîndu-i pe cei ce se opreau să se răcorească cu o bere în drumul 
lor spre casă de la tîrgul din oraşul învecinat. Cînd uşa bărbie- 
rului era deschisă, Dick asculta noutățile pe care şi le împăr- 
tăşeau clienții. 
Astfel, Dick a auzit multe lucruri ciudate despre un mare 
oraș numit Londra, pentru că neștiutorii săteni credeau, pe vre- 
mea aceea, că locuitorii Londrei sînt numai nobili domni și nobile 


domniţe și că ziua întreagă se auzeau în oraș numai cîntece și 

muzică şi mai ales că turnurile și străzile erau acoperite cu aur. 
Aşa se născu în sufletul lui Dick dorinţa de a ajunge cu orice 
preţ la Londra. 

Într-o zi, pe uliţa satului s-a auzit clinchetul de clo- 
poţei de la cei opt cai ai unei căruţe uriașe, plină cu fìn, care toc- 
mai trăgea la han. Căruţașul s-a dat jos să se răcorească și să 
se odihnească și Dick, văzîndu-l cît e de prietenos, a intrat în 
vorbă cu el. 

— Unde mergeţi ? a întrebat Dick. 

— Cum unde, la Londra, desigur, a răspuns căruţașul. 

— Trebuie să fie un loc tare minunat, spuse băiatul. Ce 
n-aş da să pot merge și eu acolo! 

De îndată ce căruţașul a aflat că Dick nu are nici mamă nici 
tată şi văzîndu-l cît e de zdrenţăros şi după ce a vorbit cu bunii 
săteni care-l adăposteau, și-a zis că mai rău nu-i poate fi, așa 
că a promis că va avea grijă de el cît va sta la Londra și că-l va 
aduce înapoi cînd va trece din nou prin sat. Auzind aceasta Dick 
și-a adunat puţinele lucruri pe care le avea într-o bocceluță 
și s-a urcat lîngă căruţaș. 

Cînd au ajuns la Londra, Dick s-a uitat în jurul lui și a vă- 
zut case mari, biserici înalte, dar el era nerăbdător să vadă stră- 
zile pavate cu aur. Văzuse în sat două sau trei coroane și știa 
cît de mult valora aurul așa că s-a gîndit că nu avea altceva de 
făcut decît să se aplece să ia cîteva bucăţi de pavaj ca să tră- 
iască fericit tot restul vieţii cu mîncare bună, haine ca lumea 
şi poate chiar într-o căsuţă care să fie a lui. Pe lîngă aceasta, voia 
să răsplătească și pe sătenii care fuseseră mărinimoși cu el. 

Căruţa a tras la un han din oraș și în timp ce căruţașul s-a 
dus înăuntru, Dick a sărit din căruţă și a început să se uite în 
jur. Era sigur că străzile de aur se aflau undeva după primul 
colț. Dar nu erau, așa că el a cercetat mai departe, și mai departe 
și ca să nu lungim vorba vă pot spune că s-a rătăcit și n-a mai găsit 
drumul înapoi la căruţă. A venit seara și sărmanul Dick era atît 
de obosit, încît s-a strecurat într-un gang și s-a pitit pe niște 
trepte și a plîns pînă a adormit. 

În dimineața următoare, a început să cutreiere străzile în 
căutarea minunilor despre care auzise. Dar nu văzu altceva decît 
niște case de cărămidă și oameni sărmani în drum spre muncă. 
Deodată, a început să simtă că-i este foame și s-a apucat să cer- 
șească un bănuț de la trecători. Dar nu prea mulţi s-au obosit 
să-i dea. Mai degrabă se alegea cu vorbe umilitoare. 

În sfîrșit, un om de treabă l-a văzut cîte de flămînd și 
l-a întrebat: 

— De ce nu muncești băiete ? 

— Aş face-o, dar nu știu unde să capăt de lucru, a răspuns 
Dick. 

— Dacă vrei să muncești, vino cu mine, a spus omul, 
şi l-a dus cu el la marginea orașului pe o fîneaţă. Dick a strîns 
fînul şi, drept răsplată, a primit de mîncare, de băut şi o grămadă 
de paie într-un șopron în care să-și petreacă noaptea. Munca 
era grea, dar băiatul era iute la treabă și era fericit că mănîncă 
bine și are unde dormi. Dar treaba la fin s-a terminat și fermierul 
n-a mai avut ce să-i dea de făcut. Așa că Dick s-a întors pe stră- 
zile marelui oraș în căutare de lucru. Nimeni nu-l angaja, darămite 
să-i mai dea o bucată de pîine ca să nu moară de foame. Frînt 
de oboseală și leșinat de foame, s-a prăbușit pe scările unei case. 


Erau scările de la casa unui bogat negustor, domnul Fitz- 
warren, care se îmbogăţise făcînd negoţ cu tot felul de ţări în- 
depărtate. Cînd bucătăreasa domnului Fitzwarren a deschis ușa 
și l-a zărit pe Dick în zdrenţe, încolăcit pe trepte, l-a trezit cu 
o lovitură de mătură pentru că era o femeie crudă și arțăgoasă 
şi nu putea să suporte să vadă vagabonzi rufoși și murdari. 

— Cară-te pramatie leneșă, strigă ea. Ce cauţi aici pe pra- 
sul casei unui domn respectabil aș vrea să ştiu ? Cauţi vreo ocazie 
să şterpelești ceva ? Dacă nu te cari imediat o să vedem noi 
dacă-ţi place o baie cu apa de la spălat vasele. Am aici niște apă 
fierbinte care sînt sigură că o să te facă să te ridici de acolo. 

Sărmanul Dick nu avea putere să răspundă, dar s-a stră- 
duit să se ridice cu greu în picioare, doar ca să cadă din nou 
pe trotuar, pentru că era aproape mort de foame. Tocmai în acel 
moment, domnul Fitzwarren în persoană se întorcea acasă. Era 


122 


un om blînd și tare s-a mai necăjit cînd a văzut un băiat atît 
de nenorocit pe scările casei lui. 


— De ce stai întins aici, băiete ? Pari destul de mare ca 
să te apuci de muncă. Mi-e teamă însă că ești leneș. 


— Nu, domnule, nu, îi răspunse Dick, nu sînt leneș. Aș 
munci din toată inima, dar nu cunosc pe nimeni care să mă an- 
gajeze şi cred că sînt bolnav, că de mult n-am mai mîncat nimic. 


— Bietul de tine, scoală-te să vedem ce te doare. 


Dick a încercat să se ridice, dar a trebuit să se întindă 
din nou pe jos, fiind prea slăbit ca să stea în picioare. Nu mîn- 
case de trei zile. Domnul Fitzwarren i-a ordonat bucătăresei 
să-l ia în casă, să-l hrănească bine, să-i dea niște haine curate și 
să-l folosească la treburile mai grele din bucătărie și la spălatul 
vaselor. Bucătăresei nu prea i-a convenit pentru că nu-l putuse 
suferi pe Dick de la bun început, dar trebui să asculte ordinele 
stăpînului. 


Dick ar fi fost fericit în această casă de oameni de treabă, 
dacă n-ar fi fost scorpia de bucătăreasă care nu pierdea ocazia 
de a-l chinui, scăpînd, ca din întîmplare, apă fierbinte și unsu- 
roasă pe picioarele băiatului și dîndu-i să facă treburile cele mai 
neplăcute. Îi căuta nod în papură şi-l chelfănea de dimineaţă 
pînă seara și, pe lîngă asta, îi și mai plăcea să-l frigă cu untură 
fierbinte. Cînd nu-l opărea, îl bătea în cap și pe spate cu mătura 
sau cu orice se întîmpla să-i cadă în mînă. Dar Alice, fata domnului 
Fitzwarren, a aflat cum se poartă bucătăreasa cu băiatul și i-a 
spus că dacă continuă să fie rea cu Dick va vorbi cu tatăl ei 
să o dea afară. După aceasta, bucătăreasa s-a mulțumit să-i 
adreseze lui Dick vorbe urîte și dispreţuitoare, cînd nu era ni- 
meni în jur. 


Dar Dick mai avea o greutate de învins. Patul lui se afla 
într-o mansardă goală și friguroasă în care erau nenumărate 
găuri în dușumea și pereţi, astfel că, în fiecare noapte, era chi- 
nuit de șobolani și șoareci. ÎI trezeau din somn, se urcau pe pat 
și îl apucau de degete, dacă reușeau să se bage sub pătură. În- 
tr-o zi, un domn i-a oferit lui Dick un bănuţ pentru că-i lus- 

truise ghetele. Dick s-a gîndit să cumpere o pisică. Cum mergea 
el așa pe stradă, a zărit o fetiță ducînd în braţe o pisică neagră. 

— Cît ceri pe pisică ? a întrebat el. 

— Nu vreau s-o vînd, răspunse fata. E tare bună la prins 
șoareci. 

— Te rog să mi-o vinzi! Am mare nevoie de-o pisică bună 
care să prindă șoareci. 

— Cît îmi dai pe ea ? a întrebat fată. 

— N-am decît un singur bănuţ, a spus Dick, dar ţi-l dau 
bucuros dacă mi-o vinzi. 

Fetei i-a fost milă de Dick și, deși nu voia s-o vîndă pe Pussy, 
i-a dat-o în schimbul unui bănuţ. Dick a ascuns pisica la man- 
sardă și totdeauna avea grijă să-i ducă o parte din mâncarea lui. 
În curînd, pisica a alungat toţi şoarecii și șobolanii și Dick nu a 
mai avut necazuri cu ei, putînd să doarmă neîntors în fiecare 
noapte. Dick și pisica ţineau foarte mult unul la altul și cînd 
pisica nu pîndea găurile șoarecilor din dușumea, stătea la taifas 
cu Dick, torcînd la marginea patului și ţinîndu-i de cald stăpînului. 

Nu mult după aceasta, negustorul a pregătit o corabie ca 
să plece cu negoţul. Domnul Fitzwarren și-a chemat toţi ser- 
vitorii și le-a spus că trimite un nou transport pe mare și că 
le oferă la fiecare șansa să cîştige ceva. Corabia naviga încărcată 
cu tot felul de mărfuri spre o ţară îndepărtată, urmînd ca acestea 
să fie schimbate pe tot felul de lucruri preţioase. Toţi servito- 
rii puteau trimite ceva cu ajutorul vaporului, urmînd ca profi- 
turile să fie împărţite la întoarcere. Unii au contribuit cu bi- 
juterii şi tot felul de fleacuri, rochii sau cu ce economisiseră din 
lefurile lor. Numai Dick nu a apărut în faţa stăpînului pentru 
că el nu avea nimic de trimis. Observînd că el nu era acolo, Alice 
l-a chemat și l-a întrebat dacă nu ar vrea și el să trimită ceva cu 
această corabie. Dick i-a spus că nu are nimic de trimis, dar 
Alice s-a oferit să-i dea niște bani. Tatăl ei însă i-a spus că fiecare 
servitor trebuie să trimită ceva care să-i aparţină și nu ceva 
oferit de o altă persoană. 

Cînd sărmanul Dick a auzit asta, a spus că nu are nimic în afară 
de o pisică pe care a cumpărat-o cu un bănuţ de la o fetiţă. 

— Du-te și adu pisica atunci, băiete, spuse domnul Fitz- 
warren, şi las-o să plece cu vaporul. 

— O voi trimite pe Pussy dacă credeţi că va fi de vreun 
folos. 

— Sigur că va fi, strigă bucuroasă Alice. Va alunga șoa- 
recii și șobolanii de pe corabie. 

Dick s-a urcat la mansardă, a adus sărmana pisicuţă și, 
cu lacrimi în ochi, a dat-o căpitanului. Toată lumea a rîs de 
marfa lui Dick. 

Așa s-a despărţit Dick de pisică care a doua zi a fost dusă 
pe corabie. Fiind vreme prielnică, corabia a și pornit spre ţări 
îndepărtate. 

Tare l-a mai necăjit pe Dick pierderea pisicii căci reapăru- 
seră șoarecii și șobolanii și nu putea închide ochii cît era noaptea 
de lungă; așa că de multe ori întîrzia la treabă dimineaţa. Între 
timp, protectoarea lui, domnișoara Alice, a plecat pentru o vreme 
la ţară și răutăcioasa de bucătăreasă a început să-l chinuiască 
din nou pe sărmanul Dick. Nu numai că-i căuta nod în papură 
toată ziua, dar își și bătea joc de el că face comerţ cu pisica. 

— Auzi prostie, să trimiţi într-o călătorie așa o creatură. 
Cît crezi că o să capeţi pe pisică ? Doar atît cît să cumperi un 
băț cu care să te bat. 

În cele din urmă, Dick ajunse la capătul răbdărilor. Își 
pierduse pisica, prietena și protectoarea lui nu mai era acolo și 
bucătăreasa era afurisită cum nu se mai poate. Așa că și-a îm- 
pachetat nimicurile pe care le adunase într-o basma și într-o 
dimineaţă, de îndată ce s-a crăpat de ziuă, și-a luat lumea în cap. 
În curînd, a ajuns pînă la Highgate unde s-a așezat pe marginea 
drumului, întrebîndu-se în ce direcţie s-o apuce. Toate drumurile 
erau la fel pentru el și nu se putea hotărî. Și apoi, deodată, în 
liniștea deplină a dimineţii, a auzit bătînd clopote îndepărtate. 
Erau clopotele bisericii Bow din Cheapside și, ascultîndu-le, lui 
Dick i se păru că lui i se adresează, spunîndu-i: 

„Dick Whittington vino-napoi, 'napoi 
Primar al Londrei te vrem noi". 
Și clopotele păreau să repete, așa, la nesfîrșit, același lucru : 

— Primar al Londrei ! a repetat Dick pentru sine. Cum să 
nu, Sînt sigur că aș răbda orice numai ca atunci cînd voi fi cu 
adevărat bărbat să ajung primar al Londrei și să merg într-o 
caleașcă aurită. Bine, mă voi întoarce și n-am să mă mai gîn- 
desc la chelfăneala pe care o primesc de la bucătăreasă, dacă 
sînt făcut să ajung primar al Londrei. 

Și așa, însoţit de sunetul clopotelor, Dick s-a întors la casa 
stăpînului. A fost destul de norocos că nu l-a văzut nimeni in- 
trînd în casă și s-a apucat de treabă cu mult înainte ca bucătă- 
reasa să coboare în bucătărie să pregătească micul dejun. 

Între timp, pisica lui Dick era cît se poate de folositoare pe 
Unicorn, corabia domnului Fitzwarren. Călătoria era lungă și 
mulţi șobolani și șoareci se mai foiau printre mărfuri. Pussy îi 
urmărea pînă la găurile lor şi vîna cîţi putea. În curînd, căpitanul 
și echipajul și-au dat seama ce pisică harnică și vicleană aveau 
la bord. 

În sfîrșit, au ajuns pe Coasta berberă, acolo unde locu- 
iesc maurii, pe care englezii nu-i mai văzuseră pînă atunci. Va- 
porul a acostat într-un port. 

Era o mare agitaţie printre maurii care veniseră să se uite 
cu curiozitate la marinari, pentru că nu mai văzuseră oameni 
albi de cînd se știau. După ce s-au cunoscut mai bine și au 
văzut cît de alese sînt purtările tuturor și-au arătat dorința să 
cumpere din mărfurile lor. 

Cînd căpitanul a văzut aceasta, a trimis lucruri din cele 
mai alese regelui ţării, care a fost atît de mulțumit încît l-a in- 
vitat pe căpitan la palat. Căpitanul de pe Unicom a fost con- 
dus la palatul regal, trecând printre gărzi de negri înalți și vîn- 
joşi, pînă a ajuns în sala tronului. Regele i-a cerut să aducă și 
alte mărfuri la palat să le vadă și să aleagă ce să cumpere. Apoi, 
căpitanul a fost invitat într-o uriașă sală de ospeţe, unde se 
dădea un banchet în cinstea lui. Regele, regina, căpitanul co- 
răbiei, membrii familiei regale s-au așezat pe pernuţe și covoare 
întinse pe dușumea, căci așa era obiceiul în acea ţară. Servitorii 
au adus tot felul de mîncăruri din carne gătite cu mirodenii, 
orez, fructe și le-au pus în faţa oaspeţilor. Dar nici nu s-au așe- 

zat bine că s-au auzit niște chiţcăituri din spatele draperiilor 
şi o hoardă de șobolani și șoareci au dat năvală și au început 
să înfulece bunătăţile de pe platouri. Nu-i prea băgau în seamă 
pe servitorii care încercau să-i alunge. Puţini  meseni au reușit 
să ia ceva din farfurie. 

— Ce mare năpastă trebuie să fie șobolanii aceștia pentru 
Maiestatea Voastră, spuse căpitanul. Totdeauna năvălesc şi vă 
tulbură așa ? 

— Domnule, spuse regele oftînd, fiecare masă se  desfă- 
şoară cam la fel. Înţelepţii şi doctorii pe care i-am consultat 
mi-au răspuns că nu este leac împotriva acestor monștri. Aș da 
jumătate din averea mea celui care mă va scăpa de această nă- 
pastă. Şi nu numai că-mi iau mîncarea din față, dar mă atacă 
şi în cameră și în pat, așa că nu e de mirare că, de teama lor, ci- 
neva trebuie să mă păzească și în somn. 

— În Anglia, spuse căpitanul, avem un animal micuţ pe 
care-l ţinem în casă, special pentru a omori și mînca șobolanii. 
Se numește pisică. Nu aveţi pisici în ţara dumneavoastră ? 

Regele i-a cerut să-i descrie animalul, dar nimeni nu auzise 
de un așa animal. A întrebat de unde poate face rost de o pisică. 

— Avem noi una, Maiestatea Voastră, la bordul corăbiei 
noastre, răspunse căpitanul, dar, desigur, e un animal foarte 
preţios pentru noi pentru că avem șobolani și șoareci în cala 
corăbiei și acesta este singurul mijloc de a feri mărfurile. 

— Vai, ce n-aş da să am şi eu o asemenea vietate, oftă 
regele. Ar fi o mană cerească pentru mine și curtea mea. 

— Ei bine, spuse căpitanul, care se pricepea la afaceri 
şi știa că acesta era unul din cei mai bogaţi regi din lume — 
ei bine, Măria Ta, cît doriţi să oferiţi pentru această creatură ? 

Regele a stat să se gîndească o clipă și apoi a spus: 

— Adu pisica la palat în seara aceasta să vedem ce poate. 
Dacă e în stare să facă minunile despre care ai pomenit, îţi voi 
face o ofertă. 

Ei bine, chiar în aceeaşi seară căpitanul a adus-o pe Pussy, 
sub braț, la palatul regal unde a fost primit din nou în sala de 
banchete. Un alt banchet era pe punctul de a începe. De îndată 

ce mîncărurile au fost puse pe mese, șobolanii s-au repezit din 
toate părţile. Dar lui Pussy nu trebuia să-i spună nimeni ce să 
facă. A sărit din strînsoarea căpitanului și s-a aruncat drept 
asupra celui mai apropiat şobolan, un exemplar mare maroniu, 
care tocmai căra o bucată de carne, și l-a morît imediat. Ace- 
eași soartă au mai avut-o vreo duzină de tîlhari pentru că cei- 
lalți s-au furișat în spatele draperiilor și n-au mai apărut. 

Regele și regina au fost încîntaţi să scape așa de repede de 
șobolani și au cerut să le fie adusă vietatea care a făcut o astfel 
de minune pentru a o vedea mai de aproape. Căpitanul a chemat-o 
strigînd pis, pis, pis şi pisica s-a îndreptat spre el. El i-a dat.-o 
reginei căreia i-a fost teamă să ia în braţe o creatură care făcuse 
un așa prăpăd printre șobolani. După ce a alintat-o căpitanul, 
a alintat-o și regina care şi-a pus-o în poale unde pisica a început 
să se joace cu mîinile Maiestăţii Sale și apoi să toarcă, pînă ce 
a adormit. 

— Ei, spuse regele, dacă aș avea o asemenea creatură, în- 
tr-o săptămînă n-aş mai avea nici urmă de şobolan în palat. 
Între timp, regele aflase că puii lui Pussy ar putea scăpa întreaga 
țară de șobolani 

— Într-adevăr, dragul meu, spuse regina. Trebuie s-o cum- 
părăm. Oferă-i bravului căpitan oricît doreşte. 

Aşa că regele s-a oferit să cumpere întreaga marfă de pe 
Unicorn la un preț bun iar pentru pisică să dea de zece ori mai 
mult. Căpitanul s-a gîndit că e o ofertă mai mult decît generoasă, 
pe măsura unui mare conducător, așa că a acceptat-o fără 
discuţie. 

Căpitanul și-a luat rămas bun de la perechea regală și vîn- 
tul fiind prielnic s-au îndreptat spre Anglia și, după o călătorie 
fără peripeții, au sosit teferi la Londra. 

Într-o dimineaţă, domnul Fitzwarren, negustorul din Lon- 
dra, stătea în biroul lui comercial cînd auzi deodată o bătaie 
la uşă: 

— Cine-i acolo ? a întrebat domnul Fitzwarren. 

— Un prieten. Veşti bune! Veşti bune pentru domnul 
Fitzwarren! a spus o voce și cine altul intră înăuntru decît 

căpitanul corăbiei Unicorn urmat de agentul comercial care 
ducea o casetă plină de bijuterii și o listă cu mărfurile de pe co- 
rabie. 

— Corabia dumneavoastră s-a întors acasă, domnule, spuse 
căpitanul. lată ce v-am adus din această călătorie. 

Negustorul le-a urat bun sosit, a cerut să fie cinstiţi cu 
vin, şi a cercetat lista cu mărfuri cu care se întorseseră. Apoi, 
căpitanul i-a istorisit domnului Fitzwarren întîmplarea cu pi- 
sica lui Dick Whittington și a deschis cutia de bijuterii plină 
de daruri bogate trimise de rege și regină sărmanului Dick, în 
schimbul pisicii. Oricât ar fi fost negustorul de mulțumit de 
succesul afacerii lui era și mai fericit de norocul lui Dick. 

Se adresă pe dată unuia din servitori: 

— Trimite imediat după domnul Whittington, spuse el. 

Dick, în acel moment, curăța oalele pentru bucătăreasă 
și era plin de grăsime și funingine, dar, așa cum era, a ascultat 
de porunca stăpînului. Cînd negustorul a cerut să se aducă un 
scaun pentru domnul Whittington și l-a invitat să se așeze, 
bietul Dick credea că vor să-și bată joc de el și și-a rugat stăpi- 
nul să nu-și pună mintea cu un netot ca el și să-l lase să se ducă 
să-și termine treaba. 

— Nimeni nu-și ride de dumneata, domnule Whittington, 
spuse negustorul. Drept să-ţi spun, mă bucur din toată inima 
de veștile bune pe care ţi le aduc acești domni. Află, deci, 
că prea cinstitul căpitan a vîndut pisica ta unui rege de pe Coasta 
berberă și ţi-a adus pe ea mai multe bogății decît am eu. Îţi 
doresc din tot sufletul să te bucuri de ele și să ţi le păstrezi cît 
se poate de bine. 

Domnul Fitzwarren le-a cerut celor doi să-i arate comoara. 
Sărmanul Dick nu prea știa cum să-și exprime bucuria. El și-a 
implorat stăpînul să ia o parte din bogății ca să-i răsplătească, 
în felul acesta, bunătatea ce i-a arătat la vremuri de restriște. 

— Nu, nu, spuse domnul Fitzwarren, totul este al tău și nu am 
nici o îndoială că averea va fi folosită cum se cuvine. Apoi, Dick a 
încercat să-i dea o parte din comoară domnișoarei Alice care tot- 
deauna fusese bună cu el și-i luase partea, dar și ea a refuzat. 

Atunci Dick a împărţit cadouri căpitanului, agentului comercial 
și tuturor servitorilor, chiar şi crudei bucătărese, pentru că el 
nu era nici ranchiunos și nici din cei care-și ţin norocul numai 
pentru ei. Toţi i-au mulțumit și au băut în sănătatea lui, urîn- 
du-i noroc. 

După aceasta, Dick și-a cumpărat haine bune de la un croitor 
și după ce s-a spălat și s-a îmbrăcat bine arăta uimitor de chipeș. 
Domnul Fitzwarren i-a spus că e bine venit să stea în casa lor 
pînă-și va găsi una mai bună. Dar acum cînd arăta așa de chi- 
peș, domnișoara Alice, care totdeauna fusese bună și miloasă 
cu el, îl privea cu alţi ochi. Toţi și-au dat seama că cei doi ţineau 
unul la celălalt. Totdeauna Dick îi oferise domnișoarei Alice 
daruri după puterea lui dar acum nu știa ce lucruri să-i mai 
cumpere, care de care mai scumpe. Și, ca să scurtăm povestea, 
aflaţi că Dick și Alice s-au căsătorit și că la nuntă au fost invitaţi 
şi Lordul Primar al Londrei și șeriful și consilierii orașului. 

Povestea spune că au trăit fericiţi pînă la adînci bătrîneţe 
şi că au avut mulţi copii. Și mai spune că Dick a devenit șerif 
și că a fost făcut cavaler de regele Angliei. Şi de trei ori a de- 
venit Sir Richard Whittington Lord Primar al Londrei și de 
fiecare dată cînd a fost ales și-a amintit de ziua aceea de noiem- 
brie* cînd stătea la încrucișarea de drumuri și nu știa încotro s-o 
apuce şi de clopotele care-l chemau înapoi. 

Și pînă pe la 1780, deasupra arcadei vechii închisori New- 
gate, peste drum de strada cu același nume, se putea zări, sculp- 
tat în piatră, chipul lui Sir Richard Whittington cu pisica în 
braţe. 

G bborn Inţeleptu 


fost odată un om care se numea Gobborn Inţeleptul 
şi care avea un fiu pe nume Jack. 
Intr-o zi el şi-a trimis fiul să vîndă o piele de oaie: 


— Vinde-o şi adu-mi înapoi pielea, dar și cît ai 
primit pe ea. 

Jack a plecat să împlinească dorința tatălui, dar nu a 
găsit pe nimeni care să-i lase şi pielea și să-i ofere și prețul cerut 
pe ea. Aşa că s-a întors acasă foarte descurajat. 

Dar Gobborn Înțeleptul i-a spus : 

— Nu-i nimic, trebuie să mai încerci și mîine. 

Aşa că Jack a încercat din nou, dar nimeni nu avea chef să cum- 
pere pielea în acele condiții. 

Cînd s-a întors acasă, tatăl i-a spus din nou: 

— Trebuie să te duci să-ți încerci norocul și mîine. 

A treia zi părea că se va întîmpla ceea ce se întîmplase și 
în primele două zile. Jack era gata să nu se mai întoarcă acasă 
deloc pentru că tatăl lui s-ar fi putut supăra foarte tare. Dar, 
cum ajunsese la un pod, se aplecă peste parapet, gîndindu-se 
la necazul lui și mai ales la faptul că ar fi o prostie să fugă de 
acasă. În același timp, nu ştia cum să facă să iasă din în- 
curcătură. Tocmai atunci însă, zări o fată care spăla rufe în rîu. 
Ea ridică privirea către el şi spuse : 

— Dacă nu te supără, te-aș întreba de ce ești așa de ne- 
căjit ? 

— Tatăl meu mi-a dat această piele pe care eu trebuie să 
o duc înapoi acasă, dar în același timp, să-i duc și banii pe care-i 
iau din vînzare. 

— Asta-i tot ? Adu-mi-o aici și îndată se va rezolva totul. 

Fata spălă pielea. În rîu, îi scoase lîna, i-o plăti și-i dădu 
să ducă înapoi pielea. 

Tatăl a fost foarte mulţumit și i-a zis lui Jack: 

— Asta zic și eu femeie deşteaptă. Ţi-ar fi bună de nevastă. 
Crezi că ai mai putea să-i vorbeşti ? 

Jack s-a gîndit că nu i-ar fi greu, așa că tatăl lui i-a cerut 
să se ducă la pod, să vadă dacă fata mai era acolo și s-o invite 
să ia ceaiul cu ei. 

Și fiţi siguri că Jack a zărit-o şi i-a spus de dorinţa tatălui 
lui de a o cunoaște și că le-ar face plăcere să bea un ceai cu ei. 

Fata i-a mulţumit cu multă căldură și i-a promis că va 
veni în ziua următoare, pentru că în acel moment avea prea multă 
treabă de făcut. 

— Cu atît mai bine, a spus Jack. Voi avea timp să mă pre- 
gătesc. 

Așa că, atunci cînd fata a venit, Gobborn Înțeleptul și-a 
dat seama ce deşteaptă este și a întrebat-o dacă ar vrea să se 
mărite cu Jack. Ea a spus „da” și astfel cei doi s-au căsătorit. 

Nu la mult timp după aceea, tatăl i-a spus lui Jack să vină 
cu el și să construiască un castel cum nu s-a mai văzut, întrucît 
un rege dorea să-i întreacă pe toţi ceilalți cu minunatul lui castel. 

Și cum mergeau ei să pună piatra de fundaţie, Gobborn 
Înțeleptul i-a spus lui Jack: 

— Nu poţi să-mi scurtezi drumul ? 

Jack, uitîndu-se în faţă și văzînd că înainte li se întinde un 
drum lung, spuse : 

— Nu văd, tată, cum aș putea să tai o bucată din el ca 
să-l scurtez. 

— Nu-mi ești de nici un folos, așa că mai bine întoarce-te 
acasă. 

Așa că sărmanul Jack s-a întors și cînd a intrat în casă, 
soţia i-a zis: 

— Ei, cum de te-ai întors acasă singur ? 

Jack i-a spus ce i-a cerut tatăl lui și ce răspuns i-a dat. 

— Nerodule, i-a spus isteaţa lui soţie, dacă i-ai fi spus o 
poveste i-ai fi scurtat drumul. Acum ascultă povestea pe care 
am să ţi-o spun și, după aceasta, du-te și ajunge-l din urmă pe 
Gobborn Înțeleptul şi începe să i-o spui imediat. Lui îi va place 
să o asculte și cînd o vei termina voi veţi fi ajuns deja la locul 
pietrei de fundaţie. 

Așa că Jack a asudat din greu pînă ce l-a ajuns pe tatăl său. 
Gobborn Înțeleptul n-a scos o vorbă așa că Jack și-a început 
povestea scurtînd în felul acesta drumul, după cum îl învățase 
soţia lui. 

Cînd au ajuns la capătul drumului, au început să con- 
struiască castelul care urma să depășească în strălucire pe toate 
celelalte. Soţia lui Jack îi sfătuise să fie prietenoși cu lucrătorii 
și toţi slujitorii și ei așa au făcut, spunînd de fiecare dată cînd 
veneau și plecau „Bună dimineaţa” și „Bună ziua'. 

Acum, la sfîrșitul celei de a douăsprezecea luni, Gobborn, 
omul înţelept, terminase de construit un castel așa de minunat, 
încît mii de oameni s-au adunat să-l admire. 

Și atunci regele a grăit: 

— Castelul este gata. Mă voi întoarce mîine să vă plătesc 
pe toţi. 

— Mai am de terminat doar tavanul încăperii de la etaj, a 
spus Gobborn, și după aceasta nu mai am nimic de făcut. 

Dar, după ce regele a plecat, menajera a trimis după Gobborn 
şi Jack și le-a spus că de mult căuta momentul să-i avertizeze 
că regelui îi era teamă că ei își vor pune măiestria și în slujba altui 
rege, construind un castel tot atît de minunat, aşa că Măria Sa 
intenţiona să le ia vieţile chiara doua zi. Gobborn i-a spus lui 
Jack să nu se sperie pentru că totul se va termina cu bine. 

Cînd regele s-a întors, Gobborn i-a spus că nu a reușit să 
termine tavanul din cauză că-și lăsase o unealtă acasă și că tre- 
buie să-l trimită pe Jack după ea. 

— Nu, nu, spuse regele, n-ar putea să facă lucrul acesta 
unul din oamenii mei ? 

— Nu, pentru că nu vor fi înţeleși, a spus Gobborn Înţe- 
leptul, dar Jack poate să-mi facă serviciul acesta. 

— Tu şi fiul tău trebuie să rămîneţi aici. Dar ce-ar fi 
dacă l-aș trimite pe fiul meu ? zise regele. 

— Aşa da. 

Așa că Gobborn a trimis, prin fiul regelui, un mesaj către soţia lui 
Jack care suna așa: „,„Dă-i și îngrămădit şi drept". 

Și cum în peretele casei lui Gobborn era o gaură mică, 
destul de sus, la care soţia lui Jack încerca în zadar să ajungă, 
întinzîndu-se peste un cufăr în căutarea uneltei numite „îngră- 
mădit și drept”, ea l-a rugat pe fiul regelui s-o ajute pentru că 
braţele lui erau mai lungi. 

Dar cînd el s-a întins peste cufăr, ea l-a prins de călciie 
și l-a aruncat în el și apoi l-a închis. Așa că el stătea și „îngră- 
mădit și drept". 

Apoi, prinţul a cerut pană și hîrtie și ea i le-a dat bucuroasă, 
dar afară nu l-a lăsat pentru că ea făcuse două găuri în cufăr și 
el putea prea bine să respire și pe acolo. 

Cînd a sosit scrisoarea prin care prințul îi scria regelui 
că el va fi eliberat cînd Gobborn și Jack se vor afla în siguranţă 
acasă, regele și-a dat seama că trebuie să încheie socotelile cu 
construcţia şi să-i lase să plece. 

La plecare Gobborn a spus: 

— Acum că Jack și-a terminat treaba va începe să constru- 
iască un castel pentru înţeleapta lui soţie cu mult mai frumos 
decît al regelui. Și, într-adevăr, așa a şi făcut și au trăit acolo fe- 
riciți pînă la adînci bătrîneţi. 

Cum a fost orbit uriașul 


JZ, ^_ a Dalton, lîngă Thirsk, în Yorkshire, se afla o moară. 
| 9 A fost reconstruită de curînd, dar pe vremea cînd am 
| fost eu la Dalton, acum șase ani, încă am mai prins 
+°} vechea clădire. 

În faţa casei se afla un val de pămînt care era 
cunoscut sub numele de „mormîntul uriașului” și în moară era 
expusă o lamă lungă de fier semănînd cu lama unei seceri, doar 
că nu era curbată. Se spunea despre ea că ar fi fost cuțitul uria- 
șului. O stranie poveste circula în legătură cu acest cuţit. 
La moara aceasta trăise un uriaș care măcina oasele oamenilor 
pentru a-și face pîine. Într-o zi, prinsese un flăcău pe rîul Pilmoor 
și-n loc să-l macine în moară, nu-i mai dădu drumul și-l ţinu pe 
lîngă el ca slugă. 

Jack, căci acesta era numele băiatului, îl slugări pe uriaș ani 
în şir, fără să aibă o zi liberă. În cele din urmă, flăcăul nu mai 
putu răbda. Se apropia ziua biîlciului de la Topcliffe și Jack 
stărui să i se dea voie să meargă și el ca să se-ntîlnească cu 
fetișcanele și să cumpere mirodenii. Morocănosul uriaș nu fu de 
acord, dar Jack se hotărî să o șteargă. 

Era foarte cald în ziua aceea și, după masă, uriașul se-ntinsese 
pe podea, în moară punîndu-și capul pe un sac, casă tragă un pui 
de somn. După ce mîncase își pusese alături o bucată zdravănă 
de pîine din oase; cuțitul totdeauna pregătit, îl ţinea în 
mînă. în timpul somnului însă, degetele nu-l mai ţineau prea 

strîns. Jack prinse momentul, îi smulse cuțitul și, ţinîndu-l cu 
amîndouă mîinile, îl înfipse în unicul ochi al uriașului care se trezi 
cu un urlet de agonie. Sări în picioare și zăvori ușa. Jack se 
afla din nou la ananghie, dar, curînd, găsi o ieșire. Uriașul avea 
un cîine credincios, care dormea și el cînd a fost orbit stăpînul. 
Jack ucise cîinele, îi jupui pielea, pe care și-o puse pe spinare, și, 
lătrînd și mergînd în patru labe, o zbughi afară printre picioarele 
uriașului. Astfel reuși să scape de răzbunarea hainului monstru. 

Da e timpul domniei regelui John Fără-de-Țară trăia și 

( Abatele de Canterbury care își permitea mare pompă 

în abatia sa. În fiecare zi, o sută de oameni de-ai lui 

mîncau cu el în sala de mese și cincizeci de cavaleri 

în haine de catifea și cu lanţuri de aur îi stăteau la 

dispoziţie. Ei bine, precum știți, regele John era cam invidios 

și nu suporta ideea ca altcineva din regatul său să fie mai res- 

pectat decît propria-i persoană. Așa că trimise după Abatele 
de Canterbury. 

Abatele veni însoţit de o suită impunătoare și de cei cinci- 
zeci de cavaleri înarmaţi, îmbrăcaţi în mantii de catifea și cu 
lanţuri de aur. Regele îi ieși în întîmpinare și-i spuse: 

— Se poate așa ceva, sfinte părinte ? Aud despre domnia 
ta că ţii curte mai fastuoasă decît a mea. Aceasta nu-i prea con- 
vine demnităţii noastre regale și, în ceea ce te privește, cam 
miroase a trădare. 

— Măria Ta, zise Abatele, făcînd o plecăciune  adîncă, 
trebuie să vă spun că tot ceea ce cheltuiesc a fost oferit gratuit 
mănăstirii din mila oamenilor. Am încredere că Înălţimea Voastră 
nu veţi lua ceea ce eu cheltuiesc pentru binele mănăstirii căci 
aparține mănăstirii. 

— Ba nu, mîndrule prelat, răspunse regele. Tot ce se află 
în acest frumos regat al Angliei ne aparține nouă, curţii, și 

domnia ta nu ai dreptul să mă pui în umbră, trăind în asemenea 
lux. Totuși, blînd cum sînt, îţi voi cruța viaţa și bunurile dacă 
poţi să-mi dai răspunsul la trei întrebări: 

— Așa voi face, Măria Ta, zise Abatele, dacă mă va ajuta 
capul. 

— Ei bine, zise regele, spune-mi unde este centrul pămîn- 
tului; apoi să-mi spui cît timp mi-ar lua ca să înconjur întregul 
pămînt; şi în sfîrșit să-mi spui la ce mă gîndesc. 

— Maiestatea voastră e pusă pe glume, se bîlbîi Abatele. 

— Ai să vezi că nu-i glumă, zise regele. Dacă nu-mi răs- 
punzi la aceste trei întrebări pînă într-o săptămînă, capul nu-ţi 
va mai sta pe umeri. Și cu asta s-a întors și a plecat. 

Ei bine, speriat și tremurînd tot, Abatele porni călare spre 
casă. Mai întîi se duse la Oxford să vadă dacă vreunul din doc- 
torii învăţaţi de pe acolo îi poate da răspunsul la cele trei în- 
trebări. Dar nici unul nu i-a fost de ajutor, așa că o porni spre 
Canterbury, mîhnit și abătut, ca să-și ia rămas bun de la călu- 
gări. Dar se întîlni cu ciobanul său care mergea spre stînă. 

— Bine-aţi venit acasă, Sfinţia Voastră, zise ciobanul. Ce 
veşti ne aduceţi de la regele John ? 

— Triste vești, triste de tot, zise Abatele și-i povesti tot 
ce se întîmplase. 

— Ei, nu vă mai necăjiţi, Sfinţia Voastră, spuse ciobanul. 
Se vede treaba că uneori un om simplu poate găsi un răs- 
puns atunci cînd unul mai înţelept dă greș. Voi merge eu la Lon- 
dra în locul dumneavoastră. Să-mi daţi doar veșmintele dum- 
neavoastră și suita de cavaleri. În cel mai rău caz, voi muri în locul 
dumneavoastră. 


— Nu, ciobane, nici chiar așa, zise Abatele. Eu în persoană 
trebuie să-nfrunt primejdia. Așa că tu nu poţi să te duci în locul 
meu. 


— Ba pot și vreau s-o fac, Sfinţia Voastră. Dacă-mi pun 
glugă, cine va ști cine sînt cu adevărat ? 

În cele din urmă Abatele se-nvoi și-l trimise pe cioban la 
Londra, dîndu-i cele mai frumoase veșminte ale sale. Acesta se 
prezentă la regele John, cu toată suita, cum făcuse și Abatele 

mai înainte, dar îmbrăcat într-o 
robă simplă de călugăr și cuo 
glugă acoperindu-i faţa. 

— Ei, bine-ai venit, Sfinţia 
Ta, zise regele John. Văd că 
te-ai pregătit pentru apropiatu-ţi 
sfîrșit. 

— Sînt pregătit să vă dau 
răspunsurile, Maiestatea Voastră, 
zise acesta. 

— Ei bine, să-ncepem cu 
prima întrebare. Unde este cen- 
trul pămîntului cel rotund? 
întrebă regele. 

— Aici, zice ciobanul-abate, 
înfigîndu-și toiagul în pămînt; 
și dacă Maiestatea voastră nu mă 
crede, să meargă și să măsoare, 
ca să se convingă. 

— Pe Sfîntul Botolph, zise 
regele, șugubăţ și viclean răs- 
puns. Să trecem la a doua între- 
bare. Cam în cît timp aș putea 
înconjura călare acest pămînt ? 

— Dacă Maiestatea Voastră 
ar binevoi să se scoale cînd ră- 
sare soarele și să meargă alături 
de acesta, pînă dimineaţa ur- 


mătoare Înălţimea Voastră îl 
veţi fi înconjurat. 

— Pe Sfîntul John, zise regele John. N-aș fi crezut că se 
poate înconjura pămîntul într-un timp așa de scurt. Dar să lă- 
săm asta și să trecem la a treia și totodată ultima întrebare : 
la ce mă gîndesc eu ? 

— Asta e simplu, Înălţimea Voastră, zise păstorul; Ma- 
iestatea Voastră se gîndește că eu sînt domnul meu, Abatele de 

Canterbury; dar, precum puteţi vedea, și-n acest moment el își 
ridică gluga, eu sînt doar sărmanul lui păstor. Am venit s 


oc 


vă cer iertare și pentru el și pentru mine. 

Regele John rîse cu poftă și zise: 

— Bine ticluită. Tu ai mai multă minte decît stăpînul tău 
și vei fi Abate în locul lui. 

— Nu, așa ceva nu se poate, zise păstorul. Eu nu știu nici 
să scriu nici să citesc. 

— Ei bine, atunci săptămînal cîte patru nobili se vor 
ocupa de instruirea minţii tale isteţe. Şi transmite-i Abatelui 
că l-am iertat. 

Și cu aceasta regele John îngădui păstorului să plece, după 
ce-i dădu un cadou pe cinste și o pensie, pe lîngă acesta. 

A e mult de tot, spune povestea, au fost trei urși care 
| locuiau într-un castel dintr-o pădure uriașă. Unul din 
| ei era mare, altul mijlociu, iar ultimul abia un ursuleţ. 
i A În aceeași pădure, mai trăia singur-singurel și un vulpoi. 

Numele lui era Lăbuţă buclucașă. Vulpoiului tare îi 
mai era frică de cei trei urși dar, cu toate acestea, dorea foarte mult 
să ştie totul despre ei. Într-o zi, cînd trecea prin pădure, vulpoiul 
s-a trezit lîngă Castelul urşilor și s-a întrebat dacă n-ar putea 
pătrunde cumva înăuntru. S-a uitat într-o parte și-n alta, dar 
n-a zărit pe nimeni. Așa că, s-a apropiat încet de ușa castelului 
și a încercat să vadă dacă o poate deschide cu lăbuţa. Într-ade- 
văr, ușa nu era închisă și el a deschis-o doar cît să-și bage 
nasul și să se uite. Dar n-a văzut pe nimeni. Așa că a mai cră- 
pat-o puţin, și-a băgat mai întîi o lăbuţă și apoi alta, și apoi și 
pe cealaltă pînă s-a trezit că a intrat cu totul în Castelul urși- 
lor. Se afla într-o încăpere uriașă cu trei scaune în ea: unul 
mare, unul mijlociu, și unul mic, mic. Vulpoiul s-a hotărît să se 
aşeze și de acolo să vadă tot ce e în jurul lui. Așa că s-a așezat 
în scaunul mare. Dar a găsit că scaunul e atît de tare și incomod, 
încît îl dureau şi oasele; așa că a sărit jos imediat și s-a așezat 
în scaunul mijlociu. Stînd pe scaun s-a tot învîrtit în el fără însă 
a reuși să se simtă confortabil. Văzînd aceasta, s-a așezat pe scau- 

nul mic care era atît de moale și călduros încît Lăbuţă buclu- 
cașă se simțea nu numai confortabil, dar și foarte fericit. Doar 
că, deodată, scaunul s-a făcut bucăţi-bucăţele sub el și vulpoiul 
n-a reușit să-l mai facă la loc. Așa că s-a ridicat și a început să 
se uite din nou în jurul lui. Pe o masă vulpoiul a zărit trei farfurii: 
una era mare, alta mijlocie și a treia era o farfurioară micuță. 
Lăbuţă buclucașă era foarte însetat și a început să bea din far- 
furia mare. A gustat numai puţin pentru că laptele era așa de acru 
și neplăcut că nu a mai putut bea nici un strop. Apoi, a încercat 
laptele din farfuria mijlocie dar și din aceasta nu a băut decît 
puţin. A luat vreo două, trei guri dar nici gustul acestuia nu era 
prea grozav așa că a lăsat-o baltă și s-a îndreptat către farfu- 
rioară, unde laptele era atît de dulce și bun, încît a tot băut pînă 
ce n-a mai rămas nici un strop. 

Apoi, Lăbuţă buclucașă s-a gîndit că ar avea chef să se ducă 
la etaj. A ascultat cu atenţie, dar n-a auzit nici un zgomot. S-a 
urcat iute la etaj și a găsit o cameră mare cu trei paturi în ea: 
un pat mare, unul mijlociu și un pătuţ micuţ, alb. S-a urcat în 
patul mare, dar acesta era atît de tare încît a sărit jos imediat 
și l-a încercat pe cel mijlociu. Acesta era ceva mai bunișor dar 
nici în el nu se simţea prea bine așa că după ce s-a zbenguit 
puţin prin el s-a ridicat și s-a așezat în pătuţ. Pătuţul era moale, 
cald și vulpoiul s-a simţit atît de bine în el, încît pe loc a adormit 
buștean. 

După o vreme, urșii s-au întors acasă și cînd au ajuns în holul 
mare, ursul cel mare s-a îndreptat spre scaunul lui și a întrebat: 

— Cine a stat pe scaunul meu ? 
Cel mijlociu a zis și el: 

— Cine a stat în scaunul meu ? 
lar cel mic a spus cu o voce subţire: 

— Cine a stat în scaunul meu și mi l-a făcut fărîme ? 

După aceasta cei trei urși s-au dus să-și bea laptele. Ajun- 
gînd la masă ursul cel mare a mormăit 

— Cine a băut din laptele meu ? 
Cel mijlociu spuse cu o voce mai subţire: 

— Cine a băut din laptele meu ? 

La rîndul lui ursuleţul a spus și el cu o voce piţigăită: 

— Cine mi-a băut tot laptele ? 
Apoi, cei trei urși s-au dus la etaj și au intrat în dormitor. 
Acolo, ursul cel mare a mormăit supărat: 

— Cine a dormit în patul meu ? 
Ursul mijlociu a mormăit grav: 

— Cine a dormit în patul meu ? 
Ursuleţul întrebă și el: 

— Cine a dormit în pătuţul meu —dar,iată-l, e chiar aici. 
Așa și era. Urşii s-au apropiat și s-au întrebat ce să facă cu vul- 
poiul. Ursul cel mare a mormăit: „Să-l spînzurăm”. Mijlociul a 
fost de altă părere: „Să-lînecăm”. Ursuleţul a propus: „Să-l arun- 
căm pe fereastră”. Cei trei urși l-au dus pe vulpoi la fereastră. Ursul 
cel mare îl ţinea de picioarele din faţă iar ursul mijlociu de 
picioarele din spate și l-au legănat înainte, și-napoi, și încăo dată 
încoace, și-ncolo, și, în sfîrșit, i-au făcut vînt pe fereastră. Sărma- 
nul Lăbuţă buclucașă era atît de speriat încît a crezut că i s-a 
rupt și ultimul oscior. Dar s-a ridicat și și-a scuturat un picio- 
ruș. Nu era rupt. Apoi l-a scuturat pe al doilea și a văzut că și 
acesta era teafăr. Şi așa pe rînd a scuturat și din celelalte, apoi 
și-a scuturat și coada și, la fel, a văzut că e teafără și nevătă- 
mată. Văzînd aceasta, vulpoiul a rupt-o la fugă spre casă, cît a pu- 
tut de repede, și de atunci n-a mai trecut niciodată pe lîngă 
Castelul Urșilor. 

le pisicilor 


cete 


e mult de tot, cu mult înainte ca în Scoţia vînatul 
păsărilor să devinăo modă, ca acum, doi tineri își pe- 
treceau toamna în nordul îndepărtat, într-o căsuţă 
izolată de celelalte case din împrejurimi. Locuinţa 


era a unei bătrîne care le încropea și masa. Motanul 
bătrânei şi cîinii tinerilor erau singurele vietăţi din acea gospo- 
dărie. 

Într-o după-amiază, cel mâi virstnic din tineri s-a hotărît 
să nu se mai ducă în pădure așa că cel mai tînăr s-a dus de unul 
singur, pe cărarea pe care trecuse și cu o zi înainte, în căutare 
de păsări, promiţînd să se întoarcă acasă, înainte de apusul soarelui. 
Dar, nu se știe cum nu a reușit să se ţină de cuvînt. Tînărul rămas 
acasă era tare neliniștit. Se uita mereu spre pădure, așteptînd 
în zadar, mult timp, după ce trecuse ora obișnuită a întoarcerii 
lor zilnice. În sfîrșit, tînărul plecat în pădure s-a întors ud pînă 
la piele și ostenit de atîta alergătură. Nu s-a sinchisit însă să dea 
socoteală de întîrzierea-i neobișnuită decît după cină, cînd s-au 
așezat în jurul focului, cu cîinii întinși la picioare și cu pisica 
neagră a bătrînei, moţăind gravă pe vatră, între ei; atunci, 
tînărul a început să-și depene istorisirea : 

— Îmi închipui că te minunezi ce m-a făcut să întîrzii 
atît de mult. Astăzi am avut o aventură cît se poate de stranie. 
Nici eu nu mai știu ce să cred. M-am dus, așa cum ţi-am spus 
dealtfel, prin locurile pe care am fost împreună ieri. O ceaţă 

densă s-a lăsat tocmai cînd eram gata s-o iau spre casă și m-am 
rătăcit. Am mers așa multă vreme, neștiind unde mă aflu, 
pînă ce, în sfîrșit, am zărit o luminiţă. M-am îndreptat în di- 
recţia ei, în speranţa unei mîini de ajutor. Dar cînd m-am apro- 
piat, luminiţa a dispărut și eu m-am trezit lîngă un stejar mare 
și bătrîn. M-am urcat în copac să caut luminiţa și ce crezi !? Era 
chiar sub mine, chiar în scorbura copacului. Aveam impresia 
că mă uit într-un fel de biserică în care se făcea o slujbă de în- 
mormâîntare. Auzeam cîntece și am văzut un sicriu înconjurat 
de torţe purtate de... dar ce să-ţi mai spun, pentru că sînt 
sigur că n-ai să-mi dai crezare. 

Prietenul l-a implorat sincer să continue, nemișcat în 
ascultare, uitînd și de pipa din care trăsese pînă atunci. Cîinii 
dormeau liniștiți, dar motanul dădea impresia că-l ascultă pe 
tînăr cu tot atît de mare atenţie ca și un om. Amîndoi tinerii 
și-au întors privirile involuntar către motan. 

— Ei, şi cum îți spuneam, a continuat întîrziatul, totul 
e adevărul gol goluţ. Sicriul și torţele erau purtate de pisici. 
Pe sicriu am văzut desenate o coroană și un sceptru. 

Tînărul n-a apucat să mai continue. Pisica s-a ridicat stri- 
gînd cu voce omenească : 

— Vai de mine, ce prostănac sînt. Bătrînul Petru a murit 
și acum eu sînt regele pisicilor. 

Și zicînd acestea, motanul a dispărut pe coș și nimeni nu 
l-a mai văzut vreodată de atunci. 

Z drenţuita 


ntr-un măreț palat, la malul mării, trăia odată un lord 
bătrîn și foarte bogat, care n-avea nici soţie nici 
copii în viaţă; avea doar o nepoţică al cărei chip nu-l 


văzuse niciodată. Bătrînul își ura amarnic nepoţica 


căci la nașterea ei îi murise cea mai dragă dintre fiice. 
Cînd bătrîna doică îi aduse copila, el jură că, atît timp cît va trăi, 
nu se va uita la ea; n-avea decît să trăiască, sau să moară, lui 
nu-i păsa. 

Așa că-i întoarse spatele, se așeză la fereastră și privi peste 
întinderea nesfîrșită a mării, vărsînd lacrimi amare după fiica 
lui care se prăpădise, pînă cînd părul său coliliu și barba că- 
runtă îi crescură mult peste umeri, se încolăciră peste speteaza 
scaunului său și pătrunseră prin crăpăturile din dușumea; la- 
crimile sale, care picurau pe pervazul geamului, săpaseră un 
șanț în piatră și curgeau ca un rîuleţ în mare. În tot acest timp, 
nepoata lui crescu fără ca cineva să-i poarte de grijă. Doar doica 
cea bătrînă se mai îndura de ea și, cînd nu era nimeni prin preaj- 
mă, îi dădea cîte o farfurie cu resturi de la bucătărie, sau cîte o 
rochiță ruptă luată din sacul cu zdrenţe. 

Ceilalţi servitori de la palat o alungau de pe lîngă casă cu 
lovituri şi cuvinte de ocară poreclind-o „Zdrenţuita” și arătau 
cu degetul înspre picioarele ei desculţe și umerii ei golași, pînă 
ce fata o lua la fugă plîngînd, să se ascundă prin tufișuri. 

Și așa crescu ea mai mult nemîncînd și îmbrăcîndu-se cu te 
miri ce, şi petrecîndu-și zilele prin cîmpuri și pe cărări. Singurul 
ei tovarăș era gîscarul care, atunci cînd ei îi era foame sau frig 
sau era obosită, îi cînta atît de vesel din fluier, încît ea-și uita de 
necazuri. Se pornea să danseze, avînd ca partenere gălăgioasele 
gîște. 

Pînă într-o zi cînd oamenii prinseră a șușoti cum că Regele 
făcea o călătorie prin partea locului și că intenţiona să dea un 
mare bal în orașul învecinat pentru toţi domnii și domniţele din 
ţinut la care prinţul, unicul său fiu, urma să-și aleagă nevasta. 

O asemenea invitaţie de la curte sosi și la palatul de pe 
malul mării și servitorii o duseră bătrînului lor stăpîn care încă 
mai ședea lîngă fereastră, înfășurat în lungul său păr coliliu, 
vărsînd lacrimi în pîriiașul ce curgea în mare. 

Dar, cînd auzi porunca regească, își zvîntă lacrimile și or- 
donă să i se aducă foarfeci cu care tăie pletele lungi, care îl stîn- 
jeneau atît de tare încît nu se mai putea mișca. Apoi, trimise ser- 
vitorii să-i aducă haine scumpe și bijuterii, se îmbrăcă pe dată, 
și le mai ordonă să pună șaua de aur și argint pe calul cel alb, 
ca să poată ieși călare în întîmpinarea regelui. 

Zdrenţuita auzise și ea de marile pregătiri ce se făceau la 
oraș ; se așeză lîngă ușa bucătăriei și se puse pe plîns că nu poate 
merge să-l vadă și ea pe rege. Cînd bătrîna doică o auzi plîngînd, 
se duse la stăpînul palatului și-l imploră s-o ia și pe nepoata lui 
la balul dat de rege. 


Acesta s-a-ncruntat și i-a spus să tacă, în timp ce servitorii 
rîideau și spuneau : 

— Zdrenţuita e fericită în zdrenţele ei și cînd se joacă cu 
gîscarul; las-o în pace ! Doar pentru așa ceva e bună. 

Doica mai insistă o dată, și încă o dată pe lîngă bătrîn să 
permită fetei să-l însoţească, dar s-a ales numai cu priviri tă- 
ioase și cuvinte aspre, pînă cînd servitorii cei răutăcioși o alun- 
gară din cameră cu lovituri și cuvinte de batjocură. 

Plîngînd din pricina nereușitei, bătrîna doică se duse s-o 


caute pe Zdrenţuita, dar aceasta tocmai fusese alungată de la 

ușa bucătăriei și fugise să-i povestească prietenului ei, gîscarul, 
cît este de nefericită că nu poate merge la balul dat de rege. 

Gîscarul îi ascultă povestea, o sfătui să nu se descurajeze 
și-i propuse să meargă împreună la oraș ca să-l vadă pe rege și 
toate minunăţiile de acolo. Şi cînd ea privi cu tristeţe la zdrenţele 
și la picioarele ei goale, el scoase din fluier cîteva sunete atît de 
vioaie și de vesele, încît ea uită lacrimile și necazurile și, înainte 
ca să-și dea seama, băiatul o luă de mînă și, cu gîștele deschi- 
zîndu-le calea, cei doi se-ndreptară dansînd spre oraș. 


N-au mers ei prea departe, cînd un foarte chipeș tînăr, îm- 
brăcat foarte frumos, veni călare spre ei și-i opri să-i întrebe 
încotro s-o ia către castelul la care trăsese regele. Cînd află că 
și cei doi merg într-acolo, descălecă și merse alături de ei tot 
drumul. 


Giîscarul își scoase fluierul și cîntă o melodie duioasă pe un 
ton blînd. În acest timp, străinul trase de nenumărate ori cu 
ochiul la chipul drăgălaș al Zdrenţuitei pînă ce se îndrăgosti 
de ea și o ceru de nevastă. 


Ea rise doar și, clătinînd din căpșorul auriu, zise: 

— Frumos ţi-ar mai sta să ai nevastă o gîscăriță ! la-ţi de 
nevastă una din distinsele domniţe pe care le vei întîlni diseară 
la balul dat de rege și nu-ţi mai bate joc de biata Zdrenţuită. 


Dar cu cît îl refuza ea, cu atît mai duios cînta fluierul și cu 
atît mai puternic se aprindea și dragostea tînărului. În cele din 
urmă, ca s-o convingă de sinceritatea sa, el o imploră să vină în 
seara aceea, la ora douăsprezece, la balul dat de rege, așa cum 
se afla, în rochiţa ei ruptă și desculţă, cu tot cu gîscar și gîște. 
Promise că el va dansa cu ea în faţa regelui, a domnilor şi dom- 
nițelor, și le-o va prezenta tuturor drept iubita și distinsa lui 
mireasă. 


Cînd se lăsă noaptea și sala castelului era inundată de lumină 
și muzică, iar domnii și doamnele dansau în faţa regelui, toc- 
mai cînd orologiul bătea de douăsprezece, pe ușile enorme intrară 
Zdrenţuita și gîscarul, urmaţi de cîrdul de gîște. Străbătură 
sala balului, în timp ce, pe ambele părţi, doamnele șușoteau, 

domnii rîdeau, iar regele, care se afla în capătul sălii, se uita 
nedumerit. 

Dar cînd ajunseră în faţa tronului, iubitul Zdrenţuitei se 
ridică de lîngă rege și veni în întîmpinarea ei. Luînd-o de mînă, 
o sărută de trei ori, de faţă cu toţi și se-ntoarse spre rege: 

— Tată, zise el —căci era însuși prințul —am ales deja, 
și iată-mi mireasa —cea mai frumoasă și încîntătoare fată din 
ţinut. 

înainte ca el să-și termine vorbele, gîscarul duse fluierul 
la gură și scoase cîteva note duioase care semănau cu cîntecul 
unei păsări de pădure; și în timp ce cînta, cîrpele de pe Zdren- 
ţuita se transformară în veșminte strălucitoare, împodobite 
cu pietre sclipitoare, o coroniţă de aur se afla în părul ei auriu 
iar cîrdul de gîște din spatele ei se prefăcu într-un alai de paji 
graţioşi care-i duceau trena lungă. 

Și pe cînd regele se ridică s-o întîmpine ca pe fiica lui, trom- 
petele răsunară prelung în cinstea noii prințese, iar oamenii din 
stradă își ziseră unii altora : 

— O, Prinţul și-a ales de nevastă pe cea mai frumoasă 
fată din ţinut. 

lar gîscarul se făcu nevăzut și nimeni n-a mai aflat ce s-a 
ales de el. lar bătrînul domn se-ntoarse acasă, la palatul său de pe 
malul mării; la curte nu putea rămîne căci jurase să nu se uite 
niciodată la chipul nepoatei sale. 

Cred că l-aţi putea vedea, căci el tot mai stă lîngă fereastră, 
plîngînd amarnic și privind departe, peste întinderea nesfîrșită 

amării. 

blăn iță de pisi 


raia odată un mîndru gentilom care avea o casă impu- 


nătoare situată în mijlocul unui parc. In parc se aflau 
J copaci minunați printre care hoinăreau în voie cerbii. 
Iar mai încolo, cît vedeai cu ochii, se întindeau ogoare 


mănoase. 

Dar gentilomul nostru nu avea copii și cum era peste măsură 
de mîndru, el își dorea mai presus de orice să aibă un fiu care, la 
moartea lui, să-i poarte numele și să-i moștenească averea. Anii 
trecură și-n cele din urmă soția îi născu un copil. Dar vă puteți 
închipui dezamăgirea gentilomului cînd află că pruncul era o 
fetiță. Şi deşi avea o frumoasă și zdravănă fetiță, gentilomul era 
amărît și furios. Aşa de furios era că nu are un fiu încît refuză 
pînă și să se uite la fetiță. 

— Să piară din fața ochilor mei ! zise el. Luaţi-o și vai de 
voi dacă vreodată mai dau ochii cu ea ! 

Atît de neînduplecat şi de aprig era gentilomul încît soția 
şi slujitorii săi trebuiau să i se supună. Şi pe măsură ce fetița 
creştea ar fi fost în zadar să i se spună gentilomului cît de fru- 
moasă, veselă și încîntătoare era, de vreme ce el nu suporta să i 
se pomenească nici măcar numele. 

Şi gentilomul nostru nici că-şi ierta nevasta că nu-i dăruise 
un fiu. Şi doar nu era din vina ei, sărmana femeie, dar așa-s 
uneori bărbaţii mîndri și ea nu avea ce face ca să îndrepte lu- 


crurile. 

După cum era moda în vremurile acelea, cînd fata împlinea 
cincisprezece ani era socotită numai bună de măritat. Gentilomul 
dădu poruncă ca fiica lui să se mărite cu primul om care o va cere de 
nevastă. Şi se întîmplă ca acesta să fie un bătrîn sașiu care mai 
și tușea tot timpul. Și,ca și cum asta n-ar fi fost de-ajuns, mai 
avea și o barbă stufoasă și era slab de i se ciocneau genunchii 
unul de celălalt. Fata nu putea să se împace cu gîndul că trebuie 
să-și ia de bărbat o asemenea arătare și se duse să se sfătuiască 
cu prietena ei, îngrijitoarea de păsări. Aceasta era o bătrînă 
care trăia într-o colibă pe pămînturile gentilomului și aducea 
ouă și păsări la conac, ori de cîte ori era nevoie. Se spunea că e 
vrăjitoare dar fetei nu-i păsa de vorbe, căci totdeauna găsise la ca 
alinare și sfaturi la nevoie. 

— Ce să mă fac ? întrebă fata. N-am de gînd să mă mărit 
cu momiîia aia, dar nu știu cum s-o scot la capăt. 

— lată ce trebuie să faci, îi spuse înegrijitoarea. Spune-le 
că te vei căsători cu bătrînul dar că mai întîi trebuie să-ţi faci 
o rochie ţesută cu argint. 

Așa că fata merse acasă și le spuse că trebuie să-și facă o 
rochie ţesută din argint. Peste cîteva zile rochia era gata și fata 
arăta încîntătoare în ea, dar tot nu vroia să se mărite cu bătrînul. 

— Ce să mă fac ? o întrebă pe îngrijitoare. 

— Du-te înapoi, îi zise aceasta, și spune-le că trebuie să-ţi 
faci o rochie urzită cu fire de aur. 

Așa că fata merse acasă și le spuse alor săi că vrea o rochie 
urzită cu fire de aur. La cîteva zile, rochia era gata și cu toții 
spuneau că nu văzuseră nicicînd o fată mai bogat gătită. Totuși, 
ea nu vroia să se mărite cu bătrînul. Așa că se sfătui din nou 
cu îngrijitoarea care de data aceasta o povăţui să ceară o rochie 
făcută din pene —cîte o pană de la fiecare din păsările cerului. 
Fata merse acasă și le spuse și aceasta alor săi. Ca urmare, un 
servitor ieși și împrăștie boabe de mazăre prin curte. 

— Cîte o pană în schimbul unui bob, strigă el către păsă- 
rile cerului. Și tot felul de păsări, de la micuța pitulice pînă la 
vulturul cel uriaș, de la vrabia cea cafenie pînă la păunul cel 
splendid colorat, au venit și au lăsat cîte o pană în schimbul 

unui bob de mazăre. Şi cînd s-au terminat boabele de mazăre, 
a rămas în locul lor o grămadă mare de pene. Croitoresele de la 
conac au luat penele și le-au tot potrivit pînă ce a ieșit o rochie 
minunată iar atunci cînd fata o îmbrăcă toţi au spus că nu văzu- 
seră o mireasă mai frumos îmbrăcată. 

Dar ei nici că-i trecea prin gînd să se mărite cu bătrînul. 

— Ce să mă fac ? o întrebă ea pe îngrijitoarea de păsări. 
Nu mai pot amîna multă vreme și tare mă tem că de data asta 
mă vor forţa să mă mărit cu el. 

— Totul se va sfirși cu bine, îi zise îngrijitoarea. De data 
asta trebuie să le ceri o rochie făcută din blăniţă de pisică. 

Și i se făcu o rochie din șase blăniţe de pisică neagră și șapte 
blăniţe de pisică tărcată. Şi toată lumea devenise atît de nerăb- 
dătoare, mai cu seamă bătrînul cel costeliv și sașiu, încît se dădu 
poruncă ca nunta să aibă loc chiar a doua zi. 

Fata nu se mai duse să se sfătuiască cu înegrijitoarea de 
păsări ci se hotărî să fugă. Așa că noaptea, îmbrăcă rochia din 
blăniţe de pisică, pe celelalte trei rochii la strînse într-o boccea— 
și plecă din casa tatălui ei, mergînd prin întuneric cît putu de 
repede. Din fericire răsări luna așa că reuși să-și găsească drumul 
prin pădure. 

Dar cum mergea ea de cîtva timp și-ncepuse să cam obo- 
sească iar luna apusese și codrii deveniseră întunecoși și înfri- 
coșători, deodată văzu luminile unui castel măreț ce se înălța 
chiar la marginea pădurii. În drum dădu peste coliba unui 
tăietor de lemne și-și lăsă acolo bocceaua cu cele trei rochii, 
ascunzînd-o sub o grămadă de paie și saci vechi. Spera ca ele să 
fie în siguranţă în acel loc căci coliba nu prea părea locuită. Apoi 
mîncă picul de mîncare pe care-l luase cu ea, se-ntinse pe podea 
și adormi. 

De-ndată ce se crăpă de ziuă se duse la castel și nimeri toc- 
mai la intrarea bucătăriei. Bătu la ușă și ceru să vorbească cu 
menajera, căreia îi spuse că este în căutare de lucru. Menajera îi 
răspunse că o poate pune să spele vasele, dacă se pricepe, și că 
urma să primească ordine de la bucătăreasă. Va primi, în schimb 
de mîncare și un pat pentru noapte. Așa că se angajă ca. spălă- 

toreasă de vase la castelul cel măreț și toţi îi spuneau Blăniţă- 
de-pisică, din pricina rochiei pe care o purta. Toţi o îndrăgeau cu 
excepţia bucătăresei, care era o femeie haină, nemiloasă și in- 
vidioasă pe Blăniţă-de-pisică, pentru că era frumoasă și îndră- 
gită de toată lumea. 

Într-o zi era mare agitaţie la bucătărie cu pregătirile care 
se făceau pentru marele bal ce se dădea în sala cea mare în cin- 
stea tînărului prinţ care tocmai se întorsese de la curtea din 
Londra. Nici că se mai pomenise atîta vînzoleală. Fuseseră invita- 
te toate doamnele și domnii din ţinut și trebuiau pregătite mîn- 
căruri, curățate și frecate vasele de argint și de aur, lustruite 
podelele. Totul trebuia să strălucească lună pînă seara. 

— Ce mult aș vrea să merg și eu la bal, zise Blăniţă-de- 
pisică. 

Auzind acestea bucătăreasa cea haină îi zise: 

— Ce! O spălătoreasă de vase la bal! Că bine ţi-ar mai 
sta în blana ta de pisică, jerpelită și unsuroasă, printre toţi cei 
din lumea bună ! Hai, dă-i zor cu treaba, nespălată și neobră- 
zată ce ești tu! Pe lîngă ocară aruncă și un lighean cu apă murdară 
în faţa fetei, dar Blăniţă-de-pisică rîse și-și șterse apa de pe ochi. 

Cînd se lăsă seara și-și termină treaba, Blăniţă-de-pisică 
se furișă afară, merse la coliba tăietorului de lemne, unde-și lă- 
sase rochiile cele frumoase. Își scoase rochia din blăniţe de pisică, 
se scaldă în apa cristalină a unei cascade care scînteia prin apro- 
piere ; apoi își pieptănă lungul păr auriu şi-l legă la spate cu o 
fundă argintie. După aceea, scoase din boccea rochia ţesută din 
argint și o scutură ca să înlăture cutele. Rochia era lucrată atît 
de bine și dintr-un material de așa de bună calitate încît abia 
dacă se șifonase puţin. Așa că Blăniţă-de-pisică îmbrăcă rochia, 
o încheie la gît și porni în fugă spre castel. 


Musafirii sosiseră cu toţii iar intrarea era ticsită de trăsuri. 


Fata auzea muzica ce venea dinspre sala balului. Nebăgată în 
seamă și puţintel cam speriată, urcă în grabă treptele cele mari 
și intră în sală. Timp de cîteva minute nimeni nu o observă. 
Apoi muzica se opri și dansatorii reveniră la locurile lor. Încetul 


cu încetul un murmur străbătu întreaga sală; murmurul se 

transformă în șoaptă. Toţi erau acum cu ochii pe Blăniţă-de-pisică 
care apăruse ca din senin în rochia ei argintie, cu ochii scînteie- 
tori și cu părul revărsîndu-i-se pe umeri. Toţi se-ntrebau cine poate 
fi. Cîteva dintre domniţe își mușcară buzele de ciudă; iar doam- 
nele mai în vîrstă, care ședeau pe lîngă pereţi, făcîndu-și vînt 
cu evantaiele, își aminteau de tinerețea lor, şi se-ntrebau dacă 
la primul lor bal fuseseră la fel de frumoase ca necunoscuta 
aceasta. Iar tinerii o priveau încremeniţi și, cu toate că era împo- 
triva bunelor maniere, nu-și puteau desprinde privirea de la ea. 
Și apoi însuși tînărul prinţ străbătu ringul de dans, liber acum, 
făcu o plecăciune în faţa ei și o luă de mînă. Peste cîteva clipe 
muzicanţii porniră a cînta iar tînărul și frumoasa fată condu- 
ceau dansul. 

Toată noaptea Lord Marivel —căci așa-l chema —dansă 
cu Blăniţă-de-pisică. El vorbi puţin dar nu-și lua ochii de la 
ea. Cînd apăru prima geană de lumină și o parte din musafiri 
plecaseră deja pe la trăsuri, Blăniţă-de-pisică îi spuse lui Lord 
Marivel că trebuie să plece. El parcă plutea și de-abia fu în stare 
să-și ia rămas bun de la ea. 

— Unde locuiești ? reuși s-o întrebe în cele din urmă. 

— Ei, prin Preajma Ligheanului cu Apă, zise fata. 

Și cu aceasta se desprinse din mîna lui și dispăru în mul- 
time. Şi s-a dus la coliba de sub copaci unde își schimbă rochia 
argintie cu cea din blăniţe de pisică. 

A doua zi, s-a întors la lucru în bucătăria castelului unde 
se apucă de spălatul vaselor și pocalelor folosite la balul cel mare, 
ca și cum nu s-ar fi întîmplat nimic. 

Lordul Marivel întrebă pretutindeni unde se află Preajma 
Ligheanului cu Apă dar nimeni nu auzise de așa un loc. Îi spuse 
mamei sale că trebuie s-o găsească pe fata cu rochie argintie 
căci nu poate fi fericit fără ea și că niciodată nu va consimţi 
să se căsătorească cu altcineva. Așa că se făcură cercetări dar 


nu se dădu de urma frumoasei partenere a tînărului lord. 


La cîtăva vreme, mama băiatului hotărî să mai dea un 


bal în speranţa că necunoscuta tînără își va face din nou apariţia. 

Și din nou fu zarvă la bucătărie. Se pregătiră bucate minu- 
nate și totul era gata și strălucea de curăţenie ca și data trecută. 

— Ce n-aş da să pot merge și eu la bal, oftă Blăniţă-de- 
pisică. Dar haina bucătăreasă o repezi pe loc: 

— Auzi idee năstrușnică ! O spălătoreasă de vase la bal! 
Că bine ţi-ar mai sta printre toţi cei de vază. Dă-i zor cu treaba, 
nespălată și neobrăzată ce ești! 

Și zicînd acestea, înhaţă un polonic de porțelan pe care-l 
sparse de spinarea lui Blăniţă-de-pisică. Fata rîse și plecă să 
mai aducă și alte farfurii. 

Dar era hotărîtă să meargă la bal. Cînd se lăsă seara, se duse 
în grabă la coliba de sub copaci și se scăldă în cascada cristalină, 
Își pieptănă din nou părul ei lung, auriu, pînă cînd acesta atinse 
strălucirea unui mănunchi de raze de soare. Apoi, își puse în lo- 
cul rochiei din blăniţe de pisică rochia din fire de aur. Și de-ndată ce 
fu gata, se alătură mulţimii de dansatori din marea sală a balului. 

Data trecută îi uimise pe toţi cu rochia ei argintie dar acum, 
în rochia aurie, era mai strălucitoare ca oricînd. A fost întîm- 
pinată cu un strigăt de uimire și admiraţie. Și imediat Lord 
Marivel a venit la ea și a invitat-o la dans. 

Și din nou au dansat cît a fost noaptea de lungă și toată 
lumea se minuna cît de chipeș este tînărul lord și cît de frumoasă 
partenera sa. În cele din urmă, balul se sfîrși și, pentru a doua 
oară, Blăniţă-de-pisică îi ură noapte bună partenerului și se pre- 
găti să plece. 

— Dar spune-mi, insistă Marivel —spune-mi unde locuiești? 

— Prin Preajma Polonicului Spart, zise Blăniţă-de-pisică 
rizînd și o luă la fugă, lăsîndu-și partenerul nedumerit, privind 
cu admiraţie în urma ei. 

Ea găsi coliba cu ușurință, se schimbă în rochia din blăniţe 
de pisică și se-ntoarse la patul ei de paie de la bucătărie. 

În ce-l privește pe Marivel, același lucru s-a întîmplat din 
nou. Nimeni nu i-a putut spune unde se află Preajma Polonicului 
Sparti și el începu să tînjească după drăgălașul chip al misteri- 
oasei sale partenere, după zîmbetele și părul ei auriu. Așa că nu 
se putu face nimic altceva decît ca mama sa să poruncească pregă- 

tirile pentru un alt bal, cu speranţa ca Blăniţă-de-pisică va veni 
așa cum venise și la celelalte două. 

Două săptămîni mai tîrziu, toată lumea se agita pe la bu- 
cătărie în toiul pregătirilor pentru bal. 

— O, ce mi-ar place să merg și eu, oftă Blăniţă-de-pisică. 

— Cred şi eu că ţi-ar place! rînji bucătăreasa. Frumos 
ai mai arăta printre mesenii cei de vază în blana ta de pisică, 
soioasă și jerpelită. la mai dă-i zor cu treaba, neobrăzată ce ești ! 

Și cu asta, aruncă cu o furculiță grea de metal în Blăniţă- 
de-pisică dar n-o ajunse; în schimb, lovi peretele de piatră din 
spatele ei, și furculița căzu pe dușumea cu zgomot, strîmbîn- 
du-se. Blăniţă-de-pisică rîse și-și văzu mai departe de lustruit. 

Așa cum bănuiţi, în noaptea aceea, ea se furișă de la bu- 
cătărie, se scăldă în apa cristalină a cascadei, își pieptănă părul 
cel lung și-și schimbă rochia din blăniţe de pisică cu cea din 
pene de păsări. 

Și ce priveliște încîntătoare era printre dansatorii din sala 
balului ! Pînă și muzicanţii s-au oprit din cîntat să privească 
0 rochie atît de neobișnuită și toţi oaspeţii au remarcat că aceasta 
i se potrivea şi mai bine decît celelalte. Marivel dansă cu ea 
cît a fost noaptea de lungă și, cînd ea se pregăti să plece, o mai 
întrebă o dată unde locuiește. 

— Locuiesc, îi spuse ea, prin Preajma Furculiţei Strîmbe. 

Dar, de data aceasta, tînărul lord fu mai isteţ. O conduse 
pînă la ușă, apoi se-nfășură într-o mantie neagră și, nevăzut, 
se ținu după ea. Stînd în spatele unui copac, în lumina palidă a 
dimineţii, o văzu intrînd în coliba tăietorului de lemne și ieșind 
după cîteva clipe îmbrăcată în rochia din blăniţe de pisică. Apoi, o 
urmări pînă la castel și o văzu dispărînd prin ușa bucătăriei. 

— Deci așa, își zise el, aici locuiește, chiar sub acoperișul 
meu. Şi nu putu să n-o admire pentru felul în care ocolise să-i 
spună că ea era angajată în bucătăria mamei lui. Dar pe el nu-l 
deranja cîtuși de puţin. O iubea indiferent că era spălătoreasă 
sau prinţesă. Nu avea nici o importanţă. 

Dimineaţa următoare, intră în bucătărie să se convingă că 


Blăniţa-de-pisică este acolo și ca nu cumva să se fi înșelat. Şi 

bineînţeles că ea se afla acolo și-și vedea de vase. De-abia se 
stăpîni să nu-i ia farfuriile din mîini și să i le ducă el. Dar nu se 
făcea s-o sperie. Așa că urcă la mama lui să-i spună că nu va iubi 
niciodată pe nimeni altcineva decît pe spălătoreasa Blăniţă-de- 
pisică, care lucra jos, chiar în castelul lor. 

— E frumoasă, spuse el, și blindă și veselă și nimeni altci- 
neva nu mă va face fericit. Dacă ea mă vrea, mă voi căsători 
cu ca, indiferent de ce vor spune oamenii. 

Stăpîna casei discută asta cu soţul ei care se înfurie peste 
măsură. Îi interzise cu desăvirşire fiului său să se mai gîndească 
la spălătoreasă și-i spuse că dacă mai dă cu ochii de ea, fata va 
fi alungată și i se va interzice sub pedeapsa cu moartea să se mai 
apropie de castel. 

Cuprins de tristeţe, Marivel urcă în camera sa și se așe- 
ză pe pat. Ştia că nu are rost să se opună voinţei tatălui său. To- 
tuși, nu-i venea să creadă că n-o s-o mai vadă pe Blăniţă-de-pi- 
sică. Nu se atinse nici de mîncare, nici de apă, ci zăcu nemiș- 
cat pe pat, cuprins de gînduri negre. Nu-și găsi somnul 
noaptea și în curînd deveni palid și se îmbolnăvi atît de tare, 
încît peste cîteva zile doctorul casei se alarmă de starea sănă- 
tăţii sale. 

Doctorul îi spuse stăpînului său că tînărul prinţ părea fră- 
mîntat din pricina unei oarecare spălătorese care lucra la bucă- 
tărie și că refuza să mănînce dacă mîncarea nu-i era adusă de 
fata aceea. Tatăl lui Marivel nu prea era dispus s-o lase pe fată 
să se apropie de fiul său dar doctorul insistă. Dacă prinţul nu 
va mînca nimic, atunci viata sa se va afla în curînd în mare 
pericol. Așa că i se permise lui Blăniţă-de-pisică să ducă mîn- 
carea lui Marivel. Ea nu-i vorbi, ci-i duse pur și simplu mâîncă- 
rurile recomandate de doctor, făcîndu-i o reverență și trimi- 
țîndu-i un zîmbet grav. Treptat, treptat, prinţul își recăpătă 
puterile și doctorul le spuse părinţilor băiatului că aceasta se da- 
tora cu siguranţă fetei. Le mai spuse căar fi periculos să-i des- 
partă pentru totdeauna pe cei doi. 

Cînd Marivel se însănătoși complet îi spuse mamei sale că 
intenționează să se căsătorească cu Blăniţă-de-pisică indife- 

rent de ce va spune tatăl său. Amîndoi părinţii încercară în za- 
dar să-i schimbe hotărîrea, așa că, în cele din urmă, doamna tri- 
mise după Blăniţă-de-pisică. Ea se schimbase în rochia bătută 
cu aur și apăru în faţa stăpînei plecîndu-se cu modestie, dar fără 
a părea cîtuși de puţin rușinată. Stăpîna fu foarte încîntată 
de Blăniţă-de-pisică. Din toată ţinuta ei se degaja mîndrie dar 
și modestie, sfială dar şi demnitate, ceea ce o făcu pe doamnă 
să simtă că, la urma urmei, fata aceasta va fi potrivită pentru 
fiul ei. În plus, toți erau de acord că fata era neobișnuit de 
frumoasă la înfățișare și graţioasă în mișcări. Singura ei vină 
era că lucra la bucătărie și că, evident, nu era de neam nobil. 

Ei bine, ca să scurtăm povestea, stăpînul și stăpîna s-au 
învoit la această căsătorie și Marivel și Blăniţă-de-pisică au 
făcut o nuntă minunată cum rareori s-a mai văzut. Şi au trăit 
împreună fericiţi şi toată lumea zicea că nu există o pereche mai 
fermecătoare și mai potrivită în tot ţinutul. 

Dar n-am ajuns încă la sfîrșit. Blăniţă-de-pisică îi dărui 
soțului ei un fiu. Cînd acesta avea patru ani o cerșetoare 
veni la ușa bucătăriei să ceară ceva de mîncare pentru băieţelul 
ei care era cam de aceeași vîrstă. Se-ntîmplă ca băieţelul lui 
Blăniţă-de-pisică să se joace pe la bucătărie și, văzînd copilul 
cerșetoarei, alergă în întîmpinarea lui și-l sărută drăgăstos, zîm- 
bindu-i cu o vădită plăcere și dragoste. Dar bucătăreasa cea haină 
încă era mai mare peste bucătărie. Blăniţă-de-pisică ar fi putut-o 
alunga ca să-i răsplătească răutăţile din trecut, dar ea era o fată 
bună la inimă și uitase de ctîinoșenia bucătăresei. Bucătăreasa 
îi văzu pe cei doi băieţei și spuse cu un rînjet 

— late uită ce bine se mai împacă cei doi pui de cerșetoare. 

Blăniţă-de-pisică o auzi și fu foarte rănită în sufletul ei. 
Ştia că nu este cerșetoare ci fiica unui gentilom mîndru, cu nimic 
mai prejos decît mulţi dintre prietenii socrului ei. Totuși se-ntrebă 
dacă în sinea lui soţului nu-i era rușine cu ea. El nu-i spusese 
niciodată nimic, dar Blăniţă-de-pisică simţea că, la urma urmei, 
soțul trebuie să știe cine sînt părinţii soţiei sale. Așa că-i spuse 
că dorea să meargă într-o călătorie împreună cu el și cu fiul 
lor. A doua zi dimineaţa, au pornit într-o caleașcă purpurie 

trasă de patru cai suri. După cîteva ore de mers au ajuns în satul 
în care se afla vechea casă a Blăniţei-de-pisică. Ea nu mai 
călcase pe acolo de cînd fugise de acasă, cu cinci ani înurmă. 
Caleașca a tras la un han în sat, iar ea și copilul au așteptat acolo 
cît timp Marivel s-a dus să vadă dacă tatăl ei este acasă. Marivel 
îl găsi pe mîndrul gentilom șezînd lîngă cămin, în sala cea mare, 
abătut și singur. 

— Bunule domn, zise el, dumneavoastră sînteţi tatăl unei 
fete minunate care a plecat de acasă acu mai bine de cinci 
ani pentru că nu dorea să aibă nimic de-a face cu omul pe care 
i l-aţi ales de soţ ? 

— Eu sînt nenorocitul acela de tată, spuse gentilomul. Sînt 
un păcătos ticălos și mîndru și am plătit scump pentru ticăloșia 
mea. Am pierdut cel mai dulce copil pe care l-a avut vreodată 
un tată iar cînd ea a plecat de acasă soţia meaa murit de supă- 
rare: Așa că acum sînt singur cuc și nu mai am ce să aștept decît 
moartea ; cum să fiu iertat pentru mîndria și cruzimea mea ? 
Mi-am dorit un fiu și pentru că nu l-am putut avea, mi-am alun- 
gat fata de acasă. 

— Uitaţi-vă la mine ! zise Marivel. Ce ziceţi, aţi fi vrut 
să aveţi un fiu ca mine ? 

Gentilomul își ridică privirea și se uită la tînărul lord. 

— Ei, bine, da, spuse el. Ești înalt, chipeș, bine crescut 
și un fiu așa ca tine ar fi fost pe placul inimii mele. Dar ce rost 
are toată vorbăria asta ? 

— Dacă nu vă pot fi fiu, zise Marivel, poate că aș fi bun 
ca soţ pentru fiica dumneavoastră. Domnule, ce-aţi zice să vă 
vedeţi fiica căsătorită și cu un fiu mititel care să vă fie nepot ? 

— Nu-ţi ride de un om bătrîn, zise gentilomul. Totuși dacă 
ai putea înfăptui un asemenea miracol, m-ai face cel mai fericit 
om din lume! 

Lui Marivel nu-i trebui mult să-și aducă soţia și fiul de la 
han. Ce se mai bucură Blăniţă-de-pisică să-și revadă tatăl și să 
știe că nu-i mai purta pică. El o cuprinse în braţe și plînse la- 
crimi de bucurie încît cu greu îţi venea să crezi că este într-ade- 
văr cel mai fericit om din lume. Apoi își luă în braţe nepoţelul, 

iar băiatul îl trase de barba căruntă atît de tare încît bătrînului 
domn îi dădură lacrimile și mai tare, spre încîntarea celui mic. 

După ce s-au odihnit și au mîncat și Blăniţă-de-pisică 
și-a salutat vechile prietene de pe la bucătărie, toţi patru au 
urcat în caleașca purpurie și cei patru cai suri îi duseră înapoi 
la castel. Și-acolo au trăit fericiţi și după aceea, zîmbind uneori 
la gîndul peripeţiilor lor, alteori vărsînd lacrimi la gîndul neno- 
rocirilor prin care trecuseră. Cît despre stăpînul și stăpîna caste- 
lului, părinţii lui Marivel, ei nu mai puteau de bucurie cînd au 
aflat că tatăl lui Blăniţă-de-pisică era un gentilom bogat și respec- 
tabil — căci, la urma urmei, nu-i puţin lucru să fii gentilom, chiar 


dacă pînă atunci fusese un gentilom mîndru și nesăbuit. 

Printesa de 
'  Colchester 


JA u mult înainte de regele Arthur și cavalerii Mesei Ro- 
tunde, domnea în partea estică a Angliei un rege care-și 
avea curtea la Colchester. Înţelepciunea, puterea și curajul 
acestui rege l-au ajutat să-și înfrîngă dușmanii din afară 
și să aducă pace supușilor din regatul său. Dar, cînd era 

în culmea gloriei sale, i-a murit regina, lăsînd în urmă o singură 

fiică de cincisprezece ani. Prinţesa Joanna prin curajul, frumuse- 
ţea și blîndeţea ei era lumina ochilor pentru toţi care o cunoșteau. 

Dar cum lăcomia este rădăcina tuturor relelor, așa s-a întîmplat 

și în cazul acesta. Regele, ducînd lipsă de bani, și auzind deo fe- 

meie tare bogată, care avea tot o fiică, de dragul bogățiilor, 

s-a hotărît să se însoare cu ea deși era bătrînă, urîtă, cu nasul 

coroiat și cocoșată. Fiica ei era o gălbicioasă urîtă, invidioasă 

și rea. Ca să nu mai lungim vorba, era făcută din același aluat 
ca și maică-sa. Dar acestea nu contau pentru rege care, la cîteva 
săptămîni, însoţit de nobilime și tîrgoveţi, și-a adus mireasa cea 
slută la palat unde a avut loc nunta. Nu a trecut multă vreme 
și noua regină și răutăcioasa ei fiică au început să-l stîrnească 


pe rege împotriva frumoasei lui fiice prin biîrfe și acuzaţii false 

spuse în spatele ei. Regele voia să o mulțumească pe regina care-i 
adusese atîtea bogății și le-a crezut. Pierzînd iubirea tatălui 
ei și sătulă de viaţa de la curte, tînăra prinţesă l-a rugat cu la- 
crimi în ochi să-i dea atît cît să poată să-și ducă zilele și să o 
lase să plece în lumea largă să-și caute norocul. 

— Tată, spuse ea, se pare că nu reușesc să fiu pe placul 
mamei mele vitrege și a Isabelei. Nici tu nu mai ai nevoie de 
mine. Ai fi cu mult mai fericit dacă aș pleca. Îmi va fi dor de 
tine, dar cînd am să-mi găsesc norocul am să mă întorc să te văd. 

— Prea bine, spuse regele, dacă vrei să pleci, du-te. N-am 
să-ţi stau în cale pentru că văd că nu ești fericită aici. 

Regele a oftat adînc, ca și cum el ar fi fost nefericit și poate 
că în acel moment începuse să regrete că se căsătorise a doua 
oară, aducîndu-și atîtea necazuri în palat. Dar ce mai putea face ?! 

— Sînt sigur că ai să reușești săte descurci, i-a spus regele 
fetiţei sale Joanna. Mergi la mama ta vitregă și roag-o să-ţi dea 
de-ale gurii pentru călătorie. 

Regina nu i-a dat decît o desagă cu pîine uscată, o bu- 
cată de brînză rîncedă şi o ploscă cu bere. Era fericită că scapă 
de Joanna. Sărutul pe care i l-a dat fetei pe obraz semăna mai 
mult cu o înţepătură. l-a spus să fie bună și să fie grijulie. În 
realitate însă nici nu-i păsa ce se va întîmpla cu fiica regelui. 

Joanna a luat desaga, a mulţumit, și-a luat rămas bun și 
de la tatăl ei și a pornit în lume să-și afle norocul. Multe zăvoaie, 
păduri şi văi a străbătut fata cu inima strînsă de durere. Dar 
după un timp, a început să cînte pentru că soarele strălucea și 
un vînt căldicel adia printre frunze. Deodată a zărit un bătrîn 
stînd pe o piatră în faţa unei peșteri. 


— Ziua bună, frumoasă fecioară ! Unde te zorești ? 

— Tăicuţă, răspunse ea, mă duc să-mi caut norocul. 

— Şi ce ai acolo în desagă și în ploscă? 

— Numai brînză și pîine și în ploscă bere. Dar dacă vrei 
pot să-ţi dau și dumitale. 


— Mulţumesc din toată inima, spuse bătrînul. Tare aș vrea 
să mănînc cu tine pentru că astăzi nici n-am avut după ce bea apă. 

Joanna s-a așezat lîngă el și a împărţit cu bătrînul pîinea 
brînza și berea. Cînd au terminat, bătrînul i-a spus: 

— Nu peste mult timp ai să dai peste un gard viu şi des de 
mărăcini pe care n-ai să-l poţi trece. 

— Şi ce-am să mă fac ? a întrebat Joanna. 

— la această nuia, spuse bătrînul, dîndu-i rămurica de 
alun pe care o avea în mînă, și cînd ajungi la gard, lovește-l de 
trei ori și spune: „Te rog, gardule, lasă-mă să trec". Mai încolo 
ai să dai de o fîntînă. Așează-te lîngă ea și vei vedea că vor apare 
trei capete de fete cu păr auriu care-ţi vor vorbi. Fă orice îţi 
vor cere. 


Promiţînd că așa va face, fata și-a luat rămas bun de la 
bătrîn. Ajungînd la gard și urmînd sfatul bătrînului, acesta i-a 
făcut loc să treacă. Apoi, ajungînd la fintînă, a auzit venind 
din ea bocete și cîntece. Joanna s-a aplecat să vadă cine bocește și 
cîntă și pe dată un cap s-a ridicat din apă și i-a vorbit. Era capul 
unei tinere femei blonde cu ochii închiși și părul lung încîlcit. 
Gura i s-a deschis și a vorbit așa: 

„Spală-mă şi piaptănă-mă, şi aşează-mă jos cu blîndeţe, 

Ei Ei > Li 

Să fiu frumoasă cînd trecătorii mă văd şi-mi dau bineţe”. 
Așa că Joanna s-a așezat lîngă fîntînă, a luat capul cu blîndeţe 
în braţe şi a avut pentru o clipă impresia că zăreşte pe chipul 

3 > > 
tinerei femei o trecătoare umbră de recunoștință. Cu basmaua cu 
care-şi acoperea capul Joanna a şters-o pe fată uşor şi cu piep- 

Ei > > Ei 
tănul ei a netezit părul încîlcit și ud. După aceasta, a așezat 
capul pe niște flori de ciuboţica cucului. Apoi a mai apărut un 
cap şi încă unul, fiecare cerînd același lucru ca și primul. Joanna 
și-a scos ce mai avea de mîncare și s-a apucat să mănînce de 


prînz. Deodată cele trei capete au început să vorbească între ele : 
— Ce putem noi face pentru fata aceasta care s-a purtat 
atît de frumos cu noi? 
Primul a spus așa: 


— O voi face atît de frumoasă încît să farmece cu frumu- 
seţea ei pe cel mai puternic prinţ din lume. 


Al doilea s-a grăbit să adauge: 

— Eu am să-i dăruiesc o voce atît de frumoasă, încît toată 
lumea va dori să o asculte vorbind și cîntînd. 


Al treilea spuse: 


— Eu am să revărs asupra ei bogății ca să aibă ce oferi 
bărbatului cu care se va căsători. 


Acestea fiind spuse, cele trei capete i-au cerut fetei să le 
pună la loc în fîntînă. Așa și făcu Joanna, cu grijă și blîndeţe, ca 
nu cumva să le pricinuiască vreo durere. Și, în timp ce ele se 
scufundau, le-a auzit suspinînd somnoroase. 


Apoi, Joanna și-a continuat drumul cîntînd. I se părea că 
vocea ei e mai frumoasă decît a unei păsărele, mai ales că trecînd 
pe lîngă un stejăriș în care cînta o mierlă aceasta s-a oprit din 
cîntat s-o asculte pe fată. Probabil că și faţa ei era mai frumoasă 
decît oricînd pentru că un cerb tînăr s-a oprit din galop să o 
privească. Sufla din greu, de parcă ar fi fost urmărit, dar văzînd-o 
pe Joanna s-a oprit și două lacrimi i s-au rostogolit din ochi. 
Fetei îi fu milă de el și-l cuprinse de după gît. În aceeași clipă, 
s-a și auzit sunetul unui corn de vînătoare și cîţiva vînători au 
apărut galopînd pe potecă. Unul din ei avea un arc și o săgeată 
gata să tragă, dar văzînd-o pe fată și-a coborit arcul. Apoi, frun- 
tașul vînătorilor s-a îndreptat în galop spre Joanna. Călărea un 
minunat cal negru cu o șa măiestru și bogat brodată, el însuși 


fiind îmbrăcat în cele mai bogate și fine veșminte. 


I-a spus fetei că-i rege și că e la vînătoare. Joanna l-a rugat 
să cruţe viaţa tînărului cerb pentru că era atît de trist și nici 
măcar nu mai putea respira. Regele a privit-o și frumuseţea ei 
i-a cucerit inima așa cum nimeni și nimic nu o făcuse pînă atunci. 
Frumuseţea vocii l-a făcut să roșească și l-a îmblînzit. Brusc, 
s-a simţit obosit de vînătoare și i-a pierit cheful să-l mai urmă- 
rească pe speriatul cerb. 


— Cerbul e liber, i-a spus regele. Dar, dumneata, domniţă, 
arăţi obosită. Dacă accepţi să mergi pe calul meu, bucuros te voi 
însoţi. 

Joanna i-a dat drumul cerbului care s-a repezit ca fulgerul 
printre copaci. Regele a poruncit însoţitorilor săi să nu mai 

urmărească cerbul și să se ducă la castel să facă pregătiri pen- 
tru că vor primi oaspeţi. 

Joanna știa să călărească foarte bine. Regele a urcat-o în 
șa și luînd frîul în mînă a condus-o pe potecă. 

N-a trecut mult și i-a spus că o iubește pentru vocea ei 
caldă și pentru frumuseţea ei, dar mai presus de toate pentru 
blîndeţea și inima ei bună. 

— Dacă mă accepţi, i-a spus el, te voi face regina mea și 
vom domni împreună peste regatul meu. 

— Mireasa unui rege, ca Măria Ta, trebuie să aibă o zestre 
bogată, iar eu nu am absolut nimic. Tatăl meu e sărac și mama 
mea vitregă nu-mi va da nimic. 

— Mă voi căsători cu tine fără zestre, spuse regele. Am bani 
destui și eu te iubesc numai și numai pentru calităţile tale. 

— Şi cu toate acestea aș dori să am şi eu ceva pentru că 
mireasa care nu aduce nimic soţului ei poate nemulțumi pe 
prietenii lui. 

— Ce ai acolo în desagă ? a întrebat regele. 

Joanna nu observase că încă mai avea cu ea desaga pe care 
i-o dăduse mama vitregă. 

— Mi-e teamă că doar niște coji de pîine, spuse ea, și-și 
băgă mîna în desagă. Dar, spre mirarea ei, din desagă scoase gira- 
guri de perle, bijuterii și alte podoabe bogate. 

— Ei, dar asta e o adevărată avere, nu glumă, spuse regele. 
Te-aș fi luat chiar dacă în desagă n-ai fi avut decît coji de pîine, 
dar se vede că bunătatea ta le-a transformat în perle. Acum 
nimeni nu va putea spune să ai venit în palatul meu cu mîna 
goală. 

Și așa s-a căsătorit Joanna cu tînărul rege în mijlocul unei 
bucurii de nedescris. Amîndoi erau fericiți pentru că regele era 
bun și chipeș și Joanna era frumoasă și avea o voce atît de plăcută 
încît toţi supușii o iubeau și erau fericiţi nevoie mare că regele 
lor făcuse o alegere atît de înţeleaptă. Și aflînd regele că Joanna 
este fiica regelui din Colchester, cei doi au hotărît să-i facă o vizită. 
Tot timpul se gîndise Joanna la tatăl ei, întrebîndu-se cum o fi 
ducînd-o fără ea. S-au urcat într-o caleașcă aurită trasă de patru 

cai albi care tropăiau cu graţie și au apucat-o pe drumul ce ducea 
la Colchester. 

Mare a fost surpriza urîtei mame vitrege cînd a văzut o 
asemenea caleașcă trăgînd în curtea palatului, chiar sub fereastra 
ei. Cît de furioasă și de invidioasă a fost cînd a aflat cine e în ea! 
Dar ce bucuros era regele din Colchester! Tare a mai suferit 
cît i-a lipsit fiica şi cît de rău îi părea că se căsătorise cu o regină 
atît de rea și îndărătnică. Regina a fost și mai furioasă cînd a 
văzut cît de frumoasă se făcuse Joanna și ce chipeș și nobil bărbat 
avea și cît de bogaţi și fericiţi erau. Văzînd toate acestea, și-a 
pus în minte să găsească un bărbat tot atît de arătos și pentru 
fiica ei, oricît de urîtă și răsfăţată era ea. 

După ce s-au așezat cu toţii la masă, Joanna a povestit ta- 
tălui și mamei ei vitrege toate întîmplările prin care trecuse, 
despre întîlnirea cu bătrînul, despre capetele fetelor din fintînă, 
și cum și-a găsit soţul în pădure. 

— Isabela o să plece pe același drum chiar mîine, spuse 
regina. Nu văd nici un motiv pentru care să nu aibă și ea tot atît 
noroc ca și Joanna, ba poate chiar mai mult. Sînt convinsă că ea 
merită cu mult mai mult. Tu ce crezi ? l-a întrebat ea pe rege. 

— Cred că ai dreptate, spuse regele. 

Chiar a doua zi regina a luat o geantă de piele fină și moale 
și a pus în ea tot felul de prăjituri și dulciuri, care de care mai 
bune, și o ploscă cu vinul cel mai ales, adus tocmai din Spania. l-o 
dădu Isabelei, îi ură noroc bun și o trimise pe același drum. 

Cînd Isabela a ajuns la peștera unde Joanna îl întîlnise pe 
bătrîn, fiţi siguri că el stătea tot acolo ca și mai înainte. 

— Ziua bună dumitale, spuse bătrînul cu blîndeţe. Unde 
mergi și ce ai în geanta aia de piele minunată ? 

— Nu-i treaba ta moșule, răspunse obraznic Isabela. 

— Desigur că nu-i treaba mea, doar că eu n-am mîncat 
nimic de ieri și dacă ai vreo coajă de pîine sau prăjitură să-ţi 
prisosească pentru un om bătrîn și neputincios, tare aș fi fericit 
să-ţi urez noroc bun. 

— N-am nimic de dat la cerșetori, răspunse ursuză Isabela 
și-și continuă drumul. 

Nu trecu mult și se trezi faţă în faţă cu gardul de mărăcini, 
mai sălbatic și mai de netrecut ca niciodată. Isabela nu zări nici 
o cărare care să-l ocolească așa că, acoperindu-și faţa cu mîinile, 
a început să-și facă drum. Dar mărăcinii, ca și cum urau fetele 
rele și zgîrcite, i-au zgîrîiat braţele, i-au smuls părul și i-au ră- 
sucit încheieturile. Vă puteţi imagina ce-au ajuns hainele scumpe 
și elegante pe care i le-a dat regina ! Toate erau rupte și sfișiate 
de ghimpii hăţișului. Așa că, plină de sînge și zgîrieturi, și-a făcut 
cu greu drum de cealaltă parte și a pornit în căutare de apă 


să se spele. 


Așa a ajuns ea la fîntîna cu cele trei capete. Tocmai 
cînd voia să-și bage mîinile în apă, un cap a apărut deasupra apei. 
Părul de pe cap era din nou încîlcit și fața murdară. 

„Spală-mă și piaptănă-mă și așează-mă jos cu blîndeţe 

Să fiu frumoasă cînd trecătorii mă văd şi-mi dau bineţe”. 
Zadarnică i-a fost rugămintea pentru că Isabela i-a retezat-o 
scurt: 

— N-am chef să fac așa ceva. Eu am nevoie de spălat și 
pieptănat. Cară-te de unde ai venit! Şi-i dădu o lovitură cu 
plosca. 

Apoi au apărut și celelalte două capete, unul după altul, 
fiecare avînd aceeași rugăminte, dar Isabela le-a tratat la fel. 
Așa că cele trei capete s-au apropiat și s-au sfătuit cum să aducă 
ghinionul pe capul unei fete atît de crude. Prima a hotărît să-i 
acopere pielea cu lepră, cea de a doua s-a hotărît să-i dea o voce 
aspră, răgușită, asemănătoare cu scîrțiitul unei porţi ruginite 
iar cea de a treia i-a hărăzit că soţul ei vafi un cizmar sărman 
și atît de sașiu încît nimeni să nu se uite la el. Sărmana Isabela ! 
Oricât de rea era și cît de mult își merita pedeapsa v-ar fi fost 
milă să vedeţi cît de hidoasă îi devenise pielea albă și să auziţi 
cît de hîrîitoare îi era vocea. 

După aceasta, merse ea ce merse și ajunse într-un oraș, 
într-o zi de tîrg. Să nu credeţi că tîrgoveţilor le-a fost milă de 
ea. Cum au văzut-o intrînd în tîrg, s-au speriat și au rupt-o la 


fugă în toate direcţiile pentru că le era teamă să nu ia lepra. 

Singurul om care n-a fugit cînd 
a sosit Isabela a fost un sărman 
cizmar sașiu care repara un pantof 
pe o bucată de cremene. 

— Te rog, ajută-mă, aju- 
tă-mă |! strigă Isabela. Unde pot 
găsi pe cineva care să mă vin- 
dece de această boală groaznică ? 
Am bani destui și-l voi răsplăti 
cu vîrf şi îndesat. 

— Dacă te vindec de aceas- 
tă boală, spuse cizmarul, te 
vei căsători cu mine? Acesta e preţul pe 

— Da, da, mă voi căsători, răspunse Isabela. 
tă-mă cît se poate de repede. 


care-l cer. 


Numai aju- 


Nu ştiu cum se întîmplase, dar, într-o zi, cizmarul reparase în- 


călțările unui pustnic care, neavînd bani, i-a dat o cutie cu o alifie 


împotriva leprei și o sticlă cu un ulei care putea vindeca răgușeala. 


Cizmarul îi dădu Isabelei alifia și uleiul și astfel fata se vindecă și de 


lepră şi scapă şi de răgușeala. Apoi a luat-o acasă şi s-au căsătorit. 

După cîteva zile, au pornit să facă o vizită mamei Isabelei 
și tatălui ei vitreg. În palatul regelui de la Colchester toată lu- 
mea participa la un splendid banchet, banchetul de adio dat 
în cinstea lui Joanna și a soţului ei care urmau să plece a doua zi. 
Cît de surprinsă a fost regina cînd nu a văzut nici o caleașcă cu cai 
albi graţioși și cu frie bătute în pietre și nici un mîndru prinţ 
ci doar un cizmar care se uita cu un ochi la făină și cu altul la 
slănină, mergînd la braţul fiicei ei Isabela ! La început, regina 
de-abia a putut deschide gura de furie și ciudă. 

— Unde ai găsit pocitania asta ? a strigat ea în sfîrșit. Și 
de ce, mă rog, nu ești frumoasă ca fiica mea vitregă ? De ce nu-ţi 
este vocea mai plăcută ca a unei privighetori și de ce mă rog nu 
te-ai căsătorit cu un rege ca să te întorci acasă cu o caleașcă 
trasă de opt cai ? 

Apoi regina s-a înecat de furie, i-a venit rău și a trebuit să 
fie dusă în camera ei. Dar niciodată nu și-a mai venit în fire 
și la scurt timp după aceea a murit de furie și supărare. 

Regele din Colchester a considerat că cizmarul era un soţ 
bun pentru fiica lui vitregă Isabela, dar nu putea să-i ierte Isa- 
belei că adusese nefericirea asupra Joannei așa că i-a spus 
cizmarului că-i va da o sută de lire ca să-și deschidă un atelier, 
cu condiţia să se retragă cu soţia într-un colț îndepărtat de ţară, 
cît mai departe de Colchester. Așa au plecat cei doi cu o sută de 
lire și s-au ţinut de cuvînt, nemaitulburîndu-l niciodată pe rege. 

După aceea, regele a plecat să stea un timp cu fiica lui Joanna 
și tînărul rege și mult s-au mai distrat și bucurat împreună astfel 
că, de la o vreme, au uitat cu totul necazul provocat de bogata 
și răutăcioasa mamă vitregă. 

Poter Prostănacul 


fost odată un flăcău, pe nume Peter, care trăia în- 

tr-un sat cu bătrina lui mamă, văduvă de mulţi ani. 

Era un băiat blajin, înalt și puternic, dar era sărac cu 

duhul nevoie mare. De-abia reușea să numere găinile 

din gospodărie deși nu erau cu totul decit o duzină; 
dacă cheltuia trei peni dintr-un șiling, habar n-avea cît rest tre- 
buie să primească. Cît despre mersul la piață, apoi să nu credeţi 
că s-a dus vreodată la cumpărături și-a scăpat fără să fie înșelat. 
Nu se poate spune însă că nu avea bunăvoință ori că era leneș. 
Pur și simplu, așa se născuse, fără dram de minte. 

— Vai de mine, mamă, se văita el, dacă m-aș fi născut și 
eu cu puţină minte, nu ţi-aș fi dat atîta bătaie de cap și n-ai mai 
fi avut motiv să te îngrijorezi din cauza mea. 

— Nu-i nimic, Peter, băiatul mamei, îi răspundea ea of- 
tind. E adevărat că n-ai minte, dar ești băiat de treabă și zdravăn 
cît doi, așa că nu-ţi mai bate capul. Du-te mai degrabă sus și 
adu-mi trei nasturi să ţi-i cos la surtuc, dar bagă-ţi minţile în 
cap că trei şi nu doi ca să nu mai vorbim de patru. 

Cu toată încurajarea mamei, Peter continua să fie tare ne- 
căjit că-i atita de neghiob și o tot bătea la cap pe mama lui încît 
săraca văduvă nu mai avea pic de liniște. În sfirșit, ea i-a spus : 

— Ei bine, dacă vrei să faci rost de niţică minte, ia du-te 
pînă la femeia cea înţeleaptă care are colibă pe deal. Se zice că 
este foc de pricepută, şi-mi dau cu părerea că te-o putea ea ajuta 
cu ceva din atîtea cărţi magice și leacuri cîte le are. 

Așa că, după ce și-a terminat treaba, Peter a urcat dealul 
pe vîrful căruia a găsit coliba femeii înțelepte. Din horn ieşea un 
fir de fum și o pisică neagră se întindea somnoroasă în prag. 

— Ei, ăsta-i semn bun, spuse Peter, și bătu la uşă. 

Neprimind nici un răspuns, a apăsat ușor pe clanţă și s-a 
uitat înăuntru. O văzu pe bătrînă scociorînd cu vătraiul în focul 
pe care se afla o oală neagră. Nici nu s-a întors și nici n-a scos 
o vorbă, așa că Peter a intrat și a spus 

— Bună ziua, femeie înţeleaptă! Frumoasă-i vremea azi. 

Bătrîna n-a scos nici o vorbă și a continuat să sufle 
în foc. 

— Cred că mîine o să plouă, a continuat Peter. 

Dar bătrîna tăcea chitic. 

— Dar s-ar putea şi să nu plouă, a adăugat el, întrebîn- 
du-se ce să mai spună după aceasta. 

Bătrîna însă continua să aţiţe focul. 

— Ei, știi ceva, a zis Peter, atîta am avut de spus despre 
vreme, aşa că acum am să-ţi spun păsul pentru care am venit. 
Sînt un flăcău cam sărac cu duhul şi am venit la dumneata să 
văd dacă nu poţi să-mi faci şi mie rost de puţină minte. Ştii 
mata.... 

— Minte ? zise bătrîna, întorcîndu-și capul spre flăcău 
pentru prima oară. Așa, deci. Dar asta depinde de ce fel de minte 
dorești. Dacă-i vorba de minte regească, soldăţească sau de 
învăţător, atunci te pot ajuta cu dragă inimă. Ce fel de minte 
dorești ? 

— O minte obișnuită, răspunse Peter. Nici prea bună, nici 
prea rea, ca a celorlalţi oameni de pe aici. 

— Foarte bine, spuse femeia cea înţeleaptă. Vei avea o 
minte cum îţi doreşte inima, dar mai întîi trebuie să te duci și 
să-mi aduci inima acelui lucru care-ţi place ţie mai mult și mai 


mult. Pricepi ? Şi, după ce mi-ai adus-o, trebuie să-mi răspunzi 

și la o ghicitoare ca să mă lămuresc dacă mi-ai adus exact 
lucrul pe care ţi l-am cerut. Și acum, la treabă. 

Fără să mai aștepte vreun răspuns, femeia a luat oala de 
pe foc și a dus-o în bucătăria din spate, fără să-l mai conducă 


v 


pe Peter pînă la ușă. Peter a coborît dealul, gîndindu-se la ce-i 
spusese femeia cea înțeleaptă. 

— Auzi tărăşenie, inima lucrului care-mi place mie cel 
mai mult ! Care-o fi lucrul ăla, mă rog ? Grea povară pe capul 
lui Peter să se gîndească la ceva la care nu se mai gîndise pînă 
atunci. Cînd a ajuns acasă, i-a destăinuit mamei lui ceea ce-i 
spusese bătrîna înțeleaptă şi mama lui Peter a început și ea să 
chibzuiască. În sfîrşit, i-a spus 

— Cum să nu, nu-i mare lucru să-ţi răspund. Nimic nu-ţi 
place ţie mai mult pe lumea asta decît o bucată bună de slănină. 
Așa că du-te de taie scroafa cea bătrîna, scoate-i inima și du-o 
bătrînei înțelepte. 

Peter a tăiat scroafa, i-a scos inima și, a doua zi, pe înserat, 
s-a dus cu ea la coliba bătrînei de pe deal. 

Bătrîna cea înţeleaptă stătea pe un scaun lîngă foc, citind 
dintr-o carte groasă. Nu a ridicat ochii din carte, așa că Peter 
a pus inima pe masă. 

— Iat-o, i-a zis el. Asta-i inima lucrului care-mi place mie 


cel mai mult. Eşti mulţumită ? 

Bătrîna a ridicat ochii din carte. 

— la spune-mi ce poate alerga fără picioare ? 

— Ce poate alerga fără picioare ? repetă flăcăul, scărpi- 
nîndu-se în cap și scotocindu-și creierii pînă a început să-l doară 
capul. 


Bătrîna a continuat să citească. In sfîrșit, Peter a deschis 


gura. 
— Ştii ceva? Habar n-am. 
— Atunci înseamnă că nu mi-ai adus ceea ce ţi-am cerut 
aşa că ia-ţi tălpășiţa. 
Ce să facă sărmanul Peter ! A luat inima scroafei şi a plecat 


din nou acasă. 

Cînd a ajuns în preajma colibei lui a zărit o mulțime de 
oameni stînd în prag și a auzit plînsete de femei. Atunci a a- 
flat că bătrîna lui mamă căzuse bolnavă la pat, așa dintr-o dată, 
și că era gata șă-și dea sufletul. A intrat în colibă și a închis 
ușa. Bătrîna era, într-adevăr, tare slăbită. Peter și-a dat seama 
că nu mai e nimic de făcut, așa că a îngenunchiat lîngă pat și 
i-a luat mîna. 

— la-ţi adio de la mine, fiule, a șoptit ea, pentru că te 
voi părăsi curînd. Dar acum că te-ai dus la bătrîna înţeleaptă 
și ţi-ai făcut rost de niște minte nu mai am nici o grijă căci vei 
fi în stare să vezi de tine și fără ajutorul meu. 

Lui Peter nu-i prea venea să-i spună că nu fusese în stare 
să răspundă la ghicitoarea femeii. Fără să-i mărturisească ade- 
vărul şi-a sărutat mama și a zis: 

— Cu toate acestea, mamă, tare o să-ţi mai duc dorul. 
Adio, buna mea mamă, adio! 

— Adio, fiule ! Spunînd aceste ultime cuvinte a închis 
ochii, a zîmbit ușor și a murit. 

Peter a stat vreme îndelungată îngenunchiat lîngă pat, 
plîngînd de ţi se rupea inima «pentru că oricît ar fi vrut, nu pu- 
tea să-și stăpînească șuvoiul de lacrimi. Se gîndea la toate cî- 
te făcuse mama lui pentru el, cum îl crescuse de mic, cum îi le- 
cuise rănile de la căzături, cum îi făcea de mîncare, îi cîrpea 
hainele și-i vorbea și cum își ţineau unul altuia de urit la vreme 
de seară. Se întreba cum o să se descurce fără ea, pentru că, 
dintre toate ființele de pe pămînt, pe ea o iubise cel mai mult. 

Dar în clipa aceeas-a gîndit la vorbele femeii înțelepte: 

— Adu-mi, îi spusese ea, inima lucrului care-ţi place cel mai 
mult în lumea asta. 

— Asta n-am s-o fac, chiar dacă mi-ar da cîtă minte este 
pe tot pămîntul ăsta. 

Dar, în dimineaţa următoare, s-a gîndit că ar putea să-i 
ducă bătrînei înțelepte corpul iubitei lui mame, fără să-i scoată 
inima, mai ales că, mai mult ca oricînd, acum avea nevoie de 
puţină minte. Așa că a pus-o ușurel pe mama lui într-un sac și 
s-a dus cu el pe deal. Nu i-a fost greu să o facă pentru că mama 

lui fusese o femeie mărunţică şi slabă și, în definitiv, el avea pu- 
tere cît doi flăcăi la un loc. A așezat trupul în coliba bătrînei 
și a spus 

— Acum Chiar că ţi-am adus lucrul pe care îl iubesc mai 
presus de orice. lată trupul iubitei mele mame care a murit. 
Fă bine şi dă-mi mintea pe care mi-ai promis-o. 

— Spune-mi mai întîi, zise bătrîna, ce este galben și stră- 
lucește, dar aur nici pe departe nu este ? 

— Ce este galben și strălucește şi nici pe departe aur nu 
este ? zise Peter complet zăpăcit. Adică.... 

Dar flăcăul nu putea da de capătul ghicitorii oricît s-ar 
fi omorît, aşa că pînă la urmă a zis 

— Habar n-am. 

— Dacă n-ai habar, nici minte n-o să capeţi astăzi. Ești 
într-adevăr, prostănacul prostănacilor și cred că nu vei avea minte 
niciodată ! 

Auzind aceasta, Peter a ridicat sacul în care se afla corpul 
mamei lui și a plecat. Dar era prea amărît ca să se ducă acasă 
aşa că s-a așezat pe marginea drumului şi a început să plîngă. 

Nu stătea el de multă vreme acolo cînd, deodată, auzi o 
voce blîndă chiar lîngă el. A ridicat privirea și a văzut o fată 


nemaipomenită de frumoasă care-l privea cu un zîmbet blind. 


— Ce-ai păţit ? l-a întrebat ea. Mă înitristează să văd un 


flăcău zdravăn ca tine atît de necăjit. 


— Zdravăn, dar sărac cu duhul, a zis Peter. N-am nici un 
pic de minte și acum mama a murit și am rămas singur. Cum am 
să mă descurc de acum încolo, habarn-am. N-are cine să-mi facă de 
mîncare, să-mi cîrpească hainele, să facă cumpărături şi cel mai 
rău și mai rău e că nu mai are cine să-mi vorbească şi să mă 


înveselească la ceas de necaz. 


— Te voi ajuta cu, îi răspunse Jenny, căci acesta era nu- 
mele fetei. Un prostuţ ca tine trebuie să aibă pe cineva care 
să vadă de el. Pot să vin şi să te-ngrijesc ? 

— Dacă vrei, spuse Peter, dar ai să descoperi că sînt mai 


prost decît cel mai prost om dacă nu fac rost de minte de undeva. 

— Nu-i nimic, spuse Jenny. Oamenii zic că omul cel mai 
prostănac e cel mai bun soţ. Vrei să mă iei de nevastă ? 

— Ştii să faci de mîncare ? întrebă Peter. 

— Cum să nu, răspunse Jenny. 

— Ştii să coşi și să cîrpești ? 

— Mai întrebi !? 

— Ştii să numeri ouăle și să ţii socoteala banilor ? 

— Mai bine ca mine, nimeni nu o poate face. 

— Atunci dacă vrei să te măriţi cu mine, eu cu dragă inimă 
te iau, căzu la învoială Peter. 

Și așa au plecat cei doi împreună și după ce au înmormîn- 
tat-o pe mama lui Peter şi tot satul a jelit-o, s-au căsătorit şi 
și-au făcut căminul în bordeiul vechi al lui Peter. Şi nu trecu 
multă apă pe gîrlă ca Peter să-şi dea seama, așa prostănac cum 
era, că avea o nevastă pe cinste. Făcea de mîncare, cosea, cîrpea, 
spăla şi tot timpul era veselă și îngăduitoare. Dar Peter nu se 
mai sătură admirîndu-i blîndeţea și veselindu-se auzindu-i vor- 
bele de șagă. Dar să nu credeţi că Peter era mai prejos ca bărbat. 
Și el muncea cu bucurie cît se poate de spornic. Nimic nu era 
prea greu peniru el, dacă nu trebuia să-și bată capul și să fie ne- 
voit să gîndească. Nici o greutate nu era prea grea de ridicat 
și nici o distanţă nu i se părea prea lungă de străbătut. Ca să 
nu mai întindem vorba, cei doi formau perechea cea mai fericită 
și cea mai mulţumită din cîte au trăit vreodată în sat. 

— Ştii ceva, Jenny, zise Peter într-o seară. Cred că din 
toate ființele de pe pămînt, eu pe tine te iubesc cel mai mult. 

Numai că vorbele astea i-au dat o idee. 

— Sînt sigur că bătrîna înţeleaptă n-a vrut să-mi ceară 
să te omor și să-i duc inima ta. Crezi că ar fi putut să-i treacă aşa 
ceva prin cap, Jenny ? 

— Sper că nu, spuse femeia. Într-adevăr, e imposibil să-ţi 
fi cerut așa ceva. Ai auzit-o tu cumva pomenind de omor? 
Dar de ce nu mă duci la ea, așa vie cum sînt, cu inimă cu tot. 

— Bună idee ţi-a venit, spuse Peter. Dar mai întîi, ar trebui 
să vezi dacă poţi răspunde la ghicitori. la răspunde la asta. Ce 


poate alerga fără picioare ? 


178 


— Ce altceva decît rîul ? răspunse Jenny. Asta nu a fost 
grea. 

— Rîul ? a repetat prostănacul. Cum să nu, ai dreptate. 
Oare cum de nu mi-am dat seama? Dar, i-a răspunde-mi la asta: 
Ce este galben şi strălucește dar aur nu este ? 

— Soarele, răspunse Jenny, fără să stea pe gînduri. La 
ghicitoarea asta puteam să-ţi răspund și la vîrsta de cinci ani. 

— Soarele !? repetă Peter uimit de rămăsese cu gura căscată. 
Da, străluceşte, asta-i sigur. Şi este și galben și aur nu-i. Straș- 
nică minte ai tu, Jenny! Dacă chibzuiesc bine, nu cred să fie 
în Anglia un bărbat care să aibă o nevastă atît de deșteaptă. 
Hai, repede, să vedem dacă de data aceasta bătrina nu-mi dă 
puţină minte ca să mă potrivesc şi eu cît de cît cu tine. 

S-au dus pe deal împreună și au găsit-o pe bătrîna acasă. 

— Mătuşă înţeleaptă, spuse Peter, În sfîrșit, ţi-am adus 
fiinţa pe care o iubesc mai presus de orice. Iat-o cu inimă cu tot. 
Dacă nu-mi dai mintea pe care ţi-o cer nici de data asta, în- 
seamnă că nu ești înţeleaptă ci doar o prefăcută care înșeală 
lumea. 

— Şedeţi, amindoi, spuse bătrîna. S-au așezat. Bătrîna 
s-a întors către Peter şi i-a zis: Ei, acum ascultă ghicitoarea 
mea și vezi de-i poţi da de capăt. Ce nu are la început nici un 
picior, apoi are două și la urmă patru ? 

Sărmanul Peter s-a gîndit ce s-a gîndit, dar răspuns tot 
n-a găsit. Dar Jenny i-a şoptit la ureche 

— Mormolocul. Hai repetă, mormolocul. 

— Mormolocul, răspunse Peter prompt. 

Bătrîna îi zise 

— Aşa-i. Acum văd că ai mintea pe care ţi-o doreai și ea 
se află în capul nevestei tale. Dacă un bărbat are o nevastă deș- 
teaptă, ea e mintea de care are el nevoie. Și acum, vedeţi-vă 
de drum şi altădată să nu mă mai bateţi la cap. 

Peter și Jenny s-au ridicat, i-au mulţumit bătrînei și și-au 
văzut de drum. 

Cum coborau ei așa dealul, Jenny fredona încet un cîntecel, 


în timp ce Peter tăcea mîlc și se scărpina în cap. 

— La ce te gîndești ? l-a întrebat ea cu blîndeţe, oprindu-se 
în mijlocul cîntecului. 

Peter nu s-a mai scărpinat în cap dar n-a scos nici o vorbă. 
În sfîrşit, după o vreme, i-a răspuns 

— Mă gîndeam cît de mindru sînt că am o nevastă mai 
mult decît deşteaptă. Desigur, tu i-ai dat femeii răspunsul pe 
care-l aștepta. Şi cu toate acestea, a continuat el mirat —şi 
cu toate acestea, pur și simplu nu-mi dau seama cum de n-are 
mormolocul nici un picior, apoi are două și la urmă patru. Mă 


tot întreb și mă tot minunez şi tot nu pot înţelege. Pur și simplu 


nu-i dau de capăt. 

fost odată un băiat pe care-l chema Robin şi care tră- 

ia într-un bordei împreună cu tatăl lui. Din neferici- 

re tatăl era un om ce-şi ieșea ușor din fire și nu era 

prea blînd cu fiul lui. Sărmanul Robin, deși băiat de 

treabă, era cam nepriceput și neîndemînatic, nereușind 
să facă ceea ce de obicei fac băieţii ca să stîrnească admi- 
rația taţilor lor. Muncea cît putea, dîndu-și toată osteneala, şi 
făcea toate treburile de prin gospodărie şi din grădină. Dar 
tatăl lui îl chelfănea ori de cîte ori ceva nu mergea bine așa că 
Robin nu era deloc fericit. 

Dar, fiindcă băiatul era blînd şi cam prostănac, vecinii 
îl iubeau. El le dădea totdeauna bineţe, cu un zîmbet prietenos, 
cînd treceau pe drum pe lîngă el și nu era niciodată prea ocupat 
ca să le dea o mînă de ajutor. 

Într-un bordei din apropiere, în același sat, trăia o  bătri- 
nică văduvă şi fiica ei, Margareta. Margareta și Robin s-au în- 
drăgostit curînd unul de altul și Robin și-a întrebat tatăl dacă-i 
permite să se căsătorească cu Margareta şi dacă o poate aduce 
acasă de soţie. 

— Să te însori ?! i-a răspuns tatăl, auzi, vrea să se însoare ! 
Şi cu ce o să-ţi ţii nevasta, pot să te întreb, cînd nu ești în stare 
să te întreţii pe tine ? Sper că nu te aştepţi ca eu să vă întreţin 
pe amîndoi. Înainte de a te gîndi la însurătoare, mai bine ai 
căuta un mijloc cinstit să cîştigi o bucată de pîine. Acum, pleacă 


și sapă varza pentru că e năpădită de buruieni. 

Bineînţeles că Robin s-a gîndit la spusele tatălui său şi într-o 
minunată zi de primăvară, s-a hotărît să plece în căutarea 
unei comori —sau în orice caz dacă nu o comoară, cel puţin atît 
cît i-ar trebui lui și Margaretei să trăiască. Nu i-a spus tatălui 
unde pleacă de teamă că acesta l-ar împiedica; pe lîngă aceasta, 
ca să spun adevărul, nici el nu prea ştia încotro s-o ia. Dar era 
o dimineaţă de primăvară şi el era tînăr şi puternic și nimic 
altceva nu mai conta. În schimb, i-a spus Margaretei şi cei doi 
și-au luat rămas bun, Robin promiţînd să se întoarcă într-un 


an sau chiar mai repede. 


Cînd s-a depărtat binișor de satul natal, a început să caute 
de lucru. Spunea oamenilor pe care-i întîlnea că-și caută norocul. 
Auzind aceasta, oamenii rîdeau şi-i spuneau că prin acele locuri 
n-o să dea de norocul lui. Începuse să creadă că niciodată nu va 
găsi de lucru pe acolo, darămite o comoară, cînd drumul pe care 
apucase tocmai trecea printr-o pădure așa de întunecoasă că săr- 
manul Robin mai să deajos o bătrînă care adunase niște surcele. 
Surcelele i-au căzut din braţe şi s-au împrăştiat toate pe drum. 

— lartă-mă, mătușă ! s-a scuzat Robin. Îmi pare tare rău. 
Stai şi te odihneşte pe marginea drumului și eu am să adun 
surcelele și am să ţi le car și pînă acasă. 

— Eşti tare neîndemînatic, a spus bătrîna, dar știu că nu 
vrei să faci nimănui nici un rău. 

Robin nu a prea luat în seamă ce a spus bătrîna pentru că 
era obișnuit să i se spună neîndemînatic. Îndată a adunat 
lemnele căzute și le-a legat și a pornit-o după bătrînă cu vreascu- 
rile în spinare. 

— Din ce-ţi cîştigi pîinea, tinere ? a întrebat bătrîna. 

— Nu am din ce, mătușă, a răspuns Robin. 

— Vai de mine, vai de mine, i-a spus bătrîna, vei fi 
fiind tu neîndemînatic, dar trebuie să faci ceva. 

Robin i-a spus că e în căutare de lucru. 

— La ce te pricepi? a întrebat ea. 

— La orice, a răspuns Robin. 

— Ei bine, dacă vrei să intri în slujba mea, a spus bătrîna, 


am să-ţi dau casă şi masă și la sfîrșitul unui an de muncă am să 

te plătesc bine. Eşti cam prostănac dar ești puternic și aş zice 
că ai şi bunăvoință. 

— Aşa-i, i mulţumesc din suflet mătuşă, crede-mă. 

Aşa a intrat Robin în slujba bătrînei şi a muncit pentru 
ea cît de bine a putut timp de un an şi o zi. Tăia lemne, făcea 
focul, săpa în grădina de legume, hrănea găinile, spăla farfuriile, 
într-un cuvînt, făcea de toate numai norocul nu şi-l căuta. 

— Strașnic ai mai muncit, spuse bătrîna, dar și eu ţi-am 


promis să te răsplătesc. lată, ia măgarul meu şi du-te. 

— Mulţumesc din inimă, mătușă, spuse Robin politicos, 
întrebîndu-se ce naiba să facă cu un măgar. 

De mîncat nu-l putea mînca, de hrănit nici vorbă. Singurul 
lucru pe care putea să-l facă era să-l vîndă. Și iată-l pe Robin 
cu leafa pe un an de muncă: un dobitoc maroniu-cenușiu și tare 
încăpăţiînat, cu două urechi lungi și cu o mutră de măgar care-ţi 
dădea impresia că face pe deșteptul. 

— E un măgar foarte bun, a continuat bătrîna. la apu- 
că-l de urechi și trage-l bine. 

Robin făcu ce i se ceruse. Prinzîndu-l pe măgar de cele două 
urechi, trase de ele cît putu de tare. Deodată, măgarul a încetat 
de a mai face pe înțeleptul şi spuse „I-ha, i-ha! și din gură i se 
revărsă un șuvoi de monede de aur și de argint. 

— Ei, vezi, spuse bătrina. Nu e o leafă prea rea pentru 
un an de muncă. Acum, du-te acasă și fii atent să nu pierzi mă- 
garul pe drum. Rămas bun și-ţi urez mult noroc. 

Fără nici o altă vorbă și fără să aștepte vreun cuvînt de 
mulţumire, bătrîna a intrat în bordei, lăsîndu-l pe Robin afară 
în drum, cu măgarul lîngă el. Robin l-a mai tras de urechi o dată 
ca să vadă dacă nu cumva visa. Dar nu, era adevărat. Din nou 
se revărsă un șuvoi de aur și argint, chiar în drum, la picioarele lui. 

— Hai! a strigat Robin, nemaizăbovind nici măcar cît să 
ridice monedele de pe drum și pornind-o spre casă. 

Cu mult înainte de a-și zări în depărtare satul, s-a lăsat noap- 
tea, așa că el s-a hotărît să tragă la vreun han. A tras la primul 
han care arăta mai acătării, şi-a dus măgarul în curte, şi l-a 
legat de un stîlp. 

— Vreau un pat bun pentru noapte şi o masă pe cinste, 
spuse Robin de îndată ce a apărut hangiul. 

— Poftim înăuntru, spuse acesta. 

Văzîndu-l hangiul și-a dat seama că Robin era, după haine, 
un biet sărăntoc. 

— Îşi dau şi de mîncare și un pat în care să dormi, i-a spus 
hangiul, dar va trebui ca mai întîi să-mi plătești. 

— Cu dragă inimă, spuse Robin. Așteaptă o clipă şi am 


să-ţi aduc banii. 

Robin s-a dus în curte, l-a tras bine de urechi pe măgar și 
s-a întors înapoi în han, peste o jumătate de minut, cu o mînă 
de arginţi. 

Hangiul luă banii, îi dădu lui Robin o masă pe cinste, îl 
conduse într-o cameră care strălucea de curăţenie și-i oferi un 
pat arătos cu saltea de puf. 

Cînd Robin s-a așezat să se odihnească peste noapte, han- 
giul s-a strecurat în curte. ÎL pîndise pe Robin printr-o crăpă- 
tură din ușă și zărise cum acesta obținuse banii și ca urmare 
hotărîse să-i fure măgarul. A luat măgarul lui Robin și l-a în- 
chis într-un grajd, iar în locul lui a legat un măgar de-al lui. 

A doua zi dimineaţă, hangiul l-a întrebat pe Robin dacă 
se odihnise bine, i-a pregătit micul dejun și i-a arătat drumul 
spre casă. 

— Dacă nu zăbovești pe drum, pe la prînz vei fi acasă, 
i-a spus hangiul. 

Acestea fiind zise, Robin i-a mulţumit, a apucat de frîn- 
ghia din jurul gîtului măgarului, a îndemnat dobitocul la drum 
și a pornit-o spre casă. 

Cînd a ajuns acasă, tatăl s-a bucurat să-l vadă, pentru că 
deși nu-i arătase băiatului prea multă bunătate, îi simţise to- 
tuși lipsa. Pe lîngă aceasta, se cam săturase să făcă el toate treburile 
din jurul casei. 

— Bine ai venit acasă, i-a zis tatăl. Unde ai fost? 

— Tată, a răspuns Robin, am muncit un an întreg și am 
făcut avere. Acum m-am întors acasă să-ţi cer binecuvîntarea 
să mă însor cu Margareta. 

— Ce-i atîta grabă, ce-i cu atîta grabă ? Ce-ai spus de avere? 
Vino mai întîi şi-mi arată simbria. 

— Măgarul acesta este simbria mea, a răspuns Robin. 

— Asta-i tot ce ţi-au dat pentru un an de muncă? Măi 
băiete, cu atît nu prea te poţi însura! 

— Nu te pripi tată, răspunse Robin. Acesta nu este un 
măgar obișnuit. la trage-l de urechi. Așa, trage-l zdravăn de 
urechi. 


Tatăl făcu ceea ce-i ceruse fiul dar, in loc să reverse un șuvoi 
de monede de aur, măgarul a întors brusc capul și l-a mușcat 
de mînă și, pe deasupra, i-a mai dat și o lovitură zdravănă la 
fluierul piciorului. 

— Ei! Ce șmecherie mai e și asta ? spuse tatăl. 

— Îmi pare rău tată, spuse Robin. Sincer îmi pare rău. 
Acesta nu-i măgarul pe care l-am primit drept simbrie. 

— Poate n-o fi. Dar tu ești tot măgarul care ai fost din 
totdeauna, fiule ! Mai bine ai pleca din nou să încerci să faci avere. 
Și cînd te întorci data următoare, să nu mai faci glume prostești 
cu tatăl tău. 

Sărmanul Robin care, desigur, habar nu avea cum tîlharul 
de hangiu îi furase măgarul fermecat, nu ştia ce să mai spună, 
așa că s-a dus să-i spună Margaretei ce se întîmplase. Ea i-a urat 
mai mult noroc de data aceasta și, a doua zi, el a luat măgarul 
de căpăstru și a plecat, încă o dată, să-și caute norocul. 

Nici nu se făcuse de prînz şi Robin a dat de un tîmplar care 
încerca să care o scîndură groasă în atelier. Robin a apucat 
scîndura de un capăt și i-a dat o mînă de ajutor. 

— Caut de lucru, i-a spus Robin. Nu sînt prea isteţ dar 
pot mînui ferăstrăul şi ciocanul, să aduc și să car una și alta, să 
mătur în tîmplărie și să fiu folositor la tot soiul de treburi. S-a 
întîmplat că acel meșter era tocmai în căutarea unui flăcău 
ca Robin. I-a spus că-i va da casă şi masă timp de un an şi dacă 
pînă la sfîrșit, își va da osteneala îi va da şi o simbrie. 

Așa că, din nou, Robin s-a apucat să lucreze din greu de 
dimineaţă pînă-n noapte, timp de un an çi o zi, şi la sfîrșitul anului 
tîmplarul i-a spus că a fost mulţumit de el și că-i va da simbria. 
Așa că a luat o masă de lemn şi a pus-o în faţa tînărului. 

— Uite, spuse tîmplarul, cred că ai să fii prea mulţumit 
cu simbria asta, pentru că aceasta nu-i o masă obișnuită. 

Robin a privit-o. Era o masă destul de bună dar nu-i venea 
deloc în cap ce o să facă cu ea. 

— Comandă-i să se întindă, îi spuse tîmplarul. 

—  Întinde-te, masă ! i-a comandat Robin și, deodată, s-a 


auzit un zgomot ce semăna cu foșnetul vîntului și masa s-a um- 

plut de tot felul de bucate, din cele mai grozave pe care le vă- 
zuse Robin vreodată. Puteai vedea curcan rumenit, cartofi, 
mazăre verde, budincă și smîntînă și tot felul de sosuri și dul- 
ceţuri. Totul era aranjat pe minunate farfurii de argint care 
străluceau de curăţenie. 

— E tocmai vremea prînzului, zise tîmplarul, așa că ce-ai 
spune dacă tu și cu mine ne-am așeza și ne-am bucura, ospă- 
tîndu-ne din toate bunătăţile pe care ni le oferă masa ? 

Așa că s-au aşezat unul în faţa celuilalt și s-au apucat să 
se înfrupte. Robin nu mai gustase în viaţa lui dintr-o mîncare 
așa de minunată. După aceasta, tîmplarul a spus 

— Acum, spune-i să se strîngă. 

—  Strînge-te, masă! a ordonat Robin. Brusc, s-a auzit 
în aer un foşnet și toate farfuriile și resturile de mîncare au dis- 
părut, masa rămînînd goală și curată ca mai înainte. 

Robin i-a mulţumit tîmplarului, şi-a luat rămas bun, a 
legat masa de spatele măgarului şi a pornit din nou spre casă. 

Noaptea a coborit cu mult înainte ca el să ajungă în apro- 
pierea satului său și, dînd din nou de hanul unde își petre- 
cuse noaptea cu un an înainte, s-a hotărît să tragă din nou acolo. 

L-a întrebat pe hangiu dacă i-ar putea închiria o cameră 
pe o noapte. 

— Cum să nu, spuse hangiul, dar nu prea am ce să-ţi dau 
la cină pentru că nu avem în casă decît niște pîine veche, o bu- 
cată de brînză și o halbă de bere. 

— Nu face nimic, spuse Robin. la uită-te aici! Masă, în- 
tinde-te, ordonă el, întinde-te ! 

Din nou s-a auzit acel zgomot ciudat și masa s-a umplut 
iarăşi cu bunătăţi. Hangiul şi Robin s-au așezat unul în faţa 
celuilalt și după ce au mîncat pe săturate, Robin s-a descotorosit 
de veselă în același fel. Hangiul i-a mulţumit pentru ospăț, dar 
n-a făcut nici o remarcă în legătură cu masa năzdrăvană pentru 


că el deja se hotărîse să o fure, așa cum furase și măgarul. 


Cînd a fost sigur că Robin a adormit și nu e nici un pericol 
să fie descoperit, hangiul a dus masa năzdrăvană într-o cameră 


mai retrasă și a pus în locul ei o masă obişnuită, care nu se 

deosebea de cealaltă chiar dacă te uitai atent la ca. Apoi, a 
comandat o masă de la masa fermecată, a dus farfuriile în salon 
și le-a pus pe cealaltă masă. 

Cînd Robin a coborit să ia micul dejun, hangiul i-a spus 
că deja îi comandase mesei de mîncat și băut. S-au așezat să se 
ospăteze împreună. Robin i-a spus hangiului că era nerăbdător 
să ajungă acasă şi să-i arate masa tatălui său. Tocmai voia să-i 
comande mesei să se strîingă, cînd hangiul l-a oprit: 

— Dacă nu te superi, i-a spus el, am să duc farfuriile acestea 
în bucătărie pentru că ar fi păcat să las să dispară niște farfurii 
și cupe atît de minunate. Cît privește mîncarea rămasă cred 
că e suficientă pentru nevasta mea care va vrea să mănînce cînd 
se va scula. Dacă te învoieşti, n-am să-ţi mai iau nici un ban 
pentru găzduire. 

Robin căzu de acord, pentru că nu bănuia că hangiul furase 
masa. Robin l-a ajutat pe hangiu să ducă în bucătărie ce mai 
rămăsese din mîncare. Cînd masa a fost golită, a ridicat-o și a 
legat-o din nou de spatele măgarului. l-a mulţumit hansgiului 
pentru ospitalitate și a pornit-o încet pe drumul lung către casă. 
Cînta în drum spre casă pentru că dormise bine, pentru că ziua 
se anunţa să fie însorită și pentru că aștepta cu nerăbdare să o 
vadă din nou pe Margareta și chiar și pe tatăl său, deoarece nu-i 
văzuse pe nici unul de un an întreg. 

Cînd a ajuns la bordeiul în care se născuse, tatăl tocmai 
se pregătea să facă mîncarea de prînz. 

— Bine ai venit acasă, i-a spus el. Ai venit tocmai la timp 
să mă ajuţi să curăţ legumele și să prăjesc șunca. 

— Nu, nu te grăbi, i-a spus Robin. Am mîncare mai bună 
decît asta pe spatele bătrînului meu măgar. 


A adus masa în casă și a așezat-o în mijlocul camerei. 


— Asta-i simbria mea pe un an de zile, a spus el mîndru. 
Cînd vei vedea de ce-i în stare masa asta, tată, cred că n-ai să 
te mai împotriveşti căsătoriei mele cu Margareta, pentru că, 
după cum vei vedea, voi fi în stare să o întreţin cîte zile vom 


mai avea de trăit de acum încolo. 

— Ce tot îndrugi acolo, măi băiete ? i-a zis tatăl. Masa asta 
prăpădită e tot ce ţi s-a dat pentru un an de trudă ? Mi-e teamă, 
fiule, că n-ai să fii în stare să faci niciodată avere, cît despre în- 
surătoare mai bine ţi-ai lua gîndul şi te-ai hotărî să rămîi holtei 
pînă la moarte. 

— Aşteaptă doar o clipă, replică Robin. Tată, spune-i 
mesei să se întindă. Hai, spune-i !... 

— Ei bine, cred că masa nici n-o să mă muște și nici n-o 
să-mi dea o copită în ţurloaie. Masă, ei, masă, întinde-te, mă 
auzi ? 

Dar, desigur, nimic nu s-a întîmplat. De nenumărate ori i-a 
ordonat Robin mesei să se întindă dar totul a fost în zadar, pentru 
că acea masă nu era decît una obișnuită, la fel cu oricare alta. 

Ei bine, aflați că, de data asta, tatăl lui Robin s-a înfuriat 
atît de tare încît l-a alungat pe băiat din bordei, fără să-i dea 
nici măcar de mîncare și spunîndu-i să-şi ia o slujbă care-i plă- 
tită ca lumea. Așa că băiatul s-a dus să-și vadă iubita. Ea i-a 
spus să nu despere șisă încerce încă o dată, pentru că de data 
aceasta cu siguranță că va avea mai mult noroc. Şi-au luat ră- 
mas bun și, pentru a treia oară, Robin a plecat din sat în căutare 
de lucru. 

Nu a mers mult și a dat de un om care încerca să facă un 
pod peste un pîriu. Omul cioplea trunchiul unui copac care 
creștea pe malul apei. Robin s-a oferit să-i dea o mînă de ajutor. 

— Poţi să mînuiești toporul? a întrebat omul. 

— Şi nu numai atît, a răspuns Robin și, cît ai zice pește, 
s-a urcat pînă în vîrful copacului. După ce s-a așezat bine printre 
crengile cele mai înalte, el a strigat către omul de jos să mai dea 
cîteva lovituri de topor copacului. În cîteva clipe, greutatea lui 
Robin, aflat în vîrful copacului, a făcut ca acesta să cadă ușor 
astfel încît acum zăcea la pămînt, legînd cele două maluri ale 
pîrîului. Robin a apărut teafăr și nevătămat pe celălalt mal. 
Omul i-a mulţumit pentru ajutor și i-a promis că-l va răsplăti. 
Astea fiind spuse, el a tăiat un băț zdravăn de alun, destul de 
scurt, și i-a înlăturat rămurelele. 


— Ei, îi spuse el, cred că băţul ăsta îţi va fi de mare folos. 

Robin a mulțumit omului și a luat băţul. Era o răsplată 
cam ciudată, gîndea el, pentru că în definitiv, dacă i-ar fi 
trebuit un băț și-ar fi putut prea bine tăia unul din tufișurile 
ce se întindeau de-a lungul drumului. 

— Acesta nu-i un băț obișnuit, tinere ! spuse omul. Spune-i 
doar „snopește în bătaie” și-o să vezi de ce e în stare. 

Robin ţinu băţul în faţă şi-i spuse 

— Snopește în bătaie, băţule, snopește în bătaie! 

Deodată, băţul i-a sărit din mînă și a început să lovească 
aerul cu putere, atît de puternic încît omul a trebuit să i se 
ferească din cale. 

— Fii atent, spuse omul, dacă cineva încearcă să-ţi facă 
vreun rău, ai la îndemînă o armă bună. la-o, păstreaz-o și fii 
binecuvîntat pentru ajutorul pe care mi l-ai dat. 

Așa a plecat Robin cu băţul în mînă. Și cum mergea el așa, 
o idee i-a fulgerat prin cap. 

— Ce s-o fi întîmplat cu măgarul acela năzdrăvan ? s-a întrebat 
el. Dar cu masacea miraculoasă? Trebuie să mi le fi furat cineva 
care a pus în loc un măgar și o masă obişnuită. Și, în definitiv, 
numai o singură ființă m-a văzut dîndu-le comenzile. Desigur... 
hoţul nu poate fi decît hangiul. Avea tîlharul o privire tare vi- 
cleană, dacă mă gîndesc bine, și sînt sigur că el a pus mîna pe 
măgarul și pe masa mea şi le-a ascuns undeva. 

Ei, și cu cît se gîndea mai mult, cu atît era mai sigur că 
hangiul îi furase bunurile. 

— Am să-i arăt eu lui, şi-a spus Robin, și, strîngînd puternic 
băţul în mînă, s-a grăbit pe drumul mare pînă a ajuns la han. 

A bătut în uşă cu băţul, a deschis ușa, fără să mai aştepte 
răspuns, și a intrat. 

Hangiul a ieșit din bucătărie să vadă cine face atîta zarvă. 

— lată tocmai omul pe care-l căutam, spuse Robin. Îţi 
amintești de mine ? 

— Nu pot să spun că-mi amintesc, spuse hangiul, pri- 
vindu-l șiret pe Robin, dar cred că ești o persoană tare impor- 
tantă dacă intri în casa omului fără să aștepți măcar să ţi se 
deschidă. 

— În curînd ai să afli dacă sînt important sau nu, spuse 
Robin. Ei, acum spune-mi unde-mi este măgarul și unde-mi este 
masa pe care mi le-ai furat de fiecare dată cînd mi-am petrecut 
noaptea în nenorocitul tău de han, în cuibul ăsta de taină 
pentru hoţi care mai e pe deasupra și plin de șobolani ? Adu-mi-le 


imediat, pentru că altfel ai să faci cunoștință cu băţul ăsta. 


— Habar n-am de măgarul şi de masa ta, a urlat hangiul. 


In loc de-a ameninţa oamenii cinstiţi, mai bine ai... 
Dar Robin n-a mai așteptat să sfirșească. 


— Deci nu știi unde sînt, ai? Așa deci ? Atunci n-ai decît 
s-o încasezi, tăinuitor și tîlhar de drumul mare ce ești. Snopește-l 
în bătaie, băţule, snopeşte-l ! Zvîntă-l zdravăn, vîrtos şi pe 
cinste, mă auzi ? 

Și, ca şi cum ar fi auzit, băţul a și sărit în aer și a început 
să-i dea hangiului cea mai mare tăbăceală pe care a primit-o 
în viaţa lui. Loviturile se abătură pe spate, pe umeri, pe coaste 
și picioare, pe creștetul capului pînă ce hangiul, urlînd, a rupt-o 
la fugă din cameră. Dar biîta îl urmărea, zbură după el la etaj, 
și iarăşi jos, pînă ce hangiul s-a întins pe dușumea, acoperindu-și 
faţa cu mîinile și strigînd la Robin să cheme biîta înapoi. 

— Am să-ţi înapoiez măgarul, a strigat el. Îți dau înapoi 
şi masa, numai cheamă afurisita asta de bîtă. Zău, mă bate 
de mă omoară! Măgarul e în grajdul din fundul curții și 
masa-i la etaj, în camera soției. Cheamă odată unealta asta dia- 


volească şi-ţi voi da îndărăt lucrurile. 


Aşa că, Robin i-a comandat bățului să se oprească şi l-a 
prins bine de un capăt. Încetase să-l mai bată pe hangiu și stătea 
cuminte în mîna lui Robin. 

Hangiul s-a ridicat, şi-a frecat vînătăile şi, mormăind şi 
văitîndu-se, s-a dus la etaj și a adus jos masa lui Robin —masa 
fermecată. Apoi, s-a dus în spatele hanului și a adus în curte mă- 
garul fermecat. Robin i-a cerut măgarului niște bani de aur și 
mesei de mîncare, ca să fie sigur că erau chiar măgarul și masa 
de care fusese prădat. Apoi, a legat bine masa de spatele mă- 


garului, a apucat băţul în mîna dreaptă, să-i stea la îndemînă 


191 


dacă întîlnea tîlhari de drumul mare și s-a îndepărtat, fără să 
mai spună hangiului nici o vorbă. 

Și aşa şi-a făcut Robin averea. Cînd a ajuns acasă, tatăl 
lui era într-adevăr fericit să-l vadă, de data aceasta, pentru că 
aducea cu el și bani și hrană bună. Robin și-a iertat tatăl pentru 
că se purtase urît cu el și cu banii primiţi de la măgar şi-a cum- 
părat o căsuţă arătoasă în mijlocul satului și și-a luat și un om 
care să-l ajute la treabă. Cît despre Margareta, ea era cum nu se 
poate mai fericită că Robin s-a întors acasă din nou. Nu a trecut 
mult timp şi cei doi s-au căsătorit şi, cu ajutorul mesei, au 
oferit cele mai minunate bucate de nuntă care s-au dat vreo- 
dată nuntașilor din acel sat. Și, după aceea, după cîte ştiu eu, au 


trăit fericiţi pînă la adînci bătrîneţi. 


NOTE 


* p. 106: un picior = 30,479 cm; un yard = 91,44 cm. 

* p. 107: aproximativ 6,7 m. 

* p. 110: un galon aproximativ 4,54 | după standardul britanic. 

* p. 111: milă = pe uscat, 1609 m. 

* p. 116: aproximativ 9,15 m. 

* p. 131: În fiecare an, la 1 noiembrie, are loc în City of London, 
vechiul nucleu al Londrei de azi, ceremonia fastuoasă a instalării noului primar. 

